🌟🌟Fathisthari Vaahaka🌟🌟: ފޯންކޯލް - 34 ވަނަ ބައި\n"އަނހަނ....ދަރިފުޅު އަދިވެސް ނުނިދަމުތަ؟" އެނދުކައިރީ ދަމާފައިވާ ސްކްރީންގެ ތެރެއިން އެތެރެއަށް ވަންނަމުން އެހެން ބުނެލީ ޚާލިދެވެ. އިނާއަށް ސިހުމެއް ލިބުނެވެ. ބައްޕަ ހުރި ދިމާލަށް ނެއެނބުރެވޭނެކަން އެނގޭއިރުވެސް ބައްޕައާއެކު ނަވީން އައިސް ހުރިތޯ ބަލާލެވެން އުޅުނެވެ.\n"ހާދަ ލަސްވީ....؟" ޝީލާ އެހީ ޚާލިދު ކައިރިންނެވެ.\n"އާނއެކޭ ދޯ.....އެގޭގައި މާ ލަސްވީ.....ނަވީންވެސް އުޅުނު ލަސްވެގެން. ތަނަކަށް ދާންވެފަ އޮތީހެން ހީވަނީ.\nއެކަމަކު އަހާ ކޮންމެ ފަހަރަކު ބުނޭ ކަމެއް ނުވެއޭ." އަތުކުރީ އޮތް ގަޑީއަށް ބަލާލަމުން ޚާލިދު ތަފްޞީލް ދިނެވެ.\n"ވަދެވެސް ނުލާ ގޮއްސި ދޯ އެހެންވެ...؟" އިނާގެ ހިތުގެ އަޑު ޝީލާގެ ދުލުން އިވުނުފަދައެވެ.\n"ނޫނޭ.......ދެންމެ ވަންނަން އައިތަނުން މީހަކާ ދިމާވެގެން އެބަހުރި ވާހަކަ ދައްކަން.....ދަރިފުޅާ.... ރަނގަޅުތަ؟ އެއްވެސް އުނދަގުލެއް ވޭތަ؟ ވަންޏާ ބުނައްޗޭ އިނގޭ..." އިނާގެ ކައިރިއަށް ޖެހިލާފައި ހާލު ބަލާލިއެވެ.\n"ނަވީން ގެނެސްދީ ބައްޕާ......އޭރުން ހުރިހާ ކަމެއް ލުއިވެދާނެ.........ހުރިހާ ވޭނެއް ނިމުމަކަށް އައިސްދާނެ....." އިނާ ބުނެލިއެވެ. ހިތާ ހިތުންނެވެ. މައިންބަފައިން ކުރިމަތީގައި އެފަދަ އެދުންތައް ފާޅުކުރަން ކެރޭ އަންހެންކުދިން ގައިމުވެސް އެއީ ވަރަށް މަދު އަދަދެކެވެ.\n"މާދަން ރޮދިކޮށާފަ ގެއަށް ހަމަ ފޮނުވާލާނެތަ؟" ޚާލިދު ކައިރިން ޝީލާ ޔަގީން ކޮށްލިއެވެ. އެހާ އަވަހަށް ފޮނުވާލަފާނެހެން ޝީލާއަށް ހަމަ ހީނުވަނީއެވެ.\n"އާނ އިތުރު ގޯހެއް ނުވަންޏާ މާދަން ފޮނުވާނެ. އެހެން ނޫނަސް ބެންގަލޫރަށް ދަންޏާ މިކޮޅުގަ މާ ގިނަ ދުވަސްނުކޮށް ދިއުމެއްނު ރަނގަޅު ވާނީވެސް...؟ ގޯހެއް ނެތިއްޔާ މާދަން ގެއަށް ފޮނުވަދޭން ވާނީ އެދިފަ" އިނާއާއި ވާހަކަ ދައްކާފައި އެގޮތް ޚާލިދު ނިންމީ ހަމަ އިހަށް ދުވަހުއެވެ. އިނާއަށް ދިމާވި އެ މައްސަލައަކީ ކުޑަ މައްސަލައަކަށް ނުވާތީ، އެމީހުން ވިސްނީ އެމީހުންގެ ދަރިފުޅު އަދިވެސް އިތުރަށް ޑޮކްޓަރަށް ދައްކާލާ ޓެސްޓްތައް ހަދާލަން ބެންގަލޫރަށް ގެންދާ ގޮތަށެވެ.\n"އާނ.......އެގޮތް ވެއްޖިއްޔާ ރަނގަޅީވެސް......މިހާރު ކޮން ދުވަހަކުން ފުރަން މި ހަދަނީ.....؟" ޝީލާ އެހިއެވެ.\n"މާދަން ދޫކޮށްލައިފިއްޔާ އަނެއް ދުވަސް ދޫކޮށްފަ ދެން ފުރަންވީ.........ޓިކެޓްގެ ކަންތައްވެސް މާދަން ފައިނަލް ވާނެ......." ޚާލިދު އޮތީ ހުރިހާ ކަމެއް ހަމަޖައްސާފައެވެ.\n"ހަމްދު އެކަނި ދޯ ހުންނަން ޖެހޭނީވެސް......" އެއީ ޝީލާއަށް ވަރަށް ކަންބޮޑުވާ މައްސަލައެކެވެ.\n"އެހާ ގިނަ ދުވަހެއް ނުވާނެ.........މާލޭގަ ދެ ދުވަސް.......ބެންގަލޫރުގަވެސް ވާނީ ގިނަ ވެގެން ތިންދުވަހެއްވަރު .........ހަފްތާއެއް ދެން އަނެއްހެން ދޯ.....ކިހިނެއް ހަދާނީ....ބައްޕައާއި އިނާއަށް އެކަނިވެސް ދެވިދާނެ. ދޯ ދަރިފުޅާ......." ޚާލިދު އޭނަ ދައްކަމުން ދިޔަ ވާހަކައިގައި އިނާވެސް ބައިވެރި ކުރުވިއެވެ.\n"ރަނގަޅުވާނެ އެގޮތްވެސް............" އިނާވެސް އެ ގޮތާއި ދެކޮޅެއް ނޫނެވެ.\n"ނޫނޭ.......އިނާ އާއިއެއްކޮށް މަންމަވެސް ދާނަން. ދެން ބަލާނީ ވީހާވެސް އަވަހަކަށް އާދެވޭތޯ ދޯ.........." ޝީލާ ގޮތް ނިންމިއެވެ.\n"މިހިރަ އައީނު ނަވީން......" އަޑު ނީވުނު ކަމުގައި ވިޔަސް ޚާލިދު ޖަވާބު ދިނީ އޭނަގެ ދަރިފުޅުގެ ހިތުގެ އެދުމަށްފަދައެވެ. އިނާއަށް އެފަރާތަށް ނެއެނބުރެވޭތީ ނަވީން ނުފެނުނެއްކަމަކު ވޯޑަށް ނަވީން ވަނުމާއެކު އޭނަގެ ނޭފަތުގައި ނަވީންގެ ޚާއްޞަ މީރުވަސް ޖެހުނެވެ.\n"ވަދެވެސް ނުލާ ދިޔައީ ކަމަށް ހީކޮށް ދައްތަ ވަރަށް އެބަ މައްސަލަޖައްސާ ....." ނަވީންއާއި ދިމާލަށް އެނބުރިލަމުން ޚާލިދު ބުނެލިއެވެ. ނަވީން އެ ވާހަކައަކަށް މާ ފަރުވާލެއް ނެތްކަހަލައެވެ. އެ އަޑު އެހިއެއްކަމަކު ނަވީންގެ ލޯ ދަތުރު ކުރަމުން ދިޔައީ އިނާގެ މޫނު ފެނޭތޯއެވެ. އަހާނުލިނަމަވެސް އިނާގެ ހާލު އެނގޭ ހިތުންނެވެ.\n"އާނދެން ހޯދާނެތާ.....މިތަނަށް އެހެން އެކަކު ނަޔަސް ނަވީން އަންނަން ވާނެނު....މިތާ އަހަރެމެންވެސް ތިބެން މި ޖެހުނީވެސް ނަވީންގެ ސަބަބުން ވިއްޔަ." ގަސްތުގައި ނަވީން ލަދުގަންނަވާލުމުގެ މަގްޞަދުގައި ޝީލާ ބުންޏެވެ. ވީވެސް އެހެންނެވެ. އެނދުގެ ފައިލާކޮޅުގައި ހުއްޓިގެން އެނދުގެ ލެނގޭތަނުގައި ހިފައިގެން ހުރި ނަވީން އިނާއަށް ބަލާލާފައި ދުރަށް ބަލާލިއެވެ. މޫނުމަތީގައި ހިނިތުންވުމެއް ހުއްޓެއް ކަމަކު ވަރަށް ސީރިއަސް ވެފައިކަން އެނގެއެވެ.\n"ނަވީން އެއްޗެކޭ ހީނުކުރައްޗޭ.........އެއީ އެހެން ބުނި އެއްޗެއް ނޫން.....ދައްތައަށް އެނގޭނެނު ނަވީން އެރޭ ބަދިގެއަށް ދިޔައީ ދައްތަމެން ކިހާވަރަކަށް ކިޔައިގެންކަން. އެކަމަކު ދައްތަމެންވެސް އެހެން ބުނީ އިނާ ސަޕްރައިޒް ކޮށްލަން....ނޭނނގޭނެނު ދޯ..." ނަވީންގެ މޫނުގެ ކުލަ ފަނޑުވިތަން ފެނިފައި ޝީލާ އަވަސް އަވަހަށް އެކަން ހަމަޖައްސަން މަސައްކަތް ކުރިއެވެ.\nނަވީން ހިނިތުންވެލިއެވެ. އެކަމަކުވެސް ނަވީންގެ މޫނުމަތީގެ އުޖާލާކަން ގެއްލިއްޖެއެވެ.\nޝީލާ އާއި ޚާލިދު ބިޒީވެފައި ކޮންމެވެސް ވާހަކައެއްގައި މަޝްއޫލުވެފައި ތިބިއިރު ނަވީންގެ ލޯ ދައުރުކުރަމުން ދިޔައީ ގައިގެ ބޮޑުބައެއް ހުދު ފޮތިގަނޑަކުން ނިވާވެގެން އޮތް އިނާއާއި ދިމާލަށެވެ. އޭނަ ބަލާކަން އެނގިގެން ކަހަލައެވެ. އެ ފޮތިގަނޑު ދަމަ ދަމާފައި އިނާ އޭނަގެ ހަށިގަނޑު އަދިވެސް ބޮޑަށް ނިވާކުރަމުން ދިޔައެވެ. ދެކަކުލުން ލަންބާލައިގެން އުއްޑުން އޮތް އިރު ކަރާއި ހަމައަށް އެއްވެސް ތަނެއް އެ ހުދުފޮތިގަނޑުން ނިވާ ނުވެ ފެންނަން ނެތް އިރުވެސް މެއެވެ. ތަނަށް ވެރިވެފައި އޮތް ފަނޑު އަލީގައިވެސް ނަވީންއަށް އިނާގެ ލޯ ، އެސްފިޔަ ޖަހާތަން ފެނެއެވެ. މޫނުގެ ކުލަ އަލި ވެފައި އެސްފިޔަތަކުގެ ކަޅުކުލަ ގަދަ ވުމުގެ ސަބަބުން ފަނޑު އަލީގައިވެސް އިނާގެ ލޮލުގެ ހަރަކާތްތައް ނަވީންއަށް ސާފުކޮށް ފެނެއެވެ.\n"ދައްތަ އަންނާނަން ފެންފުޅިއަކާއި އެއްޗެހި ގަނެލައިގެން....ނަވީން މަޑުކޮށްލައްޗެ.....ލަސްވާނެތަ އަނެއްކާ.....؟" ޝީލާ އޭނަގެ ދަބަހުން ފައިސާ ނަގަމުން ބުނެލި މި ވާހަކައަށް ނަވީން ދިޔައީ ސިހިގެންނެވެ. އޭނައަށް ހީވީ އޭނަ އިނާއަށް ބަލާކަން އެމީހުންނަށް އެނގުނީ ކަމަށެވެ.\nނަވީން އެކަންޏެއް ނޫނެވެ. އިނާވެސް ދިޔައީ ސިހިގެންނެވެ. އެކަމަކު ތަފާތު ސަބަބަކަށްޓަކައެވެ.\nމަންމަ އަންނާނަމޭ ބުނި އަޑު އިވުމުން އުފާވެރި އެކަމަކު ކަންބޮޑުވުން އުފެއްދި އޮއިވަރެއް އެ ހަށިގަނޑުގައި ހިނގައިގަތެވެ. ނަވީން އާއި އޭނާ އަނެއްކާވެސް އެކަނިވަނީހެއްޔެވެ.؟...މި ހޮސްޕިޓަލުގައި އޭނަ ބޭއްވިފަހުން ދެވަނަފަހަރަށް އެކަނިވަނީއެވެ. މިފަހަރު އަނެއްކާ ވެދާނެ ގޮތަކާ ދޭތެރޭ އޭނައަށް ވިސްނާލަންވެސް ނޭނގެއެވެ.\n"އެހާ ލަސްނުވާނެންޏާ އޯކޭ.......އެކަމަކު މި ގަޑީގަ ކޮން ފިހާރައަކުން އެއްޗެއް ލިބޭނީ؟ އެގާރަ ގަޑި ސާޅީސްވެސް ވެއްޖެ" އަތުކުރީ އޮތް ގަޑިއަށް ބަލާލަމުން ނަވީން ހަނދާން ކޮށްދިނެވެ.\n"ފިހާރައެއް ނޫނޭ......މިހިރަ ސައި ހޮޓަލުން ފެން ލިބޭނެ....އެހާ ލަހެއް ނުވާނެ.....ދަރިފުޅާ....މަންމަ އެބަ އަންނަން ވަރަށް އަވަހަށް." އިނާގެ ފައިތިލައިގައި އަތްޖައްސާލާފައި ޚާލިދުގެ ފަހަތުން ޝީލާވެސް ހިނގައިގަތެވެ.\nޝީލާމެން ދިއުމުންވެސް އެނދުގެ ފައިލާކޮޅުގައި އަދިވެސް ނަވީން ހަމަ ހުރީއެވެ. އިނާގެ މަގަތަށް ދާން ހިނގައިގަތީ އިރުކޮޅެއް ފަހުންނެވެ.\n"އިނާ.....ކިހިނެއް މިހާރު....." ދެޖީބަށް އަތް ޖަހާލާފައި އެނދުގެ މަގަތުން ހުއްޓިލަމުން ނަވީން އަހާލިއެވެ. އެއްޗެއް ބުނަން ބޭނުން ނުވި ކަމުގައި ވިޔަސް، ތަނުގައި ވާ އަޖައިބެއްފަދަ ހަމަހިމޭންކަން ފުނޑުފުނޑު ކޮށްލުމަށްޓަކައެވެ.\n"ރަނގަޅު......." ދެއަތް ދެއަތުން އިނގިލިތައް ހަރަކާތް ކޮށްލިގޮތުން އިނާ އެ އޮތީ މިވަގުތު ވަރަށް ކަންބޮޑުވެފައިކަން ނަވީނަށް ވިސްނައި ގަނެވުނެވެ.\n"ހާސްނުވޭ.....އަހަރެން އިނާ ކައެއް ނުލާނަމޭ....." އޭނައާއެކު ހުންނަ ކޮންމެ ފަހަރެއްގައި އިނާގެ އެ ކަންބޮޑުވުން އޭނައަށް މީގެ ކުރިންވެސް ފެނިފައި ވެއެވެ. ނަމަވެސް މިފަހަރު އެ ކަންބޮޑުވުން ފެނުމުން ނަވީން ވީ ދެރައެވެ. އިނާގެ އެ ހަރަކާތުން އޭނައަށް ސާބިތު ވަނީ އޭނައާއި މާ ގާތް ގުޅުމެއް ބާއްވަން އިނާ ބޭނުން ނުވާ ކަމެވެ.\nނަވީން އެހެން ބުނުމުން އިނާ އެއްޗެއް ނުބުނި ނަމަވެސް ބަނޑުމަތީގައި އޮތް ދެއަތްވެސް ގަޔާ ކައިރީގައި އިނާ ބޭއްވިއެވެ. ނަމަވެސް ދެންވެސް ނަވީނަށް ފެނުނީ އިނާގެ ވައަތުގެ އިނގިލިތަކުގެ އަވަސް އަވަސް ހަރަކާތްތަކަކުން ފޮތިގަނޑު ކޮށިކުރާ ތަނެވެ.\nއެއްފަހަރު އިނާގެ މޫނަށް ބަލާލާފައި ހިނދުކޮޅެއްވަންދެން ނަވީން އިނާގެ އަތަށް ބަލަން ހުއްޓެވެ. ދެން ކުއްލިއަކަށް ނަވީން އޭނަގެ ވައަތުން އިނާގެ އަތްތިލައިގައި ހިފައި އެ ކުދިކުދި ހަރަކާތްތައް ހުއްޓުވިއެވެ.\n"ރިލެކްސް................ކޮންކަމަކާ މާ ކަންބޮޑުވެގެން ތިއުޅެނީ؟" އިނާގެ ހިތުން ނަވީނަށްޓަކައި އެދި ގޮވާ އަޑުގެ ހިލަންވެސް ނެތި ހުރެ ނަވީން ވާހަކަ ދެއްކީ އަދި އަމަލުކުރީވެސް އެފަދަ ހާލަތެއްގައި ބީރައްޓެއްސަކުވެސް ކަންތައް ކުރާނެ ގޮތަށެވެ.\nނަވީން ހިފުމާއެކު އިނާގެ ހުއްޓުނީ ހަމަ އެކަނި އަތްތިލައިގެ ހަރަކާތެއް ނޫނެވެ. މުޅި ހަށިގަނޑުގައި ކިޔަމަންތެރި ކަމެއް ނެތިއަވަސް އަވަހަށް ދަތުރުކުރަމުން ދިޔަ ލޭވެސް މަޑުޖެހިލިކަހަލައެވެ. ކުއްލިއަކަށް އިނާގެ ހަށިގަނޑުން ފުން ނޭވާއެއް ބޭރު ވިއެވެ. ގައިގެ ވަރު ދޫވެގެން ދިޔައެވެ. އޮށޯވެ ނެތް ނަމަ އޭނަ އަރިއަޅާލާނެކަންވެސް އިނާއަށް ޔަގީނެވެ.\n"ތިހާލުގައި އޮވެ ސްޓްރެސް ބޮޑުވީމަ ވާނެގޮތް އިނާއަށްވެސް އެނގޭނެ. އަހަރެންނާއެކު މިތާގައެކަނި ވިޔަސް ދެނެއް ނުދޭނަމޭ އިނާއަށް ގެއްލުމެއް. މިހާރު ތި ވަރު ފުދެއެއްނު؟" ދެމާނަ އެކުލެވޭ ރާގަކަށް ނަވީން މިހެން ބުނެލީ ހިފަހައްޓާފައިވާ އިނާގެ އަތްތިލައިގެ ނުފުށުގައި ބޮޑުއިނގިލިން ފިރުމަމުންނެވެ. އިނާ ހަމައަކަށް އެޅުވުމަށްޓަކައެވެ.\n"މިއީ ނަވީން "ދިން" ގެއްލުމެއް ކަމަކަށް އަހަރެން ގަބޫލެއް ނުކުރަން." އިނާގެ މަންމަ ދެންމެ އެހެން ބުނުމުން ނަވީންގެ ހިތުގަ ޖެހުނީކަން ނަވީންގެ ވާހަކައިން އިނާއަށް އެނގުނެވެ. އެހެން ކަމުން "ދިން" މި ލަފުޒަށް ތަންކޮޅެއް ބާރުލާފައި ބުނީ ނަވީން ހިތްހަމަޖައްސައި ދިނުމަށްޓަކައެވެ. ނަވީން އާއި ދޭތެރޭގައި އޭނަގެ ހިތުގައި ޝަކުވާއެއް ނެތްކަން އަންގައިދިނުމަށްޓަކައެވެ.\n"އެއީ...........؟ ކިހިނެއް އެނގެނީ ތިހެން ބުނަން؟" ނަވީން އަދިވެސް ދިޔައީ އިނާގެ އަތްތިލައިގައި މަޑުމަޑުން ފިރުމަމުންނެވެ.\n"އަހަންނާއި ޒާތީ މައްސަލައެއް ނެތް މީހަކު އަހަންނަށް ގަސްތުގަ އަނިޔާއެއް ކޮށްފާނެއޭ ހަމަ ހީނުވަނީ." ވަރަށް ސާބިތު ކަމާއެކު އިނާ ބުންޏެވެ.\n"ޒާތީއޭ ބުނީމަ ހަނދާންވީ......ޒިޔާދުގެ ޚަބަރެއް ނުވޭތަ؟" ނަވީން ބޭނުން ވަނީ އިނާއާއި ވަރަށް އާދައިގެ ވާހަކަތަކެއް ދައްކާށެވެ. އޭނަގެ ހިތުގެ އަޑު އިނާއަށް އިއްވާކަށް ބޭނުން ނުވާތީ އާދައިގެ ރައްޓެއްސެއް ފަދައިން ނަވީން ވާހަކަ ދައްކަމުން ދިޔައެވެ.\n"ނުވޭ............" މަޑުއަޑަކުން އިނާ ޖަވާބު ދިނެވެ.\n"އެދެން މައްސަލައެއް ނޫންތާ.....މާދަމައަކު އަނެއް ދުވަހަކު މާލެ ދެވޭނެތާ.......ދިޔައިމަ ޒިޔާދުއާއި ދިމާވާނެ.....ކަންބޮޑު ނުވޭ........." ޒިޔާދު ނުގުޅައޭ ބުނުމުން ނަވީން ބޭނުންވީ އެ ވާހަކަ ކުރުކޮށްލާށެވެ.\n"ބޭނުމެއް ނޫން..........." އިނާ އަށް ބުނެވުނީ އިޚްތިޔާރަކާ ނުލައެވެ. ނަވީންއަށް ސާފުކޮށް އަޑު އިވުނެވެ. ނަމަވެސް ނަވީން ހަމަ އެކައްޗެއްވެސް އެކަމާއި ބެހޭ ގޮތުން ނޭހިއެވެ. އޭގެ ބަދަލުގައި އިނާގެ އަތްތިލައިން ދޫކޮށްލާފައި މަޑުމަޑުން އަތް ދަމައިގަންނަން އުޅެގެން ފިއެވެ.\nވާހަކަ މި ދެއްކުނީ ނުބައި މައުޟޫއަކަށޭ އެވަގުތު ނަވީން ހިތަށް އެރިއެވެ. ޒިޔާދު އާއި އިނާ އާއި ބެހޭ ގޮތުން ހުރިހާ ވާހަކައެއް ޚާލިދު އޭނައަށް ކިޔާދީފައިވާއިރު، އެކަން އެނގިހުރެ މި ވާހަކަ ފެށުމަކީވެސް ގޯހެއްކަން ނަވީން ވިސްނިއެވެ.\nއެހެންކަމުން އިނާގެ އަތްތިލައިން ދޫކޮށްލާފައި ފަހަތަށް ޖެހެން ނަވީން މަސައްކަތް ކުރިއެވެ. އެ ވާހަކަވެސް ހުއްޓާލުމަށެވެ. އަދި އިނާއާއި ވެސް ދުރަށް ޖެހިލުމަށެވެ. އަމިއްލަ ނަފްސު ކޮންޓްރޯލް ކުރެވޭނީ އެގޮތުން ކަމަށްވާތީއެވެ. ލިބެން ނެތް ލޯތްބެއްގައި އިތުރު ތަދުތަކެއް ހޯދަން ނަވީން ގަސްތުކޮށްފައި ނެތީއެވެ.\nނަމަވެސް ދެންވީ ނަވީންވެސް ސިހުނު ކަމެކެވެ.\nނަވީން އަތް ދަމައިގަންނަން އުޅުމުންވެސް އިނާ ނަވީންގެ އަތްތިލައިން ދުލެއް ނުކުރިއެވެ. މާ ބޮޑު ބާރެއް ނުލިނަމަވެސް ނަވީންގެ އިނގިލިތަކުން އިނާ އޭނަގެ އިނގިލިތައް ވައްކެއް ނުކުރިއެވެ.\n"އިނާ.........!!!" އަދިވެސް ތިއޮތީ ތިމަންނާގެ އަތުގައި ހިފައިގެންނޭ ބުނާ ކަހަލަ ރާގަކަށް ނަވީން ގޮވާލިއެވެ. ނަމަވެސް އިނާއަށް އެ އަޑުވެސް ނީވޭ ފަދައެވެ.\nނަވީންއަށް ބެލެނީ އެއް އަރިމަތިން ފެންނަ އިނާގެ މޫނަށާއި އިނާގެ އަތްތިލައަށެވެ. އިނާ އޭނަގެ އަތުން ދޫނުކުރާންވީ ސަބަބެއް މިވަގުތަކު ނަވީނަށް ވިސްނައިނުގަނެވެއެވެ.\nހަމަ އެވަގުތު......ޝީލާ އާއި ޚާލިދުގެ ފިޔަވަޅުތަކުގެ އަޑު ނަވީނަށް އިވެން ފެށިއެވެ. ނަވީން އަވަސް އަވަހަށް އަނެއްކާވެސް އަތް ދަމައިގަންނަން އުޅެގެންފިއެވެ. އިނާއަށްވެސް މަންމަމެންގެ ފިޔަވަޅުތަކުގެ އަޑު އިވުނެވެ. އެހެން ކަމުން އިނާ އަވަސް އަވަހަށް ނަވީންގެ އަތްތިލައިން ދޫކޮށްލާފައި ކުރިންވެސް އޮތްގޮތަށް އޮވެއްޖެއެވެ.\nއިނާ އާއި އިނާ އޮތް އެނދާއި ދުރަށް ފިޔަވަޅުތައް އުފުލަމުން ދިޔައިރުވެސް ނަވީނަށް ބެލެނީ އިނާގެ މޫނަށެވެ. އިނާގެ އެ ހަރަކާތުގެ މާނައެއް ނަވީނަކަށް ނުވިސްނުނެވެ.\n"ހަލޯވ.............؟" ގޭގެ ފެންޑާގައި ހުރި ގޮނޑިއެއްގައި އިން ދިލްމާ އިނީ ކޮންމެވެސް ތަނަކަށް ގުޅައިގެންނެވެ.\n"ކޮން ގެއެއް؟..............." އެއީ ގެއަކަށް ކަން ޔަގީން ވެއެވެ.\n"ހުސެން އެބައުޅޭތަ؟ ގޮވާލަދެވިދާނެތަ؟" އެކޮޅުން ޖަވާބު ލިބުމުން ދިލްމާ އެހިއެވެ.\n"މިއީ..........މިއީ ހުސެންގެ ރައްޓެއްސެއް...." އެކޮޅުން ކުރި ސުވާލަށް އަނެއްކާވެސް ދިލްމާ ޖަވާބު ދިނެވެ.\n"މޮބައިލް ނަންބަރު.......ނޭނގެ....." ދިލްމާގެ އަޑު މަޑުވިއެވެ.\n"ހޫމް.....ހޫމް...........ހޫމް......ޝުކުރިއްޔާ....." ދިލްމާ ފޯން ބާއްވައިފިއެވެ. އަދި އަވަސް އަވަހަށް މޮބައިލް ފޯނަށް ނަންބަރެއް ސޭވް ކުރަން ފެށިއެވެ. ނަމަވެސް ސޭވް ކޮށްފައި ގުޅައެއް ނުލައެވެ. އޭގެ ބަދަލުގައި ފޯން ހިފައިގެން ގޮސް ދިލްމާ އިށީނީ ބޭރު ޖޯލީގައެވެ. ފެންނަ ފެނުމަށް ކޮންމެވެސް ކަމަކާ ވިސްނާކަން އެނގެއެވެ.\nއެ ޚިޔާލަކުން ނުކުމެވުނީ މޫސުމުގެ ފިނި ވައިރޯޅިއަކުން ޖަނބުރޯލްގަހުގެ ހުރިހާ ފަތެއް ނަށައިގަތުމުންނެވެ. ގަޔަށް ޖެހުނު ވައިރޯޅިއާއެކު މީހާ އެކަށް ތުރުތުރު އަޅައިގެން ދިޔައެވެ. އަވަސް އަވަހަށް ތެދުވެގެން ގޮސް ދިމާ ކުރިމަތިން ވަދެވެން ހުރި ބަދިގެއަށް ވަދެ ކާ މޭޒު ދޮށުގައި އިށީނދެ ދެންމެ ސޭވްކުރި ނަންބަރަށް ގުޅަން ފެށިއެވެ.\n"ހަލޯ............ކާކު........؟" ނުކެރިފައި ހުރެމެވެސް ދިލްމާ އަހައިފިއެވެ.\n"މިއީ ދިލްމާ........." މަޑުމަޑު އަޑަކުން ދިލްމާ ވާހަކަ ދެއްކިއެވެ.\n"މީ............މަންމަ ބުނީ މިރޭ މިގެއަށް ކާން އަންނާށޭ.......އާދެވިދާނެތަ؟" އޭނަގެ އަމިއްލަ އެއްވެސް އެދުމެއް ނެތްފަދަ ދަޢުވަތެއް ދިލްމާ ހުސެން އަށް ދިނެވެ.\n"މަންމައޭ ބުނީ.........." އެކޮޅުން ޔަގީންނުވެގެން އެހި ކަހަލައެވެ.\n"ނުވައަކަށް............އެނގޭދޯ މިގެ....." ހުސެންއަށް އެގެ ނޭނގިދާނެއޭ ދިލްމާ ހީކުރީއެވެ. އެކަމަކު އެނގެއެވެ.\nފޯން ބާއްވާފައި އޭނައަށް މި ކުރެވުނު ކަންތަކަށް ދިލްމާގެ ގާތަށް ހިނި އައެވެ. މީގެ ތިން ދުވަސްކުރިން ހުސެން އޭނައަށް ހުށަހެޅި ހުށަހެޅުމަށް އޭނަ ޖަވާބު ދޭން ބޭނުންވީ މަންމަ ކައިރިން އަހާފައި ކަމަށްވާތީ، ގެއަށް އައިސް އެރޭ މަންމައާއި އެ ވާހަކަ ދެއްކިއެއް ކަމަކު މަންމަގެ ދަޢުވަތަކަށް އެގެއަށް ކާން ގެންނާކަށް މަންމަ ހަމަ އެއްގޮތަކަށްވެސް ނުބުނެއެވެ. އެކަމަކުވެސް...ހުސެން އާއި ބައްދަލުކުރުމަށް ބޭރަށް ދާން ޚުދު އޭނާ ބޭނުން ނުވާތީ ގެއަށް ގެނައުމަށްވުރެ މޮޅު ގޮތެއް އޭނައަކަށް ނުވިސްނުނެވެ.\nކޮންމެ ގޮތެއްވިޔަސް އޭނަގެ ކޯހުގެ ފަހު ސެމެސްޓާރ ނިންމަން އޭނަ ފުރަންވެސް ޖެހިފައިވާތީ، ފުރުމުގެ ކުރިން ހުސެން އެ ދައްކާ ވާހަކައިގެ ހަގީގަތެއްވެސް އޭނަ ބަލަން ބޭނުންވެސް ވަނީއެވެ.\nމަންމަ ބުނިހެން އޭނަގެ އުމުރުން 34 ވެފައިވާއިރު، އެ އުމުރުގެ ހުސް ފިރިހެނުން ލިބުމަކީވެސް އެހާ އުނދަގޫ ކަމެކެވެ. އަދި އަމުދުން އެމީހުން ކަހަލަ އާދައިގެ އާއިލާއެއްގެ ކުއްޖަކާއި އިންނަން ހުސެންގެ އާއިލާފަދަ އާއިލާއެއްގެ ކުއްޖަކު އެހުމަކީވެސް މިރަށުގައި އެހާ އާއްމުކަމެއް ނޫނެވެ.\nހުސެން ދެއްކި އެ ވާހަކައާއި ދޭތެރޭ ވިސްނަން އޭނަވެސް ނިންމީ މަންމަ އެ ދެއްކި ވާހަކަތައް އޭނައަށް ގަބޫލު ކުރެވޭތީއެވެ. މައްސަލައެއް ނެތްތާއެވެ. ހުސެންގެ ޚިޔާލު އޭނައާއި ދޭތެރޭ ހުރި ގޮތެއް އެނގޭނީވެސް ވާހަކަ ދައްކާލީމަ ނޫންހެއްޔެވެ.\nމިހެން ހިތަށް އަރާފައި ދިލްމާ ތެދުވެފައި އަދި އެއްފަހަރު އަނެއްކާވެސް މޭޒުމަތީގައި ކާން ހަދާފައި ހުރި ތަން ތަރުތީބުކޮށްލިއެވެ. އަދި ދެން ގޮސް މަންމައަށް ގޮވާފައި ހުސެން އަންނަ ވާހަކަ ބުނެފައި ނުކުމެގެން އައިސް ޖޯލީގައި އިށީނދެއްޖެއެވެ.\n"ދަރިފުޅު އަދިވެސް ބޮޑެއް ނުވޭދޯ؟ މަންމަ ކީއްކުރަން ގެންނަނީ ހުސެން އާއި ވާހަކަ ދައްކަން. ހުސެން އައީމަ ދަރިފުޅު ވާހަކަ ދައްކަބަލަ....އޭރުން މާ ރަނގަޅުވާނެ." ދިލްމާގެ މަންމަ ބުރުގާ ރަނގަޅު ކުރަމުން އައިސް އަހާލިއެވެ.\n"ދެން މަންމަ ހުރެބަލަ..........." ކިތަންމެ ފޮރުވަން އުޅުނަސް ދިލްމާގެ މޫނުމަތިންނާއި ހަރަކާތުންވެސް ފެންނަނީ ނުތަނަވަސް ކަމެވެ.\n"ދަރިފުޅު ތިހާ ބޮޑުވީމަވެސް އަދިވެސް ތިކަހަލަ ކަންތަކަށް ލަދުގަނޭތަ؟ ހެހެ ހެހެހ.........މަންމައަށް ދެން ވަރަށް މަޖާ......" ބުރުގާގެ ދެކަންގަނޑު އެއްކޮށްފައި ގޮށެއް ޖަހާލަމުން އައިސްދިލްމާ ކައިރީ އިށީންނަމުން އުފަލާއެކު ދިލްމާގެ މަންމަ ވާހަކަ ދެއްކިއެވެ.\nއޭނަގެ އެ އަންހެން ދަރިފުޅަކީ އުމުރުން އަދި ކިތަންމެ ދޮށީ ވިޔަސް ފިރިހެނުންނާއި މަސްހުނިވެފައި ހުރި ކުއްޖެއް ނޫންކަން އެ މަންމައަށް ނޭނގެނީކީ ނޫނެވެ. އެކަމަކު މިހާ ދުވަސްކޮށްފައިވިޔަސް، މީހަކާއި އިންނަކަހަލަ ޚިޔާލެއް ދިލްމާ ގެންގުޅެން ފެށި ކަމަށްޓަކައިވެސް އެ މަންމަ ވަނީ މިރޭ އުފަލުން ފޮޅިފައެވެ.\nމިރޭ ހުސެން ގެންނަ ވާހަކަ ބުނުމުން އަތުގައި އޮތް އެންމެ ރީތި ހައުސްކޯޓް ލައިގެން ރީތިވެގެން އެ އިނީވެސް އެހެންވީމައެވެ.\n"ދެން މަންމާ........" މަންމަ އެހެން ބުނުމުން ދިލްމާ ގަތް ލަދު ސިއްރު ކުރަން ދިލްމާ ބޭނުން ވިއެވެ.\nދިލްމާ އަކީ އެއްވެސް އިރެއްގައި މާބޮޑަށް އިހްސާސްތައް ދައްކާ ކުއްޖެއް ނޫނެވެ. ފަހަރެއްގައި އެއީ ކުރީކޮޅު އެ ދެމައިން އުޅެން ޖެހުނު ގޮތުން ނަފްސުގައި ހަރުލި ގޮތެއްކަމަށްވުންވެސް އެކަށީގެންވެއެވެ. ކުދިންކޮޅުގެ ބައްޕަ ވަކިވެ ދިއުމުން އޭނައާއިއޭނަގެ ދަރިފުޅު އުޅެމުން އައިސްފައި ވަނީ ވަރަށް ހާލުގައެވެ. އެކަމަކކުވެސް އޭރުވެސް އޭނަގެ އެ ދަރިފުޅު ވެފައި ވަނީ އަމިއްލަ ހިތްވަރުން ނުރޮއި، މަންމަގެ ކަރުނަތައް ފޮހެދޭން ހުރި ދަރިއަކަށެވެ.\nމިހާރު ދިލްމާގެ ކިބައިގައި ހަރުލާފައިވާ އެ ސިފަތަކަކީއޭގެ އަސްލެއް ކަމަށް ދިލްމާގެ މަންމަ އަބަދުވެސް ޔަގީންކުރެއެވެ.\nހުސެން އައިކަން ދިލްމާއަށްވެސް ދިލްމާގެ މަންމައަށްވެސް އަންގައިދިނީ އަވަށުގެ ހިމޭންކަން ނަގާލި ސައިކަލެއްގެ އަޑުންނެވެ. އެ އިވުނީ ހުސެންގެ ސައިކަލްގެ އަޑުކަން އެނގުންވެސް އެހާ އުނދަގުލެއް ނުވިއެވެ. ޖެހިގެން ހުރިގެއަކީ މަގާ އިންވެގެން ހުންނަ ގެއަކަށް ވާތީ އެގޭގެ ގިފިލީގައި ހުރި ލުނބޯގަހާއި ރުއްތަކަށް ސައިކަލްގެ އަލި އެޅިފައިވޭތޯ ދެމައިންވެސް ބަލާލިއެވެ. ބަދިގޭ ދޮރުމަތީގައި ހުރެފައި ބަލާލީމައި ރީތިކޮށް އެ އަލި ފެނެއެވެ.\n"ދަރިފުޅު ނުކުމެބަލަ ހުސެން ހޯދަން. މިގެ ނުވެސް އެނގޭނެނު ހުސެން އަކަށް." ފާރުތައް މަތިން މަގާ ދިމާލުން އެ ފެންނަ އަލިކަމަށް ބަލަން ހުރެފައި ދިލްމާގެ މަންމަ ބުންޏެވެ.\nދިލްމާ ބާރު ފިޔަވަޅުތަކެއްގައި ގޮސް ދޮރުމައްޗަށް ނުކުތެވެ. އޭރު ސައިކަލް ބަހައްޓާފައި، ގޯޅިގަނޑުތެރެއަށް ވަދެގެން ހުސެން އަންނަތަން ދިލްމާއަށް ފެނުނެވެ.\nހުސެން އައިސް ދިލްމާއާއި އަރާ ހަމަވުމުން މަޑުކޮށްލާފައި ހިތްފުރެންދެން ހުސެން ދިލްމާއަށް ބަލާލިއެވެ. އަމިއްލަ ނަފްސުވެސް ކޮންޓްރޯލްގެ ދަށުން ނެއްޓިއްޖެއޭ ދިލްމާއަށް ހީވި ކަހަލައެވެ. ހުސެން ވަނުމަށްޓަކައި ދިލްމާ އެއްފަރާތަށް ޖެހި ތަންދެއްކިއެވެ.\n"ޝުކުރިއްޔާ............!!!" ދިލްމާ ތަންދެއްކުމުން ވަންނަން ފިޔަވަޅު އަޅަމުން ހުސެން ބުނެލިއެވެ.\n"ގޭގެއަށް ވަންނައިރު ސަލާމް ގޮވަން އެއްވެސް މީހަކުދަސްކޮށް ނުދެނީތަ؟" އެގޭގެ ދޮރުން އެތެރެއަށް ހުސެން އަށް އެޅުނު ދެވަނަ ފިޔަވަޅާއެކު ދިލްމާ މިހެން ބުނުމުން ހުސެންއަށް ހުއްޓެވުނެވެ. ދިލްމާގެ މޫނުމަތިން ހުސެން އަށް ފެނުނީ ލާނެތް ހިނިތުން ވުމެކެވެ.\n"ނޫނޭ.....ދަސްކޮށްދިން........" މިހެން ބުނެފައި ހުސެން އަލުން އެގެއިން ނުކުމެއްޖެއެވެ.\n"އައްސަލާމް އަލައިކުމް....." ދޮރާށިން ބޭރަށް ނުކުމެފައި ހުސެން ސަލާމް ގޮވާލިއެވެ.\n"ވައަލައިކުމުއްސަލާމް....." ރަކި ހިނިތުންވުމަކާއެކު ދިލްމާ ސަލާމް ބަލައިގަތެވެ.\n"މިގޭ މަންމައާއި ބައްދަލުކޮށްލަން މިއައީ........ކުރެވިދާނެތަ؟" ވަރަށް ރަސްމީގޮތް ދައްކަމުން ހުސެން އެހިއެވެ. ޚުދު ދިލްމާ ގުޅާފައި މަންމަގެ ދަޢުވަތަކަށް ކާން އަންނާށޭ ބުނީތީ އެކަން ހަނދާންކޮށްދިނުމުގެ ގޮތުންނެވެ.\n"އެތެރޭގަ އެބައުޅޭ.......ވަދޭ........" ހުސެންއަށް ބަލަން ނުބަލަން ހުރެ ދިލްމާ ތަން ދެއްކިއެވެ. ހުސެން ވަދެއްޖެއެވެ.\n"ހިނގާ................" ގެއަށް ވަދެފައި ހިނގައިނުގަނެ ދިލްމާގެ ފަހަތުން ދާންވެގެން ހުސެން މަޑުކުރުމުން ދިލްމާ ފަހަތަށް ޖެހިފައި ހުސެންއަށް އެތެރެއަށް ދާން މަގު ދެއްކިއެވެ.\nދިލްމާގެ އެ އުޞޫލު ހުސެންއަށް ވަރަށް ކަމުދިޔައެވެ. ވަރަށް ގަޔާވެވުނެވެ.\nހިމަދިގު ގޯޅިގަނޑުގެ ތެރެއިން އެތެރެއަށް ވަންއިރު ފުރަތަމަވެސް ވަދެވުނީ ގޯތިތެރެއަށެވެ. ގޯތިތެރޭގައި ހުރި ޖަނބުރޯލްގަސްދޮށުގައި ހުރި ޖޯލިފަތީގައި ދިލްމާގެ މަންމަ އިންތަން ހުސެންއަށް ފެނުނެވެ.\n"އައްސަލާމް އަލައިކުމް....އާދޭ އާދޭ......މިގޭގަ ނުހުންނާނެ މާ މޮޅު ގޮނޑިތަކެއްވެސް އިށީންނަން.....ޖައްސާލާ ޖޯލީގަ......" ހުސެން ފެނުމުން ޖޯލިފަތިން ތަންދައްކަމުން ދިލްމާގެ މަންމަ ވާހަކަ ދެއްކިއެވެ.\nހުސެންވެސް ސަލާމްބަލައިގަނެފައި، ބަސްއަހާ ކުއްޖެއް ފަދައިން ގޮސް ދިލްމާގެ މަންމައާއި ދުރަށް ތިން ޖޯލި ދޫކޮށް ހަތަރުވަނަ ޖޯލީގައި އިށީނދެއްޖެއެވެ. ދިލްމާ ގޮސް ވަނީ ބަދިގެއަށެވެ.\n"ކޮބާ ކާފަގެ ހާލު މިހާރު ކިހިނެއް؟" ދިލްމާގެ މަންމަ އެހިއެވެ. ހުސެންގެ ކާފައަކީ އެމީހާގެ ޒުވާން އުމުރުގައިވެސް އަދި ބަލިވުމާއި ހަމައަށްވެސް މުއްސަނދި ވިޔަފާރި ވެރިއެކެވެ. ރަށުގައި އެމީހާ ނުދަންނަ މީހަކު މަދުވާނެއެވެ.\n"މިހާރު ރަނގަޅު އިރާދަކުރެއްވީތީ.......މާދަމައަކު އަނެއް ދުވަހަކު ގެއަށް ފޮނުވާލާނެހެން ހީވަނީ....." ކުރިމަތިން ފެންނަން ހުރި ބަދިގޭގެ ހުޅުވާފައި ހުރި ކުޑަދޮރުން އެތެރެއިން ދިލްމާ ފެނޭތޯ ސިއްރުސިއްރުން ބަލާލަމުން ހުސެން ޖަވާބުދިނެވެ.\n"މަންމަ އަދިވެސް ވީ މާލޭގަ ދޯ......؟" ހުސެންގެ އާއިލާގެ ގިނަ މީހުން އުޅެނީ މާލޭގައެވެ. އޭގެ ތެރޭގައި ހުސެންގެ މަންމަ އާއި ބައްޕައާއި އެއްބަނޑު އެއްބަފާ ހުރިހާ ކުދިންވެސް ހިމެނެއެވެ.\n" މަންމަމެން އެކޮޅުގަ....ކާފަ ބަލިވެ އުޅޭތީ އައިސް މި އުޅެނީ....." ހުސެން ޖަވާބު ދިނެވެ.\n"ދެން އަނެއްކާވެސް ދާނީތަ......މިބުނީ މިރަށަކު މަޑެއް ނުކުރާނެ ދޯ.....؟" ދިލްމާގެ މަންމަ މަޑުމަޑުން މައުޟޫއަށް ވަންނަމުން ދިޔައެވެ.\n"ދިލްމާ ނިންމާގޮތަކުން އެނގޭނީ......ދިލްމާ....." ނުކެރިފައި އިނދެފައިވިޔަސް ހުސެން ބުނަން އުޅުނެވެ.\n"އާނ......ދިލްމާ ނިންމާގޮތެއް ދޯ.......ހުސެންގެ ވާހަކަ ދައްތައަށް ދިލްމާ ކިޔައިދީފިއޭ.....އެހެންވެ އެ ވާހަކަވެސް ދައްކާލަންށާއެކު ހުސެންއަށް މި ދައުވަތު ދިނީވެސް.\nހުސެންއަށް އެނގޭނެ....ދައްތަމެންނަކީ މިރަށުގެ ވަރަށް ނިކަމެތި ބައެއް......ބަލާލި ކޮންމެ ދިމާލަކުންވެސް މިކަން މިހިރީ ފެންނަން......އެކަމަކު ދައްތައާއި ދައްތަގެ ކުދިންކޮޅުގެ ހިތަކީ ވަރަށް މުއްސަނދި ހިތެއް.....މީހަކަށް ދަރާފައެއް....މީހަކު ދެރަކޮށްފައެއް.....އަނިޔާއެއް ދީފައެއް ދައްތަމެން ނުހުންނާނެ. ދައްތަމެން ކިތަންމެ ފަގީރުވިޔަސް އިރާދަ ކުރެއްވީތީ ދައްތަމެން ދެކެ ދައްތަމެންގެ ގާތްތިމާގެ މީހުންނާއި ރައްޓެހިން ލޯބިވޭ......\nދައްތަ ބުނަން އޮތްހާވެސް އެއްޗަކީ........ދިލްމާކައިރީ ހުސެން ދެއްކި ވާހަކައަކީ ސަމާސާ ވާހަކައަކަށް ނުވަންޏާ.....އަދި ތިދެކުދިންގެ މަގްޞަދަކީވެސް ކައިވެންޏަކާއި އުފާވެރި ދިރިއުޅުމެއް ކަމަށް ވަންޏާ ދައްތަގެ މައްސަލައެއް ނެތް ތި ދެކުދިންގެ ގުޅުމަށް. ދިލްމާގެ މި މަންމަ ނޫނީ ނުހުންނާނެ އެއްވެސް މީހެއް ދިލްމާގެ. ދެރަގޮތެއް އެ ކުއްޖާއަށް ވެއްޖިއްޔާ މި މަންމަގެ ފުރާނަވެސް ހިނގައިދާނެ. މިހުރިހާ ދުވަހުވެސް އެ ކުއްޖާ އެހެން ހުރީވެސް ހީވަނީ މި މަންމައަށް ދެރަވާނެ ކަމެއް އޭނައަށް ކުރެވިދާނެތީހެން ހީވަނީ......\nއެހެންވީމަ.....ހުސެން ކަހަލަ ކުއްޖަކު ދިލްމާގެ ހަޔާތަށް އައިއްސިއްޔާ ދައްތަ ދެކޭނީ އެއީ ރަހްމަތެއް ކަމަށް.......ދުވަހަކުވެސް ދެރައެއް ދީ ހިތުގަ ޖައްސާ އަނިޔާ ކޮށް ނަހަދާނެންޏާ ދައްތަ ތި ގުޅުމަށް ގަބޫލު. ދެން އަނެއް ވާހަކަ އަކީ.........ތި ދެކުދިންނަކީވެސް މިހާރު މީހަކާ އިންނަ އުމުރަށް ގޮއްސަ ތިބި ދެކުދިން ވީމަ......ދައްތައަށް އެހާ ކަމަކު ނުދޭ ރައްޓެހިވެގެންނޭ ކިޔައިގެން ހަތަރުފަސް އަހަރު ހޭދަކުރާކަށް.....އެހެންވީމަ.....އެކަމާވެސް ދެކުދިން ވާހަކަ ދައްކައިގެން އެކަންވެސް މާ ދިގުނުދަންމާ ގޮތެއް ނިންމިއްޔާ ރަނގަޅީ. ކީކޭ ހުސެން ބުނަނީ....؟؟" ހުރިހާ ވާހަކައެއް ދައްކާ ނިންމާފައި ދިލްމާގެ މަންމަ އަހާލިއެވެ.\n"ދައްތަ ތިބުނި ގޮތަށް ހަމަ..........." ހުސެންއަށް ބުނެވުނީ މި ވަރަށެވެ. މާ ގިނަ ވާހަކަދައްކާކަށް ނުކެރުނީއެވެ.\nއާއްމު ގޮތެއްގައި ކައިވެންޏަށް އެދިގެން އައިސް ހުންނަ ފިރިހެން ކުއްޖާއަކީ ކިތަންމެ ދޫހެލޭ ފިރިހެނަކަށް ވިޔަސް، އަންހެންކުއްޖާގެ އާއިލާ ކައިރީ މާ ދިގު ވާހަކަތަކެއް ދައްކަން ނުކެރޭނެއެވެ. އެކަން ދިލްމާގެ މަންމައަށްވެސް އެނގެއެވެ.\n"އެހެންވެއްޖިއްޔާ ރަނގަޅު..............ދައްތަ ބުނީމޭ ދިލްމާ ކައިރީ ކޮންމެހެން މަންމަ މި ވާހަކ ހުސެން އާއި ނުދެއްކިޔަސް ދަރިފުޅު ގަބޫލިއްޔާ ހުސެން ކައިރީ ބުނާށޭ.......އެކަމަކުވެސް ހަމަ ދިލްމާ ބޭނުންވީ ދައްތަ ހުސެން އާއި މި ވާހަކަތައް ދައްކަން. އަސްލު މިއީ އެކުއްޖާ ބައްޕަ ދުނިޔޭގަ ހުރިނަމަ ބައްޕަ ދައްކަން ޖެހޭވާހަކަތައް. އެކަމަކު ކީއްކުރާނީ. ބައްޕައަކަށްވެސް މަންމައަކަށްވެސް ބޭބެއަކަށްވެސް ހުރިހާވެސް މީހަކީ މި މަންމަ. ހުސެންއަށް އޭގެ މާނަ އެނގެއެއްނު ދޯ؟\nއޭގެ މާނައަކީ ދިލްމާ ބޭނުމެއް ނުވާނެޔޭ މިއީ ސަމާސާއަކަށް ވާކަށް. މި ނޫނިއްޔާ ތިގޮތަށް މިގެއަށް ދިލްމާ އަދި ނުގެނޭ ފިރިހެންކުއްޖެއް.......އެހެންވީމަ ހުސެން މި ހުރިހާ ކަމަކާއިވެސް ވިސްނާނެ ކަމަށް ދައްތަ ހީކުރަން......" މަންމަގެ މަގާމުގައި ދައްކަން ޖެހޭ ހުރިހާ ވާހަކައެއްވެސް ދިލްމާގެ މަންމަ ދައްކަމުން ދިޔައެވެ.\n"ދިލްމާއާއި ވާހަކަ ދެއްކީވެސް އެހުރިހާ ކަމަކަށް ވިސްނާފަ............." ހުސެންގެ ޖަވާބު އަނެއްކާވެސް ވަރަށް ކުރެވެ. އެހެންނަމަވެސް ފުރިހަމައެވެ.\n"އެހެންވެއްޖިއްޔާ ތިޔަ ވީ. ދެން ނެތް ދައްތަ ދައްކާނެ ވާހަކައެއް.....މިހާރު ދިލްމާ ކޮބާ.....ދަރިފުޅާ ހުސެންއަށް ފަނިތައްޓެއް އެއްޗެއް ދީބަލަ........ހުސެން އަންނަންވާއިރަށް ވަރަށް ތައްޔާރުތައް ކޮށްކޮށްފަ އުޅުނު....." ދަރިފުޅާމެދު ފަޚުރުވެރިކާން ދިލްމާގެ މަންމަގެ އަޑުން ހާމަވެއެވެ.\nހުސެން އާއި މަންމަ ދެއްކި ހުރިހާ ވާހަކައެއްވެސް އަޑު އަހަން ދިލްމާ އިނީ ބަދިގެތެރޭގައި ހުރި ގޮނޑިއެއްގައެވެ.\n"ދޭބަލަ ހުސެންއާއި ވާހަކަ ދައްކަން. މަންމަ ދައްކަން އޮތް ހުރިހާ ވާހަކައެއް ދައްކައިފިން.....ދޭ.......ގޮސް ދަރިފުޅުވެސް ވާހަކަ ދެއްކީމަނު އެނގޭނީ....." ގޮނޑީގައި އިން ދިލްމާގެ ބޮލުގައި ފިރުމަމުން މަންމަ ބުނެލިއެވެ. ފެންކަޅިވެފައިވާ ލޮލަކުން މަންމަ އާއި ދިމާލަށް ދިލްމާ ބަލާލިއިރު ހިނިތުންވެ ހުރިއިރުވެސް ޚުދު އޭނަގެ މަންމަގެ ލޯވެސް ހުރީ ކުޑަކޮށް ފެންކަޅިވެފައެވެ.\nމަންމަގެ ހިތްފުރިގެން ކަރުނައިގެ ސިފައިގައި ލޯ ތެންމަމުން ދިޔައީ ދަރިފުޅަށްޓަކައި ވާ އުފަލެވެ. ދިލްމާގެ ކައިވެންޏަށް އެހާ ރަނގަޅު ޒުވާނަކު ލިބުނީތީއެވެ. ދިލްމާ ދެކެ ލޯބިވާ މީހަކު ލިބުނީތީއެވެ. މަންމައާއި ދަރިފުޅު ވަކިވެ އެހެން މީހެއްގެ ހައްގަކަށް ދަރިފުޅު ވާންޖެހޭ ވަގުތު އައީކަން އެނގުމުން އެ ފޮނިރިހުމުގެ އަސަރުން ދިލްމާގެ މަންމަގެ ލޯ ދިޔައީ ފެންކަޅިވަމުންނެވެ. ދަރިފުޅަށްޓަކައި އުފަލާއި ފަޚުރުންނެވެ.\nދިލްމާގެ ލޮލުން ކަރުނަ އަންނަނީ ދިލްމާގެ ހައްގުގައި މަންމަ ދެންމެ އެ ދެއްކި ވާހަކަ ތަކުންނެވެ. އެ މަންމަ އެމީހުން ގެންގުޅުނު ގޮތާއި، ކާންބޯންދޭން ކޮށްފައިވާ މަސައްކަތާއި މީހުންގެ އިނގިލިދިއްކުރުންތަކުންނާއި ނުރުހުމުން އެދެބެއިން ސަލާމަތް ކުރަން މަންމަ ކުރި މަސައްކަތްތައް މަންމަގެ އެ ވާހަކައިން އިތުރަށް ހަނދާން އާލާވުމުންނެވެ. އެ މަންމައަކީ އެފަދަ ދެވަނައެއް ނެތް މަންމައެއްކަން އަނެއްކާ މިރޭވެސް އޭނައަށް ހަނދާންވުމުން ކަރުނަތައް ނުހިފެހެއްޓުނީއެވެ.\nއަދި ޚާއްޞަކޮށް ބައްޕަ ހުރި ނަމަ ބައްޕަ ދައްކަން ޖެހޭ ވާހަކަތަކޭ މަންމަ ބުނި އަޑު އިވުމުން، ބައްޕަގެ ހަނދާންތައް ވާން ފެށިއެވެ. ބައްޕަގެ އެންމެ ފަހު ނޭވަޔާއި ހަމައަށްވެސް ބައްޕަގެ އަނގައިން ދިލްމާއޭ ކީ އަޑެއް އޭނައަށް އިވިފައި ނުވެއެވެ. އޭގެ ބަދަލުގައި އަބަދުވެސް އަޑު އިވިފައި ވަނީ "ކަނބުލޮ" ކިޔާ އަޑެވެ. މިފަދަ ވަގުތެއްގައި އެފަދަ ބައްޕައެއްގެ މަތިން ކޮންމެ އަންހެންދަރިއަކުވެސް ހަނދާން ވާނެކަމީ ޝައްކެއް ނެތް ކަމެކެވެ.\n"ދަރިފުޅަކީ މި މަންމައަށް ލިބުނު އެންމެ ބޮޑު އުފާ........ތިކަހަލަ ދަރިއަކު ކޮންމެ މަންމައަކަށްވެސް ލިބޭނެ ނަމަ ހުރިހާ މަންމަމެންވެސް ތިބޭނީ މިހެން އުފަލުން. އަވަހަށް ދޭ......އުފާކުރޭ..........ތެދުވޭ.....ރީތިވެލައިގެން ދޭ ހުސެން އާއި ވާހަކަ ދައްކާލަން......" ދިލްމާގެ އަތުގައި ހިފައި ކޮޅަށް ނަގާފައި ދިލްމާގެ އިސްތަށިގަނޑު އަތުން ރީތިކޮށްލަދެމުން ދިލްމާގެ މަންމަ ބުނެލިއެވެ.\nދިލްމާގެ މޫނުން ލަދުވެތިކަމާއި އުފާވެރިކަން ފާޅުވެގެން ދިޔައެވެ. ނަމަވެސް އެއިން އެއްވެސް ގޮތެއް ނުދައްކާ ހަމަޖެހިލައިގެން ދިލްމާ ނުކުތެވެ.\nދިލްމާ ގޮސް މަޑުމަޑުން ހުސެން އާއި އެއްޖޯލި ދުރަށް އިށީނދެއްޖެއެވެ.\n"ވަރަށް ބަނޑުހައިވެއްޖެ.....ނެތްތަ ކާއެއްޗެއް........." ދިލްމާގެ މޫނަށް ބަލާލުމުން ދިލްމާގެ ޠަބީޢަތް އެހާ ރަނގަޅު ނޫންކަމަށް ފެނުމުން، އިތުރަށް ދިލްމާއާއި މިފަދަ ވަގުތެއްގައި އެފަދަ އެއްވެސް ވާހަކައެއް ނުދައްކާން ވެގެން ހުސެން ދެއްކީ ކާއެއްޗެހީގެ ވާހަކައެވެ.\n"ދަރިފުޅާ ހުސެންއަށް ކާންދީފަ ފޮނުވައްޗޭ.........އެތައް ވައްތަރެއް އެބަހުއްޓެއްނު ހުސެންއަށްޓަކާ ދަރިފުޅު ހަދާފަ......މަންމަ ދެން މިދަނީ އެތެރެއަށް. ކަމެއް ޖެހިއްޖެއްޔާ ގޮވާތި މަންމައަށް." އެތެރެއަށް ވަދެގެން ހިނގައިގަންނަމުން ދިލްމާގެ މަންމަ ބުންޏެވެ.\n"ކޮބާ..........ދެންވެސް ކާއެއްޗެއް ދޭންވީނު.......މިގެއަށް އަންނަން ޖެހޭތީ ނުވެސް ކައި މިއައީ.....ތިހާ ދަހި މީހެއްކަން އެނގޭނަމަ ކައިގެން އަންނާނީ......" ހަމަ އެކަނި ދިލްމާއަށް އަޑުއިވޭވަރަށް ހުސެން ބުނެލިއެވެ.\nހިތަށް ލިބިފައިވި ތަދުމަތިން ހަނދާންނެތި އިރުކޮޅަކަށްވިޔަސް، ދިލްމާ ގާތަށްވެސް އައީ ހިންޏެވެ.\n"އާދޭ އެތެރެއަށް......" ތެދުވެ ބަދިގެއާއި ދިމާލަށް ހިނގައިގަންނަމުން ދިލްމާ އެދުނެވެ.\nހުސެންވެސް ދިލްމާގެ ފަހަތުން ހިނގައިގަތެވެ.\nހުސެންގެ ކުރީގައި ހުރެގެން ގޮސް ބަދިގެއަށް ވަދެ މޭޒުމަތީ ހުރި ތަކެތީގެ މަތި ނަގަން ހުއްޓާ ދިލްމާ ދިޔައީ ކުއްލިއަކަށް ސިއްސައިގެންނެވެ. ހުސެން ދިލްމާގެ އަތުގައި ހިފުމުންނެވެ.\nދިލްމާ ބަލާލިއިރު ހުސެން ހުރީ އޭނައަށް ބަލާށެވެ. އަސަރާއިއެކުގައެވެ. އެ ލޮލުން ފެންނަނީ ލޯތްބާއި އޯގާތެރި ކަމެވެ.\n"ޝުކުރިއްޔާ..............." ދިލްމާގެ އަތްތިލައިގައި ހުސެންގެ އެއް އަތުން ހިފައި ބާރުކޮށްލަމުން ހުސެން ބުންޏެވެ. އަސަރުން ބަރުވެފައިވާ އަޑަކުންނެވެ.\n"ކޮން ކަމަކަށް..........؟" ދިލްމާ ނޭނގެ ކަމަށް ހެދިއެވެ.\n"އަހަރެންގެ ލޯތްބަށް މިހާ ފުރިހަމައަށް އިޖާބަ ދިނީތީ..... އިރާދަކުރެއްވިއްޔާ ދުވަހަކުވެސް ދިލްއަށް ދެރައެއް ލިބޭފަދަ ކަމެއް ނުކުރާނަން. ދުވަހަކުވެސް.........." ދިލްމާގެ އަތުގައި ހިފައި ކައިރިއަށް ދަމާލަމުން ހުސެން ޔަގީންކަން ދިނެވެ.\n"ދިލްގެ މަންމަ އެބުނިހެން....އަހަރެންވެސް ބޭނުމެއް ނޫން އަހަރުތަކެއް.....އަހަންނަށް ފުރަތަމަ ދުވަހުވެސް އެނގުނު ތިއީކަން އަހަރެން ކައިވެނި ކުރަން ބޭނުންވާ އަންހެންކުއްޖަކީ.....އެހެންވެ މިރޭ މިވަގުތު އަހަން ބޭނުންވަނީ......." ހުސެން ވާހަކަ މެދުކަނޑާލިއެވެ.\n"ކޯޗެއް އަހަން......؟" ސުވާލަކަށްފަހު ސުވާލެއް ދިލްމާ ކުރަމުން ދިޔައެވެ.\n"އަހަންނާއި ކައިވެނި ކުރަން ގަބޫލުތަ؟" އެހާ އަވަހަށް ކައިވެންޏަށް އެހުމުން ދިލްމާ ކުޑަކޮށް ހައިރާންވިޔަސް، އެ އަހާލި ގޮތުން ދިލްމާ ގާތަށް އައީ ހިންޏެކެވެ.\n"އަސްލު ވާހަކައެކޭ އިނގޭ.....ދިލް ކޯހަށް ފުރުމުގެ ކުރިން މެރީ ކުރަންވީނު....." ހުސެންގެ މޫނަށް ބަލަން ހުރި ދިލްމާ އަންތަރީސް ވިއެވެ.\n"ދިލް........އެއްޗެއް ބުނޭ....ކީކޭ ބުނަނީ މިކަމާ....މާ އަވަސްތަ؟ އެކަމަކު އަސްލު އެންމެ ފުރަތަމަވެސް އަހަރެންގެ ހިތުގައި އޮތީ އެގޮތަށް.....އޭރުން ދިލްއާއެކު އެކޮޅުގައި މައިސޫރުގައި އަހަރެން ހުންނާނަން......އެންމެ ހަމަހެއްނު ދެން އޮންނާނީ.....ކޯސް ނިމުނީމަ ދެމީހުން އެއްކޮށް އަންނާނީ.....ކިހިނެއްވާނެ އެގޮތް........؟؟" ހުސެން ދައްކާ ވާހަކައިން ދިލްމާގެ ހައިރާންކަން އިތުރު ވަނީއެވެ.\nއެހާ ވިސްނޭ..... އޭނަ ދެކެ އެހާ ލޯބިވާ މީހަކު މިހުރިހާ ދުވަހު ހުރީ ކޮންތާކު ހެއްޔެވެ؟ އޭނަގެ އެކަނިވެރި ދުވަސްތަކުގައި އެ ހުސެން އޭނައަށް ނުފެނުނީ ކީއްވެހެއްޔެވެ؟ ސީދާ އޭނަގެ ހިތުގައި އޮންނަގޮތް ވިސްނޭ މީހަކަށް ހުސެންވީކަން އެއީ ކިހާ ހެޔޮ ފާލެއް ހެއްޔެވެ؟ އޭނައަށް މި މިންވަރުކޮށްދެއްވި އުފާވެރިކަން އޭނައަށް ގަބޫލުކުރަންވެސް ދައްޗެވެ.\n"ވިސްނާލާފަ ބުނާނަން.........." ދިލްމާ ބުނީ މިހެންނެވެ. ތެދެކެވެ. ހުސެން އެ ދައްކާ ވާހަކަ ތަކަކީ އޭނައަށް އަދި ވިސްނާވެސް ލެވިފައި ހުރި ވާހަކަތަކެއް ނޫނެވެ. އެހާ އަވަހަށް އެހިސާބަށް ގޮސްދާނެއެކޭ އޭނައަށް ހީކުރެވިފައެއްވެސް ނެތެވެ.\n"ދިލް........އަހަންނަށް އެނގޭ ދިލްއަކަށް އަދި އެހާ ރަނގަޅަކަށް އަހަރެން ނޭނގޭނެކަންވެސް......އެކަމަކުވެސް...........އަހަރެން އުއްމީދުކުރާހިތް އޮތީ.....އަހަންނަކީ އެބައުޅޭ މިބައުޅޭ މީހެއް ނޫންކަން ދިލްއަށް އެނގޭނެ ކަމަށް. އެވަރު އެނގޭނެކަމަށް ހީކުރަން." ހުސެންގެ އަތުތެރޭގައި އޮތް ދިލްމާގެ އަތްތިލައިގައި ފިރުމަމުން ހުސެން ވާހަކަ ދެއްކިއެވެ.\n"އެނގޭ.........." ހުސެންއަކީ އެކަހަލަ މީހެއްނަމަ ހުސެންގެ އެ ރިކުއެސްޓަށް އޭނަ ނޫނެކޭ ބުނާނެކަމީ ޝައްކެއްވެސް އޮތް ކަމެއް ނޫނެވެ. ހުސެންއަށް ލިބުނު ހިތްހަމަޖެހުމުގައި ހުސެން ހިނިތުންވެލިއެވެ. ދިލްމާވެސް އެފަދަ ހިނިތުންވުމަކުން ހިނިތުންވެލާފައި އިސްޖަހާލިއެވެ.\nއެމީހުންގެ ބާވެފައިވާ ގޭގެ، ހަމަ އެހާ އާދައިގެ ބަދިގޭގައި ފިޔާތޮށި ކުލައިގެ ތަރަފާލު ކޮޅެއް އަޅާފައިވާ ކާމޭޒު ދޮށުގައި، ޕްލާސްޓިކް ގޮނޑިއެއްގައި އިށީނދެލައިގެން ކާން ހުސެން އިންއިރު ދިލްމާއަށް އިރުއިރުކޮޅާ ހުސެންއަށް ބަލާލެވެއެވެ. ހުސެންގެ އުމުރުން ފާއިތުވި 37 އަހަރުވެސް ފާއިތުވެފައި ވަނީ ދިލްމާގެ ގޭގައޭ ހީވާ ކަހަލައެވެ.


މުށްބާރުކުރުމަކީ މުނާފިޤުންގެ ސިފައެކެވެ! ބިރުވެތިވުން ހުއްޓެވެ! – ދިވެހި ނޫސް\nHome ⁄ ދީން ⁄ މުށްބާރުކުރުމަކީ މުނާފިޤުންގެ ސިފައެކެވެ! ބިރުވެތިވުން ހުއްޓެވެ!\nﷲ ތަޢާލާ ވަޙީކުރައްވަވާފައިވެއެވެ.\n“މުނާފިޤް ފިރިހެނުންނާއި، މުނާފިޤް އަންހެނުންނީ، އޭގެ އެއްބައަކު އަނެއްބައެއްގެ ތެރެއިންވާ ބައެކެވެ. އެއުރެން ނުބައިކަންތަކަށް އަމުރު ކުރެތެވެ. އަދި އެއުރެން ހެޔޮކަންތައް ނަހީކުރެތެވެ. އަދި އެއުރެންގެ އަތްތައް ލައްޕަތެވެ. (އެބަހީ، ހޭދަކުރުމުން އެއްކިބާވެ، މުށްބާރުކުރެތެވެ.) އެއުރެން، ﷲ ހަނދުމަނެތި ކުރޫއެވެ. ދެން ﷲ އެއުރެންގެ މަތިން ހަނދުމަނެތި ކުރެއްވިއެވެ. ހަމަކަށަވަރުން، މުނާފިޤުންނަކީ، ހަމަ ފާސިޤުންނެވެ.” (އައްތައުބާ: 67)\nމިއާޔަތުން އެނގިގެން މިދަނީ ﷲ ތަޢަލާގެ މަގުގައި ހޭދަނުކޮށް މުށްބާރުކުރުމަކީ މުނާފިޤުންގެ ސިފައެއް ކަމެވެ. މުނާފިޤުން ތިބޭހުށީ ނަރަކައިގެ އެންމެ އަޑީގައެވެ. ނުވަތަ އެންމެ ގަދަފަދަ ޢަޛާބުގައެވެ. ވީއިރު މުނާފިޤުންގެ ތެރޭގައި ހިމެނިދާނެކަމަށް ބިރުވެތި ނުވަނީ ހެއްޔެވެ؟ ނަރަކައިގެ އެންމެ ގަދަފަދަ ޢަޛާބު ލިބޭ މީހަކަށްވާން އެދޭނީ ވެސް ކާކުހެއްޔެވެ؟\nމީގެ އިތުރުން ﷲ ތަޢާލާގެ މަތިން ހަނދުމަނުކުރާ މީހުންގެ ވާހަކަވެސް އެވަނީ ބަޔާން ކުރައްވަވައިފައެވެ. “އެއުރެން، ﷲ ހަނދުމަނެތި ކުރޫއެވެ. ދެން ﷲ އެއުރެންގެ މަތިން ހަނދުމަނެތި ކުރެއްވިއެވެ.”\nމިބަސްފުޅުން އެނގިގެންދަނީ ﷲ ތަޢާލާގެ މަތިން ހަނދުމަނުކުރާ މީހުންގެ މަތިން ﷲ ތަޢާލާ ހަނދުމަނެތިކޮށްލައްވަވާނެކަމެވެ. އެފަދަ މީހަކު ކަމުގައި ވެއްޖެ ނަމަ ލިބިގެންދާނެ ދެރަ ނިކަން ވިސްނައިލަބަލާށެވެ!\nލިބޭ ހުސްވަގުތުތައް ގޭމްކުޅޭށާއި އެހެންވެސް ކަންކަމުގައި ހޭދަކޮށް ﷲ ތަޢާލާގެ މަތިން ހަނދުމަ ނުކުރާ މީހުންނަށް މިއާޔަތުން އިންޒާރު ނުލިބެނީ ހެއްޔެވެ؟ މުޅި ދުވާލާ ރޭގަނޑުގެ ވަގުތައް ބޭކާރު ކަންކަމުގައި ހޭދަކުރާ މީހުން ބިރުވެތިވާން ނުވޭހެއްޔެވެ؟ ސަލާމަތް ކަމަކީ ހޯދުމުން ލިބެން އޮތް އެއްޗެކެވެ. ފުރުޞަތު އޮއްވައި ސަލާމަތްކަން ލިބިގަންނާށެވެ!\nއަނެކާގެ ބައިވެރިޔާއަށް ދަހިވެތިނުވެ ތިމާއަށް ލިބުނު ބައިވެރިޔާއާ ކައިވެނިކުރުމުން ދެންއޮތްބައި ﷲ ފުރިހަމަކުރައްވަވައި ދެއްވަވާނެ! އިން ޝާ ﷲ\nއެންމެ ލޯބިވަނީ ބައިވެރިޔާދެކެ ކަމަށް މީސްތަކުންގެކުރިމަތީގަ ބުނަން ފަސްޖެހެނީ ނުބައި މަޤްޞަދެއް އޮންނާތީ!\nވަރީގެ ވާހަކަދެއްކުމުގަ ސަމާލުވާށެވެ! ކައިވެނި ރޫޅިއްޖެކަމަށް ނިންމުމުގެ ފުރުޞަތު ޝައިޠޯނާއަށް ނުދޭށެވެ!


India In Raajje Ah 600 Tonne Ge Kaaboathekethi Foarukoh Dhenee - Vaguthu\n1 މަސް ކުރިން ( މެއި 10, 2020 )\nއިންޑިއާ އިން ރާއްޖެ އަށް 600 ޓަނުގެ ކޯބޯތަކެތި ފޯރުކޮށްދިނުމަށް ނިންމައިފިއެވެ.\nރާއްޖެ ހިމެނޭހެން ފަސް ގައުމަކަށް އިންޑިއާ އިން ސިއްހީ އެހީތެރިކަން ފޯރުކޮށްދިނުމުގެ މަސައްކަތް ވަނީ ފަށައިފައެވެ. އަދި ރާއްޖެ އަށް ބޭހުގެ ސާމާނާ އެކު ކާބޯތަކެތި ފޯރުކޮށްދިނުމަށް ވަނީ ނިންމައިފައެވެ. މި ތަކެތި ގެނައުމަށް ހަމަޖެހިފައި ވަނީ އިންޑިއާގެ އަސްކަރީ މަނަވަރު "ކޭސަރީ" ގައެވެ.\nއިންޑިއާގެ މީޑިއާތަކުގައި ކަމާބެހޭ ފަރާތްތަކާ ހަވާލާދީ ބުނެފައި ވަނީ އަސްކަރީ މަނަވަރުގައި ސިއްހީ ތަޖުރިބާކާރުން ހިމެނޭ ޓީމްތަކާއި މުހިއްމު ބޭސްތަކުގެ އިތުރުން ކާބޯތަކެތި އުފުލުމުގެ މަސައްކަތް ކުރަމުން އަންނަ ކަމަށެވެ. އިންޑިއާ އިން އެހީތެރިކަން ފޯރުކޯށްދޭ ގައުމުތަކުގެ ތެރޭގައި ހިމެނެނީ ރާއްޖެ އާއި މަޑަގަސްކަރަ އާއި މޮރިޝަސް އާއި ކޮމޮރޮސް އާއި ސީޝެލްސްއެވެ. އޭގެތެރެއިން އިންޑިއާ އިން ހަމައެކަނި ކާބޯތަކެއްޗާއި ބޭސް ފޯރުކޮށްދެނީ ރާއްޖެއަށެވެ. އެހެން ގައުމުތަކަށް ފޯރުކޮށްދެނީ ބޭހާއި ސިއްހީ ޓީމުތަކެވެ.\nއިންޑިއާގެ ޚާރިޖީ ވުޒާރާއިން ބުނީ އެ ގައުމުތަކަށް އެހީވާން ނިންމީ ކޮވިޑް-19 އާ ގުޅިގެން އެހީތެރިކަމަށް އެދުމުން ކަމަށެވެ.\nއެގޮތުން ސިއްހީ މާހިރުން ހިމެނޭ ޓީމުތައް ފޮނުވަނީ ކޮމޮރޮސް އާއި މޮރިޝަސްއަށެވެ. އަދި ބޭސް ފޮނުވަނީ މޮރިޝަސް، މަޑަގަސްކަރަ، ސީޝެލްސް އަދި ކޮމޮރޮސްއަށެވެ. ރާއްޖެއަށް 600 ޓަނުގެ ކާބޯތަކެތީގެ އިތުރުން މޮރިޝަސްއަށް ފަތްޕިލާވެލީގެ ބޭސް ފޮނުވުމަށް އިންޑިއާ ސަރުކާރުން ވަނީ ނިންމައިފައެވެ.\nއިންޑިއާއިން މަޑަގަސްކަރ އަދި ކޮމޮރޮސްއަށް ފޮނުވާ ބޭހުގެ ތެރޭގައި ކުރިން ރާއްޖެ އާއި ސީޝެލްސް އަދި މޮރީޝަސް އަށް އިންޑިއާއިން ފޯރުކޮށްދީފައިވާ ހައިޑްރޮކްލޮރިން ހިމެނެއެވެ.\nކޮވިޑް-19 އާގުޅޭ އެހީ އާއި އެކު އިންޑިއާގެ އަސްކަރީ މަނަވަރު " ކޭސަރީ " ފަށާފައިވާ މި ދަތުރަކީ އިންޑިއާ އާއި އެކުވެރި ގައުމުތަކަށް ކޮވިޑް-19 އިން އަރައިގަތުމަށް އެހީވުމަށް އެ ގައުމުން ފަށާފައިވާ " އޮޕަރޭޝަން ސާގަރް"ގެ ދަށުން ކުރާ ދަތުރެކެވެ.\nމެއި 10, 2020 15:27\nތިޔަ 600 ޓަނުގެ ކާބޯތަކެތީގެ ބަދަލުގަ އަނެއްކާ 600 ހެކްޓަރުގެ ސަރަހައްދެއް ރާއްޖޭން ނުހޯދާބާ.\nމެއި 10, 2020 15:45\nމެއި 10, 2020 16:08\nތިޔަ ކާބޯތަކެތި ލިބޭނީ މިރާއްޖޭގައި އުޅޭ އިންޑިޔާ މީހުންނަށް ދިވެއްސެއްގެ ލޮލަކަށް ނުފެންނާނެ ދެން ލ ގައި ތިބޭ 40 ސިފައިންްނާއި އައްޑުގައި ތިބޭ 30 ސިފައިންނަށް އެމީހުންނަށް މަހަކު 70 ޑޮލަރު ޚަރަދުވޭ\nމެއި 10, 2020 19:00\nކޮބާތަ ބަނގުލަދޭސް އިން ދިން ކާބޯތަކެތި. ކިހިނެއް ހެދީ؟\nމެއި 10, 2020 22:41\nއަދި ރަނގަޅު ކޮއްލާ، މާލޭގެ ގައި ދިރިއުޅުއްވާބޭފުޅުންނަށް. ތީގެ ރަހަ މާލެ އަތޮޅުން ބޭރަށް ނުދާނެ. މިހާލަތުގައި މިރާއްޖޭގެ ސަރުކާރުން ކަންކަން ކުރާ ގޮތުން ހީވާކަހަލަ ދިވެހިރާއްޖެ މިކިޔަނީ މާލެ، ހުޅުލެ، ވިލިމާލެ، ހުޅުމާލެ ހިމެނޭ ސަރަހައްދަށް އެކަނިހެން. އެހެން މިދެންނެވީ މިހާލަތުގައި ދިވެހިރާއްޖެއަށް އަންނަ ހުރިހާ ކާގޯއެއް މިއަންނަނީ މާލެއަށް، ދެން މާލެއިން އެއްޗެހި ކްލިއާ ކޮށްގެން ރަށް ރަށަށް ގެނައުމުގައި ދަތިތަކެއް އެބަހުރި، ކަނޑު ބޯޓުފަހަރާއި މަތިންދާ ބޯޓު ފަހަރު މިހިރީ ހުއްޓިފައި. އެހެން ނަމަވެސް ހަމަ އަޑަށް ބާރު ލާފައި މިނިސްޓަރުން މިބުނަނީ ރާއްޖެތެރޭގެ އެސްޓީއޯ ހުރީ ރައްޔިތުންނަށް ކާބޯތަކެތި ފޯރުކޮށްދުމަށޭ. އެކަމަ މިއިން އެސޓީއޯއެއްގައި ހަނޑޫ ހަކުރު ފުއް ނޫން އެހެން އެއްވެސް އެއްޗެއް ނެތް.\nދެން އަނެއްވާހަކަ އަކީ ތި 600 ޓަނުގެ ކާގޯ އަކީ އިންޑިޔާގެ ހިލޭ އެހީތޯ؟ ނޫނީ އެސްޓީއޯ އިން ގަނެފައިވާ މުދާ އިންޑިޔާގެ ނޭވީ އަށް ފްރައިޓް ޕޭކުރާގޮތަށް ގެނެސްދެނީތޯ. މިހެން މިދެންނެވީ އެންމެފަހުންވެސް އެސްޓީއޯއިން ފައިސާދައްކައިގެން ގަނެފައިވާ މެޑިކަލް ސާމާނު އިންޑިއާއ އެއަރފޯސްގެ ބޯޓެއްގައި މާލެގެނެސް، ވެލާނާ އެއަރޕޯޓުން އެއެއްޗެހި ހަވާލުވުމުގައި ޝާހިދުމެން މާރިޔާމެން އިންޑީޔާ އެމްބެސްޑަރމެން އުޅުނު ގޮތުން ބައެއްދިވެހި ރައްޔިތުންނަށް ހީވެފައި އޮތީ މިއީ އިންޑިޔާއިން ހިލޭ ދިން ބޭސްކަމަށް.\nރައްޔިތުންނާއި ގުޅޭކަންކަން ހާއްސަކޮށް ރައްޔިތުންގެ ބައިތުލްމާލުން ލޯލާރިއެއް ހޭދަކުރުމުގައިވެސް ރައްޔިތުންނަށް ކަންކަން ސާފުކޮށް އޮޅުންފިލާފައި އޮތުމަކީ ރަނގަޅުކަމެއް ކަމަށް ދެކެން.


Career ge kureekolhu magu olhuvaalan bayaku ulhunu: Priyanka\nޕްރިޔަންކާ ޗޯޕްޅާގެ ފިލްމީ ކެރިއަރުގައި ފާއިތުވީ 17 ވަރަކަށް އަހަރު އޭނާ ދަތުރުކޮށްފައިވަނީ އެހެން މީހުން ދަތުރުކުރަން ބިރު ގަންނަ މަގު މަގުންނެވެ. އެއީ 2008 ގައި އޭނާ ކުޅުނު ފެޝަން ދުނިޔޭގެ އަނދިރި ފަރާތް ދައްކުވައިދޭ "ފެޝަން" ކަމަށް ވިޔަސް އަދި 2011 ގައި ކުޅުނު "ސާތު ހޫން މާފު" ކަމަށް ވިޔަސް އަދި ބޮކްސިންތަޅާ މޭރީ ކޮމްގެ ބައޮޕިކް "މޭރީ ކޮމް" ކަމަށް ވިޔަސް ޕްރިޔަންކާ އަބަދުވެސް ކުޅޭ ފިލްމުތައް ތަފާތު ވެފައި ވަރަށް މޮޅެވެ.\nމިހާރުވެސް ޕްރިޔަންކާ އިސްކަން ދެނީ އަންހެނުންނަށް ޚާއްސަ ރޯލުތައް ހުންނަ ފިލްމުތަކަށެވެ. ޕްރިޔަންކާ ގަބޫލުކުރާ ގޮތުގައި އޭނާ ފިލްމު ކުޅެން ފެށި ދުވަސްވަރާ ބަލާއިރު ފިލްމު އިންޑަސްޓްރީ ވަރަށް ދިގު ރާސްތާއެއް ކަޑައްތު ކޮށްފި އެވެ.\n"އަހަރެން ފުރަތަމަ ފިލްމީ މަސައްކަތް ފެށިތާ ކުރީކޮޅު މީހުން ބުނާނެ އެ ފިލްމެއްގެ ބަތަލެކޭ އެ ފިލްމަކަށް ހަމަޖައްސާނެ ބަތަލާއެއް ކަނޑައަޅަނީ. އެއީ 2002 ނުވަތަ 2003 ހިސާބު. އޭރުގައި އެކަން އޮންނަނީ އެހެން. އަދި މިހާރުވެސް ކޮންމެވެސް ވަރަކަށް އެކަން އެގޮތަށް އޮންނަ ކަމަށް އަހަރެންނަށް ގަބޫލު ކުރެވެނީ. ނަމަވެސް މިހާރު ބަދަލުވެފައިވަނީ ބެލުންތެރިންގެ ވިސްނުމާއި އެމީހުން ފިލްމެއް ބަލަން ޝައުގުވެރިވާ ގޮތް. މިހާރު ގިނަ މީހުން ބަލަނީ ފިލްމުގެ އޮއްޓަރަށް. އޭގައި އުޅެނީ ކޮން އެކްޓަރެއްތޯ އާއި އެމީހެއްގެ ޖިންސަކަށް ނޫން،" އިންޑިއާގެ ނޫހަކަށް ދިން އިންޓަވިއުއެއްގައި ޕްރިޔަންކާ ބުނެފައި ވެއެވެ.\nޕްރިޔަންކާ، 37، ދެކޭ ގޮތުގައި ހިންދީ ފިލްމު އިންޑަސްޓްރީއަށް އައިސްފައިވާ އެންމެ ބޮޑު ބަދަލެއް ކަމަށް އޭނާއަށް ގަބޫލުކުރެވެނީ މިކަމެވެ.\nޕްރިޔަންކާ އިތުރަށް ބުނި ގޮތުގައި އޭނާއަށް ލިބުނު ވަރަށް ރަނގަޅު ފިލްމުތައް ނުކުޅުމަށާއި އެ ފިލްމުތައް ކުޅުމުގެ ހިޔާލު އޭނާ ދޫކޮށްލާތޯ ބައެއް މީހުން މަސައްކަތް ކޮށްފައި ވެއެވެ. ނަމަވެސް އެ ފިލްމުތައް ވެފައިވަނީ އޭނާގެ ފިލްމީ ކެރިއަރުގެ އެންމެ ވަރުގަދަ ފިލްމުތަކަށް ކަމަށް ވެސް އޭނާ ބުންޏެވެ.\n"އަހަރެން 'ފެޝަން' ކުޅެން ސޮއިކުރީމަ ބައެއް މީހުން ބުނި ތި ކަހަލަ ފިލްމުތައް ކެރިއަރުގެ ކުރީކޮޅު ކުޅުނީމަ ކަމަކު ނުދާނޭ. ތިއީ ފިލްމު ކުޅެން ނިންމާލާ ހިސާބަށް ދިޔައިމަ މީހުން ކުޅޭ ޒާތުގެ ފިލްމެކޭ. އަހަރެން 'އިއުތިރާޒު' ކުޅޭތީ އެކަމާ ދެކޮޅަށް ވާހަކަ ދެއްކި ބައެއް ބުނި އޭރުން އަހަރެން ނެގެޓިވް ރޯލު ކުޅޭ އެކްޓަރެއްގެ ގޮތުގައި ލޭބަލް ވާނޭ. އަހަރެންގެ އަބުރަށް ހުތުރުއަރާނޭ. އަހަރެންނަކަށް ނޭނގުނު ކާކު ދައްކާ ވާހަކައެއް ކަމެއް އަޑުއަހަންވީ. އެހެންވެ އަހަރެންގެ ހިތް އެދޭ ގޮތަށް އަހަރެން ކަންތައް ކުރީ. އަހަރެންނަށް އެއްޗެއް ދަސްކޮށްދޭނެ އެއްވެސް މީހަކު ނެތް،" ޕްރިޔަންކާ ބުންޏެވެ.\nއޭނާ ބުނި ގޮތުގައި އެ ދުވަހު އޭނާ އެގޮތަށް ކަންތައް ކުރިކަމުން މިހާރު ދީޕިކާ ޕަދުކޯން އާއި އާލިއާ ބަޓް، ކަންގަނާ ރަނާވަތު އަދި ވިދްޔާ ބާލަން ކަހަލަ ބަތަލާއިން އެމީހުން ބޭނުންވާ ވައްތަރެއްގެ ފިލްމެއް ކުޅެލާކަށް އެއްވެސް ޖެހިލުމެއް ނުވެ އެވެ. އޭނާ އެ ކަހަލަ ފިލްމުތައް ކުޅެން ފެށިއިރު އެކަން ކުރަން ކެރެނީ ވަރަށް މަދު ބަތަލާ އަކަށެވެ.\nޕްރިޔަންކާ ބުނި ގޮތުގައި އެކްޓިންގެ އިތުރުން މިހާރު އަންހެން އެކްޓަރުން ފިލްމު ޕްރޮޑިއުސްކުރުމުގައި ވެސް އިސް ނަގައި މަސައްކަތް ކުރަން ފަށައފި އެވެ. އެމީހުން ބޭނުންވާ ކަހަލަ ވާހަކަތައް އަމިއްލައަށް ޕްރޮޑިއުސްކުރަން މިހާރު ގިނަ ބަތަލާއިން ޖެހިލުމެއް ނުވެ އެވެ. އެހެންވީމާ އެމީހަކު ހިތްހަމަޖެހޭ ކަހަލަ ރޯލުތަކެއް އެހެން މީހުން ކުޅެން ހުށަނާޅާނަމަ އަމިއްލައަށް އެ އެފަދަ ވާހަކަތައް ހޯދައިގެން އަމިއްލަ އަށް ޕްރޮޑިއުސްކުރުމުގެ ފުރުސަތު މިހާރު އަންހެން އެކްޓަރުންނަށް އެބައޮތެވެ.\nޕްރިޔަންކާ އެންމެ ފަހުން ކުޅެފައިވަނީ "ދަ ސްކައި އިޒް ޕިންކް" އެވެ. އޭގެ ފަހުން އޭނާ ކުޅޭ އެއްވެސް ހިންދީ ފިލްމެއް އިއުލާން ކޮށްފައެއް ނުވެ އެވެ. ލަވަކިޔުންތެރިޔާ ނިކް ޖޯނަސް އާ ކައިވެނި ކޮށްގެން އިންޑިއާ އިން ބޭރު ގައުމެއްގައި ގިނަ ދުވަސްތައް ހޭދަކުރާތީ ބޮލީވުޑް ފިލްމުތައް ކުޅެން އެހާ ސަމާލުކަން ނުދެނީ ކަމަށް ބެލެވެ އެވެ.\nޕްރިޔަންކާ އެންމެ ފަހުން ސޮއިކޮށްފައިވަނީ ވެސް އިންޓަނޭޝަނަލް ސީރީޒް އެއް ކުޅޭށެވެ. އޭނާ ބުނި ގޮތުގައި ފިރިމީހާ ނިކް އަށް އޭނާ ކުޅުނު "މޭރީ ކޮމް" ވަރަށް ރީއްޗެވެ. އަދި ދަ ސްކައި އިޒް ޕިންކް ބެލިއިރު ނިކް އަށް ރޮވުނު ކަމަށް ޕްރިޔަންކާ ބުންޏެވެ.


އަފްޒަލް (ފަސްވަނަ ބައި) — Ihavandhoo.com\n"އަފްރޭ... އަހަންނަށް މައާފުކުރޭ... މިއަދު އަހަންނަށް... އަހަންނަށް މިހުރެވުނީ އަފުރޭގެ ތިޔަ ހުށަހެޅުމަށް ޖަވާބު ދެވޭފަދަ ހާލަތެއްގަ ނޫން... މިއަދު އަހަރެން... އަހަރެންމީ... އަފުރޭގެ ބޭބެ އަފްޒަލްގެ ޙައްޤެއް... އަހަރެން މީ އޭނާގެ ލޯބިވެރިޔާ... އަހަރުމެން ދެމީހުން އެކަކު އަނެއްކަކު ދެކެ އިންތިހާއަށް ލޯބިވޭ! މިކަން އަފުރޭ އަށްވެސް އެނގެއެއްނު!"\nއަފްރާޙުގެ މިޒާޖަށް ބަދަލުތަކެއް އަންނަން ފެށީ އެހާހިސާބުންނެވެ. އޭނާ އަހަން ބޭނުންނުވާ އަޑެއް އިވުމުންނެވެ. މޫނުމަތީގެ ކުލަވަރު ބަދަލުވަމުން ދެބުމަ ގޮށްޖެހެންމުން ދިޔަ އެވެ. ތުންފަތަށް މަޑުމަޑު ތުރުތުރެއް ވެރިވަމުން ދެއަތް މުށްކަވާލެވުނެވެ. ސަވީތާގެ އަތުގައިވާ އޭނާގެ ދެއަތް ފަހަތަށް ދަމާލި އެވެ. ސަވީތާ ފޮޅުވާލި އެވެ.\n"ކީކޭ... އަފުއްކޮގެ ލޯބިވެރިޔާއޭ... ބަލާބަ ހުރި މުޑުދާރުކަން... ގޮތްކުޑަކަން... އަގަލުކުޑަކަން... ކަލޭ ހީކުރީތަ... ކަލޭ... ކަލޭ... ކަލޭއަށް އޭނާއާ ގުޅިގެން އުފަލުގަ އުޅޭވޭނެޔޭ... ހިލާ އެހެންވިޔަކަ ނުދޭނަން... ކަލޭތީ އަހަރެންގެ މީހެއް... ކަލޭ އިންނާނީ އަހަންނާ... ކަލޭ... ކަލޭ..." އަފްރާޙްގެ ރުޅިވެރިކަން އިންތިހާއަށް ދިޔަ އެވެ. ނަމަވެސް އޭނާއަށް އެގޮތުގައި ހުރެވުނީ އިރުކޮޅަކު އެވެ. ސަވީތާ ގިސްލަ ގިސްލާފައި ރޮމުންދާ މަންޒަރު ފެނި އޭނާ ހިތް މަޑުވި ކަހަލަ އެވެ. މަޑުމަޑުން ސަވީތާގެ ގާތަށް ޖެހެން ފެށި އެވެ. ސަވީތާގެ ލޮލުން އޮހެމުން ދިޔަ ކަރުނަތައް ފޮހެލަ ދިނުމަށް އަތްދިއްކޮށްލި އެވެ. ސަވީތާ ފަހަތަށް ޖެހެން ފެށި އެވެ.\n"އަހަރެންގެ ކޮން ކުށެއް އޮވެގެންތަ ތިހެން ތިހަދަނީ؟ އަހަރެން ކަލެއަށް ކުރީ ކޮން ކަމެއް؟ އަހަރެން ކަލޭ ދެކެ އެއްވެސް ލޯތްބެއް ނުވަން! ނުވެސް ވާނަން އަހަރެން ލޯބިވަނީ.... ލޯބިވަނީ އަފްޒަލް ދެކެ... ކީއްވެތަ ކަލެއަށް ނުވިސްނިގެން ތިއުޅެނީ؟ ކަލޭ ލަދެއް ނުގަނޭތަ ކޮއްކޮގެ ލޯބިވެރިޔާއަށް ތިހެން ހަދާކަށް؟ އަހަރެންތަ މުޑުދާރީ؟ އަހަރެންތަ ގޮތް ކުޑައީ؟ ނިކަން ބުނެބަލަ..." ސަވީތާ ދުލެއް ނުދެ އެވެ. ރޮމުން ގިސްލަމުން އަފުރާހަށް އެއްޗެހި ގޮވަމުން ދިޔަ އެވެ.\nއަފްރާޙު ރުޅިއައިސް ރަތްވި އެވެ. އެއާއެކު ބާރުބާރަށް ސަވީތާގެ މޫނުމަތީގައި ޖެހި އެވެ. ސަވީތާއަށް ލިބުނު ކުއްލި ސިހުމާއެކު އިދިފުށަށް ވެއްޓުނެވެ. އޭނާ ވެއްޓުނުލެއް ބާރުކަމުން ހިސާބަކަށް ތަދުވެސް ވި އެވެ. ތެދުވަން އުޅެނިކޮށް އަފްރާޙް އައިސް އޭނާގެ ބުރުގާގައި ހިފާ ދަމައިގަތެވެ. އަދި ބުރުގާ ހުރާލުމަށްފަހު ވައަތުން އިސްތަށި ގަނޑުގައި ހިފާ ފަހަތަށް ދަމާލި އެވެ. ކަނާއަތުން ސަވީތާގެ ދެ ދަތްދޮޅީގައި ހިފާ ކޮލަށް ފިތާލަމުން ބާރުކޮށްލި އެވެ.\n"އަދި ބުނެބަލަ އަހަރެން ދެކެ ލޯތްބެއް ނުވަމޭ" އަފްރާޙް ދަތްކުނޑިވިކާ ހަރުކަށި ކަމާއެކު ބުންޏެވެ.\n"ނުވޭ... ނުވޭ... އަހަރެން ކަލޭދެކެ ލޯތްބެއް ނުވޭ... އެއްގޮތަކަށް ވެސް ނުވޭ... ކަލޭ... ކަލޭ ތީ އަހަރެން ލޯބިވާ ވަރުގެ މީހެއް ނޫން... ތީ... ތީ ދުނިޔެއިން މޮޔަވެފައި ހުރި ޤަމާރެއް... ކިތައް ދުވަހު ބުނެފިން މީ ކަލޭގެ ކޮއްކޮގެ ހައްޤެކޭ... ކަލޭ އަށް ކީއްވެތަ ނީވެނީ! ކީއްވެތަ ނުވިސްނެނީ! އާނ! ނުވިސްނޭތާ! ތީ ތަނަކު ހުރި ޖާހިލެއް... ފައްކާ މޮޔަ އެއް...!" ސަވީތާ ދޫކުރާކަށް ބޭނުމެއް ނުވި އެވެ.\nއަފްރާޙްގެ ރުޅިވެރިކަން ދެގުނައަށް އިތުރުވި އެވެ. ސަވީތާގެ ކަންކަށިމައްޗަށް ދެވަނަ ފަހަރަށް އަތްދޮވެލީ އެހެންވެގެންނެވެ. ސަވީތާ ބާރުބާރަށް ރޮއެގަތެވެ. ލިބުނު ސިހުމާއެކު ވީދަތުންނެވެ. ތުންފަތުގެ މިޔަކަނުން ލޭހިލެން ފެށިކަން އޭނާއަށް އެނގުމުން ރުޅިވެރިކަން އިތުރުވި އެވެ.\n"ތަޅާ... އަދިވެސް ތަޅާ... އަނިޔާކުރޭ... އަހަރެން މަރާ... މަރާ... މަރާ... ކީއްވެ ހުއްޓާލީ؟ ކަލޭ ހީކުރީތަ ލޯތްބަކީ ގަދަބާރުން އަނިޔާކޮށްގެން މިލްކުވާ އެއްޗެއްކަމަށް؟ އަހަރެން އިންނާނެ މީހަކު ނުވެގެން މީހަކާ ނީދެ އުމުރަށް ހުންނަން ޖެހުނަސް ކަލޭއަކާ ނީންނާނަށް... މިއަދު އަހަނަންނަށް އެނގިއްޖެ ތީ... ތީ... ފިރިހެނެއް ނޫންކަން... ކަލޭ ބޭނުންވަނީ... ކަލޭ ބޭނުންވަނީ... ކޮންކަމެއްކަން!" ސަވީތާ އަފްރާޙްގެ ކިބައިން ވީއްލިގަތެވެ. އެއާ އެކު އޭނާގެ ކައިރީގައި އޮތް ކަތިވަޅި ނަގާ އަފުރާހަށް މަޅާލި އެވެ.\nފަރީދާއަށް އެހިސާބަށް އާދެވުނީ އެވަގުތު އެވެ. އެ ދެމީހުން ތިބި ހާލު ފެނިފައި ފަރީދާ ބާރުބާރަށް ހަޅޭލަވާގަތެވެ.\n"ސަވީތާ..." ފަރީދާ އަވަސްއަވަހަށް އައިސް ސަވީތާގެ ގައިގާ އޮޅުލައިގަތެވެ.\n"މަގޭ ދަރި ނަސީބެއްނު ދޮންތައަށް އާދެވުނުކަން... ކަލޭ މިހާރު މީހުންގެ ގަޔަށް ބޮލަށްވެސް އަރަންފެށީތަ؟ މިހާރު މިވަގުތު މިތަނުންދޭ! އެހެންނޫނީ ފުލުހުންނަށް އަންގަފާނަށް!" އަފްރާޙު ފެނުމުން ފަރީދާ ހަޅޭލައިވާ ގަތެވެ.\n"ދާށޭ މި ބުނީނު... މީހުންގެ ގަޔަށް އަރާ ހިސާބަށް ކަންތައް ދިޔައީމަ ދެން ކުރަންވީ ކަންތައް އަހަރެން..." ސަވީތާ އަތުލަފިކޮށްގެން ގޭތެރެއަށް ދިއުމަށް ފަރީދާ ހިނގައިގަތެވެ. އަފްރާޙް ޖެހި ގަލެއްހެން ހުރިގޮތަށް ހުރީ އެވެ.\nފަރީދާގެ އެހީއާ އެކު ސަވީތާ ގޭތެރެއަށް ވެއްދި އެވެ. ސޯފާގައި ބާންދަމުން ސަވީތާގެ މިޔަކަނުން ފައިބަމުން ދިޔަ ލޭތައް ކަފަކޮޅަކުން ފަރީދާ ފުހެލަ ދިނެވެ.\n"ދޮންތާ މި ވާހަކަ މީހުންގާތު ނުދައްކާތި... މީ އަލަށް... އަލަށް ވާކަމެއް ނޫން..." ސަވީތާ ބޭނުންވީ އެކަން ސިއްރު ކުރާށެވެ. އަދި ކަންހިމަގުންދާ ގޮތް ފަރީދާއަށް ހިއްސާކުރި އެވެ. އެނޫން ގޮތެއް ނެތީމާ އެވެ.\n"އަފްޒަލް ކިތައްމެ ރަނގަޅަސް ދޮންތައަކަށް ތިކަމަކާ ދެން ޤަބޫލެއް ނުވެވޭނެ... ކާކު އެމީހެއްގެ ދަރިއެއް އެނގި އެނގި ހުރެ ހަލާކެއްގެ ތެރެއަށް ދޫކޮށްލާނީ... އަހަރެންގެ ދަރިއެއް ނޫނަސް މިގެއަށް އަންނަންދެން ސަވީއަށް ބޭނުންވާކަންކަން ކޮށްދީ ހޭހަން ކުރުމުގައި މިދޮންތަ އަދާކޮށްފައިވާ ދައުރު ވަކިން ކުޑައެއް ނުވާނެ. އެހެންވެ ދޮންތަ ދެކެނީ ދީ ދޮންތަގެ ދަރިއެއްކަމަށް" ފަރީދާ ފެންކަޅިވެ ވާހަކަދެއްކީ ސަވީތާގެ ހާލަތު އޭނާ ކިޔައިދިނުމުން އެކަމާ ފިކުރުބޮޑުވާކަން ހާމަކުރުމަށެވެ.\n"ނޫން ދޮންތާ... އަހަރެން... އަހަރެން... އަފްޒަލް...." ސަވީތާ ފެންކަޅިވީ އެހާ ހިސާބުންނެވެ. ފަރީދާގެ ގައިގައި އޮޅުލައިގަތެވެ.\n"އާނ... ދޮންތަ ދެއްކީ ތެދުވާހަކައެއް... މިއަދު އެކަން އަހަންނަށް ވިސްނިއްޖެ... އަފްޒަލް ކިތައްމެ ރަނގަޅަސް... އަފްޒަލްގެ އާއިލާއިން އަހަންނަށް ކިތައްމެ އަޅާލިޔަސް... ހަތުރެއް އުޅޭ ހިޔަލަކަށް އަހަރެން ދާކަށް ބޭނުމެއްނޫން... އެނގި އެނގިހުރެ އެކަމުގެ ތެރެއަށް ފުންމާލާކަށް އަހަރެން ބޭނުމެއް ނޫން... އެކަމަކު" ސަވީތާ ބޭއިޚްތިޔާރުގައި ބުނެލި އެވެ. ބާރުބާރަށް ބާލީހުގައި ބައްދާލަމުން ރޯންފެށި އެވެ. އޭނާއާ ދޭތެރޭ ކަންތައް ވަމުން ދިޔަ ގޮތްތަކުން ނެވެ. އަފްރާޙުގެ ސަބަބުން ލިބެމުންދާ އަނިޔާތައް ހަނދާންވުމުންނެވެ. އެޚިޔާލުތަކުން އޭނާ މާޔޫސް ކުރުވާތީ އެވެ. އެއަނިޔާވެރި ހަމަލާތަކުން އޭނާގެ ކުރިމަގު ބަނަކުރުވާތީ އެވެ. އަފްޒަލާ އެކު ބިނާ ކުރަމުން އައި ލޯބީގެ ގަނޑުވަރަށް އަފްރާޙުގެ ހިޔަނި އެޅި އެ ބިނާ އަނދިރިވެގެން ދާތީ އެވެ. ލޯބީގެ އެ ގަނޑުވަރުގައި ޖައްސަމުން އައި ކުލަވަރު ބަދަލުކޮށްލުމަށް އޭނާގެ ސިކުނޑި ވިސްނައިދޭތީ އެވެ. އެވެސް އަފުޒަލްގެ ކުށެއް ނެތްހާލުގައި އޭނާއަށް އެއްވެސް ކަމެއް ފަޙުމު ނުވާ ގޮތުގައި ކަމަށްވާތީ އެވެ. އެހެންވެ އޭނާއަށް ބާރުބާރަށް ގިސްލެވެން ފެށުނެވެ.\n"އަދިވެސް އޮތީތަ؟ ހިނގާބަ ތުނޑިއަށްދާން؟" ހައްޖަ ކޮޓަރީގެ ދޮރުހުޅުވާލާ އެތެރެއަށް ވަންނަމުން ސަވީތާއަށް އިޝާރާތްކޮށްލި އެވެ. ކޮޓަރީގެ ޓަކި ޖަހާނުލާ ވަނުމުން ސަވީތާ ދިޔައީ ސިއްސައިގެންނެވެ.\n"ސަވީ ދެން ތެދުވެ... ތިހެން އޮންނާކަށް ނުވާނެ. އެބައޮތޭ ވަރަށް ބޮޑު ވާހަކައެއް ދައްކަންވެފަވެސް" ސަވީތާގެ ބަސްމަދުވެފައިވާ މޫނަށް ނަޒަރު ހިންގާލަމުން އެނދުގައި އިށީނދެ ހައްޖަ ހަމަޖެހިލި އެވެ.\n"ވަރަށް މޫޑީ... ނެތް ތަނަކަށް ދާހިތެއް... ވަރަށް ފޫހި... އެކަނިވެލަން ބޭނުމީ" ފޫހި ރާގަކަށް ސަވީތާ ވާހަކަދައްކަމުން ދިޔަ އެވެ.\n"ދެން މޫޑް ރަނގަޅުވާނީ ވެސް ތަންތަނަށް ނިކުތީމައޭ. ބޭރުގަ އެބައިން ފިޔާވެސް. ހިނގާބަ ބޭރަށް ފިޔާ ދިމާކުރާނެ ލަސްވެއްޖެއްޔާ! އާދެ ރެޑީވެގެން! އަހަރެން ބުނާނަން ނަމާދަށް އަރަނިކޮށޭ ވަދެވުނީ..." ހައްޖަ މޮޅު ރޭވުމެއް ރާވާލަމުން ސަވީތާ ނެގި އެވެ. ތުވާލިގަނޑާއި ހެދުން ހިފައިގެން ސަވީތާ ފާޚާނާއަށް ވަނުމުން ހައްޖަ މަޑުމަޑުން ކޮޓަރިން ނިކުތެވެ.\nހަމަ އެވަގުތެވެ. އަފްޒަލާއި ފަޔާޒް ތިބީ ރަށު ސިއްޙީ މަރުކަޒުގެ ވޯޑުގަ އެވެ. އެމީހުންގެ މޫނުމަތިން ކަންބޮޑުވުމުގެ ކުލަވަރު ފެންނަމުން ދިޔަ އެވެ. މޫނުމައްޗަށް އަރާފައިބަމުންދާ ކުލަވަރުތަކުން ވަރަށް ބޮޑުކަމެއް ވެއްޖެކަން ދޭހަވޭވޭ ހުއްޓެވެ. ކުއްލިއަކަށް ފޯނުނަގާ ކަންފަތުގައި ޖައްސާލަމުން އަފްޒަލް ވާހަކަދައްކަން ފެށި އެވެ.\n"ބައްޕާ... ކިހިނެއްވަނީ ނިހާއްކޮގެ ކަންތައްތައް؟" މާޔޫސްކަން ވެރިވެފައިވާ ރާގެއްގައި އަފްޒަލް ވާހަކަފެށި އެވެ.\n"މިވަގުތު ރަނގަޅު... ކިހިނެއްވީ ދަރިފުޅު މާބޮޑަށް ހާސްވީ... އަނެއްކާ... ބޭބެ؟" އިބްރާހިމް ވާހަކަދެއްކީ ފޯނުންނެވެ. އޭނާއަށް ކަމެއް ޝައްކުވުމުން ސުވާލުކޮށްލި އެވެ.\n"އާނ... މިއަދު ބައްޕަމެން ފުރީއްސުރެ މިއުޅެނީ ބޭބެ ނުހިފޭއްޓިގެން... މޮޔަ ގޮވަނީ އަބަދު ހަޅޭ ލަވަނީ... އަނެއްކާ ދެންމެވެސް ނުކުތީ ކަތިވަޅިއެއް ހިފައިގެން... އަހަރެން މަރާނަމޭ ގޮވަމުން... ފަޔާ ހުރިކަމުން ސަލާމަތްވީ ވެސް... ކަތިވަޅި އަތުލަން އުޅެނިކޮށް ފަޔާގެ އަތްވެސް ކަނޑައިގެން ދިޔަ" އަފްޒަލް އަސަރާއެކު ކަންވީގޮތް އޭނާގެ ބައްޕަ އިބްރާހިމަށް ހިއްސާކުރަމުން ދިޔަ އެވެ.\n"ސުބުޙާނަﷲ... ބޮޑަށް ހަލާކުވިތަ؟ ބޭސް ނާޅަންތަ؟ ކޮބާ ފަޔާޒު؟"\nއިބްރާހިމްގެ އެދުމުގެ މަތިން ފަޔާޒަށް ފޯނު ދިއްކޮށްލި އެވެ.\n"ކޮބާ އެކޮއި! އަތްރަނގަޅުތަ؟ ބޭބެ މިއަދު ވަރަށް ދެރަވެއްޖެ އަފްރާޙްގެ ސަބަބުން އެކޮއި އަށް ތިހާބޮޑު ގެއްލުމެއް ލިބުނީމަ... ކީއްކުރާނީ... މި ބޭބެ މެންނަށް ހުރިގޮތް..!" އިބްރާހަމުގެ އަޑުފަނޑުވަމުން ދިޔަ އެވެ.\n"ބޭބޭ އެއީ ބޭބެމެންގެ މައްސަލައެއްނޫން... އަފްރާޙްވެސް ހަމަ ހޭގައި ހުންނަ އިރު އެކަހަލަ ކަންކަމެއް ނުކުރެ އެއްނު... އަހަރެންގެ ހިތުގަ އެކަމާ އެއްވެސް ޝަކުވާއެއް ނެތް... އަހަރެން ދެކެނީ މީ އަހަރެންގެ ޒިންމާއެއް ކަމަށް... މިގޭގަ ބޭބެމެން ކައިރީ އަހަރެން މިއުޅެނީ ކިހާ ހިތްހަމަޖެހިގެން ކިހާ އަރާމުގަ... އެހެންވީމަ އަހަރެން ދެކެނީ އެއީ މިއަދު އަހަރެންގެ ވާޖިބެއް ކަމަށް އަފްރާޙުގެ ކަންކަމުގަ އާއިލާއަށް އެހީވުން" ސާބިތުކަމާ އިޚްލާސްތެރިކަމާއެކު ފަޔާޒް ވާހަކަދައްކަމުން ދިޔަ އެވެ. އޭނާގެ މޫނުމަތިން ހަމަޖެހުމުގެ އަސަރުތައް ފެންނަން ހުއްޓެވެ.\n"އެކޮއިގެ ތިޔަ އިޚްސާންތެރިކަން މި ބޭބެ ދުވަހަކުވެސް ހަނދާނަކުން ނުދާނެ... ނިހާއަށް ރަނގަޅު ގޮތެއްވީމަ އަނބުރާ ރަށަށް ދެވޭނީ... މިހާރުވެސް މި ތިބީ އައި ޖީ އެމް އެޗްގަ... ޑޮކްޓަރު ވަކިއެއްޗެއް އަދި ނާންގަ... އަފުޒަލާ ދެކުދިން ގޭތެރޭގެ ކަންކަން ހަމައަކަށް އަޅުވާތި... ކައިގެން ތިބޭތި.. ސަމަދުބޭ އިން ދައްތަ ތިކުދިންގެ ކަންތައް ބަލައިދީ ކާންދިނުމުގެ ކަންތައް ހަމަޖައްސާނެ!"\n"ހޫނ... ބޭބެ ކަންބޮޑުނުވޭ އިރާދަކުރެއްވިއްޔާ ހުރިހާކަމެއް ދާނީ ރަނގަޅަށް... އަށެއް ޖަހާ ކަންހާއިރު ބައްޕަވެސް މާލެ ދާނެ، ގޮސް ބޭބެމެން ކައިރިއަށް ދާނެ... ބައްޕަ ދިޔައީމަ ކަންކަން ކުރާކަށް އުނދަގުލެއް ނުވާނެ... މިހާރުވެސް ހަކީމްބޭ އެބައުޅެއެއްނު ކައިރީ... ކަމެއްބޭނުންވީމަ ހަކިމްބޭ ކައިރީބުނޭ... ދެން އަފޫއަށް ދެނީ... ވަރަށް ސަލާމް" ފަޔާޒު އިބްރާހިމްއަށް ނަސޭހަތްދިނުމަށް ފަހު އަފުޒަލަށް ފޯނު ދިނެވެ.\n"އޯކޭ ވަރަށް ސަލާމް. ފަހުން ގުޅާނަން އިނގޭ. މިގަޑީ މިދަނީ ތުނޑިއަށް" ފިޔާޒް ފޯނުބާއްވަމުން ހައްޖައަށް ހިނިތުންވެލި އެވެ.\n"އެއްކަލަ އިއްމަމެން...! މަގޭ ކުށުގެ ރެކޯޑް ފޯމު ފުރަން އެ ގުރޫޕާ ހަވާލުކޮށްގެން މިއުޅެނީ... މިއުޅެނީ ރަށު އޮފީހުގަ އޮތް ޑިރެކްޓަރ ޖޮބަށް ވައްޓާލަން... ކިހިނެއްވާނެހެން ހީވަނީ؟" ފިޔާޒް ވާހަކަ ފެށީ ސަވީތާގެ މަންމަ ހައްވާމަނިކެ ތަބަކަކަށް ދެ ތަށީ ކޯކާއި ފެންފުޅިއަކާ ބިސްކޯދުތަކެއް ލައިގެން އައިސް ކައިރީ ހުރި މޭޒުމަތީގައި އެ ބެހެއްޓުމުންނެވެ.\n"ސަޅި ޖޮބެއް އެކަމަކު މިރަށުގައި ކިހިނެއްވާނެބާ؟" ހައްޖަ ސުވާލު އަމާޒުކޮށްލަމުން ކޯކުތަށި ނަގާ ފިޔާޒަށް ދިއްކޮށްލި އެވެ.\n"ނުވާނެ އެއްވެސް ރަނގަޅެއް! މިރަށުގެ އެތިބަ ކައުންސިލަރުންނަކީ ވަޒީފާއެއް ނުލިބިގެން އެހެން ގަނަތެޅެނިކޮށް ބަޔަކު ގެނެސް ގޮނޑީ ބޭތިއްބި ބައެއް! ކަމެއްކުރަން ނޭނގޭތާ ކަމެއް ކުރެވޭތޯ އުޅެނީކީވެސް ނޫން! ދައްތަގެ ބަހެއް އަހަންޏާ އެތަނަށް އެކޮއި ބޯ މަހާނެކަމެއް ނެތް! އެމީހުންގެ އަތްދަށުވެ ހުންނާކަށް...!" ރިމޯޓުން ޓީވީގެ އަޑުމަޑުކުރަމުން ސޯފާގައި ހަމަޖެހިލަމުން ފިޔާޒަށް ހައްވާމަނިކެ ލަފާދިނެވެ.\n"ދައްތާ! އެހެންވީމަ ފިޔާމެން ކަހަލަ އެދާއިރާއިން ކިޔަވައިގެން ތިބި މީހުން އެތަނަށް ދިޔައީމައެއްނު އެތަންތަން ރަނގަޅުވާނީވެސް. އަދި މިއުޅެނީ އަހަރުމެން މި ގެނައި ބަދަލަށް ރަނގަޅަށް ނުހޭނިގެން! ހޭނެން ދުވަސްކޮޅެއް ނަގާނެ! އެކަމަކު އަހަންނަށް ވެސް ދައްތަ ތިދައްކާ ވާހަކައަކާ ދެކޮޅު ހެދޭކަށް ނެތް. ކައުންސިލަރުންނަކީ ވަކި ޕާޓީއެއް ޕްރޮމޯޓްކުރަން އުޅޭ ބަޔަކަށް ވެގެން ނުވާނެ. ފިޔާއަށް އެނގޭތަ މިފަހަރު އަހަރީ ދުވަހަށް އިނާމު ދިނުމުގެ ޖަލްސާއަށް އެމީހުންނަށް ދައުވަތު ދިނީމަވެސް އެއިން އެކަކުވެސް ނައޭ. އެކަމަކު އެމީހުންގެ ޕާޓީން ކޮންޕްލެބަށް ކޮންޕުތަކެއް ހަދިޔާކުރި ރަސްމިއްޔާތުގަ އަޑުންއަޑުނަގާ ކަރުން ނާރުހިއްލާފަ ބުނާތީ އިވޭ ތިމަންނާމެން މީ ރައްޔިތުންގެ ޚާދިމުންނޭ. ސްކޫލުން ބުނާ ކޮންމެ ކަމެއް ކުރަން ތައްޔާރަށް ތިބި ބައެކޭ" ހައްޖަ ވާހަކަ މެދުކަނޑާލީ ހައްވާމަނިކެ ފެށީމަ އެވެ.\n"އާނ. އެފަހަރުވީ ގޮތަކީ އެމީހުންގެ ފިކުރާ ނުވާ މީހަކު ޝަރަފުވެރިއަކަށް ހަމަޖެއްސީމަ... ދެން ނޭނގެ..! އަހަރުމެން ވެއްޖެ މަޑުމަޑުން ނުތިބެ މިވާހަކަދައްކަން..." ކަނާއަތުން ބުރުގާ ރަނގަޅު ކޮށްލަމުން ހައްވާމަނިކެ ވާހަކަ ކުރިއަށް ގެންދިޔަ އެވެ.\n"ލަސްވެއްޖެ ދޯ" ސަވީތާ ކޮޓަރިން ނިކުންނަމުން ހައްޖައަށް އިޝާރަތްކޮށްލި އެވެ.\n"އާނ. އެކަމަކު މިތިބީ ނިކަން އޮލަ ސިޔާސީ ރިހަގަނޑެއް ކައްކަން" ޖަވާބުގައި ފިޔާޒު ސަމާސާކޮށްލި އެވެ.\n"އޮލަކުރީމަ އޮލަވާނެ ރިހަ ޔަކަސް ގަރުދިޔަ ޔަކަސް...! މަންމަދޯ ސިޔާސީ ވެގެން ފިޔާމެން އޮލަކުރީ" ސަވީތާ އޭނާގެ މަންމަ ކައިރީ ސޯފާގައި އިށީންނަމުން ޖޯކު ޖަހާލި އެވެ.\n"ފިޔާޒު އެއުޅެނީ އެ ކައުންސިލަރުން ފަތީގަ ފަށުފުލަކަށްވެގެން އެލިގަންނާށޯ" ހައްވާމަނިކެ ހޭންފަށަމުން ފިޔާޒަށް ޖޯކު ޖަހާލި އެވެ.\n"ފަށުގެ ވެސް ރީތިކަން ފެންނަނީ ފަށުފޫ ލީމަ އަދި ތިރިއަށް އެލޭނެ ފުރުޞަތު ވެސް ދިނީމަދޯ" ފިޔާޒު ދެމާނަ އެކުލެވޭ ޖުމުލައެއް ބުނުމުން ސަވީތާ ނިތުން ހައްޖައަށް ވާހަކައެއް ބުނެލަމުން ހޭންފެށި އެވެ.\n"ކިހިނެއްވީ؟" ފިޔާޒު ސުވާލު އަމާޒުކުރީ ހައްޖައަށެވެ.\n"މެލޭޝިޔާގަ ވެސް ދިވެހިޑިގުރީއަށް ކިޔަވައިދޭތަ؟" ސަވީތާ ހިނިތުންވެލަމުން ހައްޖައާ ބައިވެރިވި އެވެ.\n"އަމިއްލަވަންތަ ކަމަށް ލޯބި ކުރުމަކީ އަހަރުމެން އެންމެން ކުރަން ޖެހޭނެކަމެއް! ދިވެހިންނޫނީ ދިވެހިންގެ އަމިއްލަ ރީތި އާދަކާދަތަކަށް ލޯބި ނުކުރާ އަމިއްލަ ބަހަށް ލޯބި ނުކުރާ ބަޔަކު އަހަރެން ނުދެކެން، ކޮންމެ މީހަކު ނުޖެހޭ ދިވެހިބަހުގެ އުސްތާޒަކަށްވާކަށް! އެމީހަކު ބަހަށް ލޯބިކޮށް ބަހަށް އަޅާލި ވަރަކަށް އެމީހަކަށް ބަސް ޚިދުމަތްކުރާނެ" ފިޔާޒު ސީރިއަސް ވެލަމުން ކޮޅަށް ތެދުވީ ހައްވާމަނިކެ ތަބަކަށް ހުސްތަށިތައް ލައިގެން ހިނގައިގަތުމުންނެވެ.\n"މަށަށް ފެންނަނީ ކައުންސިލަރުންގެ ފޫބުޑަށް ނުގޮސް ފިޔާޒު އެކަޑަމީގެ ރައީސަކަށްވާންދޯ ސަވީ" ސަވީތާގެ މޫނުމައްޗަށް ތާޒާކަމާ ފުރިހަމަކަން އަންނަމުން ދާކަން ހައްޖަ ދެނެގަންނަމުން އެނާގެ ވާހަކައަށް ދައުވަތުދެމުން ކޮޅަށް ތެދުވި އެވެ.\nދުވާލުގެ ދިލަހޫނުކަމުން މުޅި ފަޒާއަށް ވެރިވެފައިވާ ކަރުހިއްކުމުގެ އަސަރުތަކުން މިންޖުވާނެ ވަގުތަކަށް ދުނިޔެ އިންތިޒާރުކުރަމުން ދިޔަ އެވެ. ދުނިޔެމަތިން ދުވަހެއް ހަޔާތުން ދުވަހެއް ވޭތުކުރުމަށްފަހު ޖެހިގެން އޮތް ދުވަހަކަށް ބައްދަލުވާނެކަމުގެ ފުރިހަމަ ޔަޤީންކަން ދުނިޔެއަށް ދެމުން އިރު އޭގެ ތަންމައްޗަށް މިސްރާބު ޖެހުމަށް ހޭރިޔާކުރަމުން ދާތާ އެތަކެއް އިރެއްވެއްޖެ އެވެ.\nފަޔާޒާއި އަފްޒަލް ތިބީ ރަށު ސިއްޙީ މަރުކަޒުގަ އެވެ. މެންދުރެއްހާއިރު އަފުރާހް އެނދުމަތިކުރުމުން އޭނާއަށް ހޭހަންކޮށްދިނުމުގަ އެވެ. ދެމީހުންގެ މޫނުމަތިން ވަރުބަލިކަމުގެ އަސަރުތައް ފާޅުވޭވޭ ހުއްޓެވެ. ފަޔާޒުގެ އަތުގައި ބޭސްއަޅައި ބެންޑޭޖްކޮށްފައިވާ ތަނުން ހިއްލިފައިވާ ރޮދިތަކާކުޅެމުން ގޮނޑީގައި ހަމަޖެހިލި އެވެ.\n"ފަޔާ ދާންވީނު ގެއަށް ގޮސް ފެންވަރައިގެން އަންނަން! ދެމީހުން އެއްކޮށް މިތަނުގައި ތިބުމުގެ ބޭނުމެއް ނެތެއްނު! ބޭބެ ވެސް އެއޮތީ މިހާރު ނިންދަވާ އިންޖެކުޝަންގެ ސަބަބުން ނިދާފަ. މިހާރު އެހެރަ ފަހެއް ޖަހަނީ. އެހެންނޫނަސް މިދުވަސްކޮޅު ފަޔާ މިކޮޅުގަ މަޑުކުރީވެސް ހައްޖު..." އަފުޒަލް އާފުރިލަމުން ވާހަކަދައްކަމުންދިޔަ އެވެ.\n"ތި ވިސްނަނީ އެކަމާދޯ! ހައްޖު ވަރަށް އަންޑަސްޓޭޑް ވާނެ! އޭނައަށް އެނގޭ އަހަރެން މިތަނުގައި އިންކަން! ސަވީ އަށް ވެގެން އުޅޭ ގޮތެއްތާ ނޭނގިގެންނެއްނު މިއުޅެނީ. އޭނަ ގުޅާ ވެސް ނުލާތަ!" ފަޔާޒް ސީދާ މައުޟޫޢުއަށް ދިޔަ އެވެ.\n"ނުގުޅަ! ގުޅީމަ ފޯނު ވެސް ނުނަގާތާ ދެ ދުވަސްވަނީ! އެނގެއެއްނު ގޭތެރޭގެ ކަންތައް ހުރިގޮތް! ބޭބެ ކަންތައް ހުންނަ ގޮތުން ގެއިން ބޭރަށް ނުދެވޭތީ ބައްދަލުކޮށްލަން އެގެއަށް ވެސް ނުދެވޭ. ނިހާއްކޮގެ ކަންތަކާ އުޅެން ހަދައިގެން މިދިޔަ ހަފުތާ ވެސް ދިޔައީ ބައްދަ...!"\n"ދެން މެސެޖު ކުރީމަ...!" އަފްޒަލްގެ ވާހަކަ ނުނިމެނީސް ފަޔާޒު ސުވާލުކޮށްލި އެވެ.\n"ޖަވާބެއް ނުދޭ... ކޮންމެ ދުވަހަކު މެސެޖު ކުރަން! ހައްޖު ތުރޫކޮށް އަހަންވެސް ހިތަށް އެރި ވެގެން އުޅޭގޮތެއް"\n"ހައްޖުވީ ސަވީއާ ކޮންމެވެސް ބޯއީ އަކާއެކު ތުނޑީގަޔޯ"\n"ކާކާއެކު؟" ހައިރާންކަމާ އެކު އަފްޒަލް ފަޔާޒުގެ މޫނަށް ބަލައިލި އެވެ.\n"ދަމުން މެސެޖުކުރި. އާންޓެއްގެ ދަރިއެކޯ. ކޮންމެވެސް ރިޔާޒެކޭ ނިޔާޒެކޭ ކަންނޭނގެ"\n"ފިޔާޒު ދޯ.. ހޫނ އެމީހުންގެ އާންޓެއްގެ ދަރިއެއް. މެލޭޝިއާއިން ކިޔަވައިގެން... އަނެއްކާ! ފިޔާ..." އަފްޒަލްގެ މޫނުމަތީގައި ސުވާލުމާކެއް ޖެހުނެވެ.\n"ކިހިނެއްވީ؟" ފަޔާޒު ސުވާލު ތަކުރާރުކޮށްލި އެވެ.\n"އެސޮރާ، ސަވީއާ ހައްޖަ އެއީ ކުޑައިރު އެއްކޮށް އެއް ގެއެއްގަ އުޅުނު ބައެއް! ފަހުން އެކި މީހުން އެކި ގޭގެއަށް ބަދަލުވީ! އެއީ ކުރިން ސަވީއާ ހެދި އުޅުނު ސޮރެއް...! ސަވީ ވެސް އަބަދުވެސް ހުންނާނީ ފިޔާ ވެފަ! މަށަށް ނިކަން ޝައްކު ސަވީއާ ދޭތެރޭ ވެސް މިހާރު!" އަފްޒަލް ވާހަކަދެއްކުން މަޑުވަމުން ދިޔަ އެވެ. އޭނާގެ ހިތް ބުނަމުންދިޔަ ވާހަކަތައް އޭނާއަށް ދޮގުނުވާނެކަމަށް އޭނާ ފަޔާޒު ގާތު ބުނެދިނެވެ.\n"އެކަމަކު؟ ސަވީ އެއީ އެކަހަލަ؟ ކީއްވެ އަފޫއަށް ސަވީ އެކަހަލަ؟" ފަޔާޒުގެ ހިތުގައި ސުވާލުގެ ބާންޏެއް ދައުރުކޮށްލުމުން ސުވާލުތައް ފަށްފަށްކޮށްލި އެވެ.\n"ތީދޯ މައްސަލައަކީ ނިކަން ފަޔާ ހައްޖު ކައިރީ އަހައިގެން ވެގެން އުޅޭގޮތެއް ސާފުކޮށްދީބަލަ... މަށަށް ކުރިމަތި މިވަނީ ހުރިހާ ކަމެއް އެއްފަހަރާ! އާއިލާގެ ހާލުހުރި ގޮތަކީ މިހިރީ! އަނެއްކޮޅުން ސަވީގެ ކަންތައް....!" އަފުޒަލް ފެންކަޅިވި އެވެ. އޭނާގެ އަޑު ބެދުމުން ވާހަކަދެއްކުން ހުއްޓާލި އެވެ.\n"ހިތްވަރުކުރޭ އަފޫ އަބަދުވެސް ބުނަމެއްނު ފަހުން ވާންހުރިގޮތް ރަނގަޅުވީމައޭ އުއްމީދުކުރާ ކަންކަން އެވަގުތަށް ފުރިހަމަ ނުވެ ހުންނަނީ! އެހެންވީމަ އަފޫއަށް އަދި މާރަނގަޅު ގޮތެއް އޮތީމަ އަފޫ އެކަމަށް އިމްތިހާނު ކުރައްވަނީ ކަމަށްވާނީ! ދެން ދެރަ ނުވޭ! އެކަކު ނެތަސް ފަޔާ މިހުރީ އަފޫ އާއެކު. ތީ އަހަންނަށް ބޭބެއެއްގެ ލޯބިދީގެން އެކުވެރިއެއްގެ މަޤާމު ފުރައިގެން...، އަފޫއަށް ދެރަގޮތެއް ވާކަށް އަހަރެން ނޭދެން! އަހަރެން މީހަކަށް ހަދައިދިނުމުގައި އަހަރެންގެ މައިންބަފައިންނަށްވުރެ ބޮޑަށް އަފޫ ހިތްވަރުދިން! އެއީ..." ފަޔާޒު އަފުޒަލްގެ ބޮލުގައި އޯގާތެރިކަމާއެކު ފިރުމާލަދިނެވެ. ލޯތްބާއި ކުލުނުން ފުރިގެންވާ ފަދައަކުންނެވެ. އަފުޒަލް މަޑުމަޑުން އޭނާގެ ބޮލުގައިވާ ފަޔާޒުގެ އަތުގައި ހިފާ ބާރުކޮށްލި އެވެ.\n"ޕްލީޒް... ޕްލީޒް... ފަޔާ.... ބީ ވިތް މީ.... އަހަރެންގެ.... ސަވީ...." އަފްޒަލް ފެންކަޅިވި އެވެ. އޭނާގެ އަޑުގައި ތުރުތުރެއް އެކުލެވެމުންދިޔަ އެވެ. މީހާގެ މޫނުމަތި އެކުގައި ރަތްވަމުން މޫނުމަތި މިލަމުން ދިޔަ އެވެ. އަފްރާޙު އޮތް އެނދުގެ ގޮދަޑީގެ އަރިމަތީގައި އޭނާ ބޯއަޅާލި އެވެ.\n"ކަމޯން އަފޫ... އަދި މިއުޅެނީ ކަމެއް ވީކަން ވެސް ނޭނގިގެންދޯ! އަހަރެން މިރޭން މިރެއަށް ތި ހުރިހާ ކަމެއް ސާފުވޭތޯ ބަލާނަން... ދީ ވަގުތުކޮޅެއް! ފުރަތަމަދޭ އަފޫ ގެއަށްގޮސް ފެންވަރައިގެން އަންނަން... ހޮޓަލަށްވަދެ ސައިބޮއެގެން ގެއަށްދާތި! އަދި ތިހުރީ ހެނދުނު ސައި ބުއި ގޮތަކަންނު! އަފޫ އައީމަ އަހަރެން ދާނަން!"\n"އޯކޭ...! ކަމެއް ވެއްޖެއްޔާ ގުޅާ! އަން!" އަފުޒަލްގެ ވޮލެޓުން އަފުރާހުގެ އައިޑީ ކާޑު ނަގައިދިއްކޮށްލަމުން މާޔޫސީ ރާގެއްގައި އަފުޒަލް ބުނެލި އެވެ.\n"ބަލައިގެން ދުއްވާތި! ދެން ކަންކަމާ މާ ބޮޑަށް ނުވިސްނާ. އިރާދަކުރެއްވިއްޔާ ހުރިހާކަމެއް އޯކޭ...! ފެންވަރައިގެން ކުޑަކޮށް ރެސްޓް ކޮށްލާފަ އާދޭ. ނައިންވީމަ އަޔަސް އޯކޭވާނެ!" ސައިކަލްގެ ތަޅުދަނޑި ދިއްކޮށްލަމުން ފަޔާޒް އަފުޒަލް ކޮނޑުގައި އޯގާތެރިކަމާއެކު އަތްބާއްވާލައި ފިރުމާލި އެވެ. މަރުކަޒުގެ ވޯޑުން ނުކުންނަމުން އަފުޒަލް ފަޔާޒަށް ބަލާލި އެވެ. އަސަރުން ފުރިގެންވާގޮތަކަށެވެ. ހިނދުކޮޅަކަށް އޭނާގެ ފިޔަވަޅުތައް މަޑުޖެހިލި އެވެ. ނިތްކުރިން ދެތިން ރޫއަރުވާލަމުން ދެބުމަ ގާތްކޮށްލި އެވެ. ދެ މިޔަކަން ތިރިއަށް ދަމާލެވުނީ ބޭއިޚްތިޔާރުގަ އެވެ. މޫނުމަތިން އެތަކެއް މެސެޖުތަކެއް ދެމުންނެވެ. ދާންވީހޭ އަހާފަދައަކުންނެވެ. ހުރިހާކަމެއް ހަމައަކަށް އަޅުވައިދޭނަންހޭ ބުނާ ބީދައިންނެވެ. ފަޔާޒު ވެސް ޖަވާބު ދިނީ އިޝާރާތުންނެވެ. ބަދަލުގައި ބޯޖަހާލަމުން ހިނިތުންވެލި އެވެ. ޔަޤީންކަމާއެކު އަފްޒަލްގެ މައްސަލަތަކާ އޭނާ ކުރިމަތިލާނެ ކަމުގެ ފުރިހަމަ އިތުބާރު ދެމުންނެވެ. އޭނާއަށް އެ ޔަޤީންކަން އޮތީމަ އެވެ. އަފްޒަލް ބޭރަށް ނުކުތީ ކޮންމެވެސް ވަރެއްގެ ހިތްހަމަ ޖެހުމަކާވެސް އެކުގަ އެވެ. ފަޔާޒް ކުރިމަތިލީ ކަމަކުން މިވީހާ ތަނަށް ނާކާމިޔާބީއާ ކުރިމަތިލާން ނުޖެހޭތީ އެކަމުގެ ޔަޤީންކަން ހިތަށް ލިބުމުން ހިތްހަމަ ޖައްސާލަމުންނެވެ.\n"ހިތްހަމަ ޖެހެވޭނީ ހަމަނޭވާލާނެ ފުރުޞަތެއް ލިބިގެންނެއްނު! އަހަރެންގެ ހަޔާތް މިހިރަ ބަރުބާދުވަނީ! އަހަރެން ކިތައްމެ ލޯބިވިޔަސް އެކަން ކުރާނެހާ ހިތްވަރެއް އަހަރެންގެ ކިބަޔަކު ނެތް! މިހާރު އަހަންނަށް ބޭނުންވަނީ އޯގާތެރި ފިރުމުންތަކެއް! އެހީތެރިކަމުގެ އަތެއް! ވިސްނާވިސްނާ އަހަރެންގެ ސިކުނޑި ބޭރަށް ނިކުންނަން އުޅޭކަހަލަ! މި ހުރިހާކަމެއް ހައްޖުއަށް ކިޔައިދޭނީ ކިހިނެއް؟ އަފްޒަލާއި ފަޔާޒް އެއީ އެކައްޗެއް! ހައްޖު އެއީ ފަޔާގެ..." ގިސްލަ ގިސްލާފައި ސަވީތާ ވާހަކަދައްކަމުން ދިޔަ އެވެ. އޭނާގެ މާޒީގެ ވާހަކަތަކެވެ. އަފުރާހުގެ ފަރާތުން ލިބެމުން އައި ތުރާތަކެވެ. އަނިޔާއިން ފުރިގެންވި ގޯނާކުރުން ތަކެވެ. އެހަނދާންތައް އޭނާގެ ސިކުނޑިން ކުލަވަމުންދާ ވަރަކަށް އޭނާގެ ހިތް ހީވަނީ މޭ ކަށިގަނޑުފަޅާފައި ނިކުންނަން އުޅޭ ހެންނެވެ. ދެލޯ ވަނީ ކަރުނުން ފޯވެ ރަތްވެފަ އެވެ. މޫނުމަތި ހީވަނީ މިލާމޯޅިވެފައިވާ ފިނިފެންމަލެއް ހެންނެވެ. ލޮލުން އޮހެމުން ދިޔަ ކަރުނަތައް އެ އޮމާން ކޯތާފަތް ތެންމަމުން ދިޔަ އެވެ. އެވާހަކަތައް އަޑުއަހަން އިން ފިޔާޒަށް ވެސް ވަނީ ނުހަނު ފުން އަސަރުތަކެއް ކޮށްފަ އެވެ.\n"ދެން ހުއްޓާލަ! މިއަދު ސަވީ ނުޖެހޭ ކަރުނައިގެ ދާނެއްގަ ފަތާކަށް! މިދުނިޔޭގެ އެއްވެސް އިންސާނަކަށް ތިމާ ބޭނުންވާ ހުރިހާ ކަމެއް ފުރިހަމައެއް ނުވާނެ! ތިމާ ލޯބިވާ ކޮންމެ ކޮންމެ އެއްޗެއް ނުލިބޭނެ! ނުވިތާކަށް ތިމާ އަބަދުވެސް މަސައްކަތްކުރަން ޖެހޭނީ ލޯބީގެ އަޅެއްގެގޮތުގަ، ލޯބީގެ ފަހަތުން ދަތުރުކުރާ މުސާފިރަކަށްވާން!" ފިޔާޒު މަސައްކަތްކުރަމުން ދިޔައީ ސަވީތާއަށް ވިސްނައިދޭށެވެ. އޭނާގެ ހިތުގައި އަނދަމުންދާ ލޯބީގެ ހުޅުކޮޅު ދިއްލިދާނެ ކަމުގެ އުއްމީދުގައި އެކަމަށް ފާރަވެރިވަމުން ނެވެ.\n"ސަވީ... ސަވީއަށް އެނގޭތަ! އެއްވެސް މީހަކު ބޭނުމެއް ނުވާނެ އެމީހަކު އެއްމެ ލޯބިވާ މީހާ ދުނިޔެއަށް ގިނަވެ، އެހެންމީހުންގެ ތުރާލަކަށް އެމީހާ ވާތަން ދެކޭކަށް! އެކަކު ވެސް ނޭދޭނެ އެމީހާގެ ލޮލުގެ ފިނިކަން އެހެންމީހެއްގެ ލޮލުގެ ފިނިކަމުގައި އަޅާ ބޭހަކަށް ވާތަން ދެކޭކަށް! ސަވީގެ ތިޔަ ހާލާމެދު އަހަރެން ހަމްދަރުދީވަން، އެކަމަކު... މިއަދު އަހަރެން ވެސް... އަހަރެން ވެސް މިހުރީ މީހަކު ދެކެ ލޯބިވެވުނީތީ އެލޯބީގެ ހިޔަނީގައި ބަނދެވި ހައްޔަރުވެފަ... ކުޑަމިނުން އަހަރެންގެ ހިތް އެމީހަކަށް މާކުރިން ހަދިޔާކުރި މީހާއަށް އެކަން ވެސް ނޭނގި! އަހަރެންގެ މިހިތް އެދި ގޮވަމުންދާ އިންސާނާއަށް އެކަން ސިއްރުކުރަން މަޖުބޫރުވީ އެތަކެއް ހާލަތެއް އައުމުން، މިހިތް ވެސް... މިހިތް ވެސް މި ވަނީ ލޯބީގެ ޙައްޤުގައި އަޅުދާސްތުވެފަ" ފިޔާޒުގެ މާނަފުން ބަސްތައް އަޑުއިވުމުން ހައިރާން ކަމާއެކު ސަވީތާ އޭނާގެ ދެލޮލަށް ނަޒަރު ހުއްޓާލި އެވެ. އުދަރެހުން ފާޅުވަމުންދިޔަ ރަތްވިލާގެ އަސަރުން ފިޔާޒުގެ ހަންގަނޑު އަލި އޮމާން މޫނަށް އެޅިފައިވުމުން ހިސާބަކަށް ރަތްކުލައިގެ އަސަރު އެމޫނުމަތިން ފާޅުވޭވޭ ހުއްޓެވެ. ފިޔާޒުގެ ލޮލުން ހިލެމުން ދިޔަ ކަރުނަތައް ލޮލުގެ ތެރެއަށް ޖަމާވެ އުދަރެހުގައިވާ ރަތްވިލާގެ ދަޅައާއެކުވެ ވިދަމުންދާ މަންޒަރު ފެނުމުން ސަވީތާގެ ތުންފަތުން މަޑުމަޑު ތުރުތުރެއްގެ އަސަރު ފާޅުވާން ފެށި އެވެ.\n"އާނ ސަވީ... މީ ވެސް ލޯބީގައި ހަނާވަމުންދާ ލޯތްބަށް ފެންބޮވައިގެންފައިވާ މީހެއް... މިއަދު އަހަރެން ވެސް މިހުރީ އެމީހަކަށްޓަކައި އެ ލޯތްބަށްޓަކައި އެހެން ހުރިހާ އުފަލެއް ދޫކޮށް އައިސް... އަންހެންކުދިންގެ ހުރިހާ ހުށަހެޅުމަކަށް ފުރަގަސްދީ.... މިއަދު ސަވީގެ ހާލަތު އެނގުމުން އަހަރެން ވަރަށް ދެރަވެއްޖައިން... އަހަންނަށް ވަރަށް އަސަރުކޮށްފި! އަހަރެން.... އަހަރެން...." ފިޔާޒު ވާހަކަ ހުއްޓާލީ ސަވީތާގެ ތޫނު ނަޒަރު އޭނާގެ ލޮލަށް އަމާޒުވުމުންނެވެ.\n"އެ ކާކު؟" ތުރުތުރުލާ އަޑަކުން މަޑުމައިތިރިކަމާއެކު ސަވީތާ އަހާލި އެވެ. ފިޔާޒުގެ ޖަޒުބާތީ ދެ ލޮލަށް ބަލަހައްޓައިގެން އިނދެ އެވެ.\n"އާނ! އެ މީހަކީ މިއަދު... މިއަދު އެހެންމީހެއްގެ އެހީއަކަށް އެދި ފެންބޮވައިގެންފައިވާ، އެހެން މީހެއްގެ ފިރުމުންތަކަށް އެދި އެދި ހުރި މީހާ... އެ މީހަކީ... އަހަރެންގެ ހިތުގައި ޖަހާވިންދުތައް އެމީހެއްގެ ޙައްޤުގައި ޖަހަމުންދާ މީހަކީ... އެ...މީ....ހަ...ކީ... ތީ... އާނ! ސަވީ އެންމެ ކުޑައިރުންސުރެ އަހަރެން ސަވީ އާ މެދު ދެކެމުން އައީ އާއިލީ މީހަކަށްވުރެ ބޮޑަށް އެހެން ނަޒަރަކުން..." ފިޔާޒު ހުއްޓާލި އެވެ. ލޮލުން ކަރުނަތައް ހޯސްލާފައި އޮހިގަތުމުން އެކަމުން މިންޖުވުމަށެވެ.\nސަވީތާ ދެލޯ ބޮޑުވެ ތަންމިނަށް އަނގަހުޅުވުނެވެ. ކުޑައިރުގެ ހަނދާންތައް އޭނާގެ ވަށައިގެން އެނބުރިގަތެވެ. ފިޔާޒު އާ އެކުގައި އުޅުނު ގޮތްތަކެވެ. އެކުގައި ކުޅެ ސަކަރާތް ޖެހުމުގައި ހޭދަކުރި ވަގުތުތަކެވެ. އޭނާގެ ޚިޔާލުގެ ދުރުމި ގޮސް ހުއްޓުނީ ފިޔާޒު ދައްކާފައިވާ ވާހަކަތަކަށެވެ. އެވާހަކަތައް ކަންފަތުގައި ފަށްފަށްވަމުން ތަކުރާރުވަމުން ދިޔަ އެވެ. އެ ހަނދާންތައް އޭނާގެ ސިކުނޑީގައި އާވެ އާލާވަމުން ފަހަރަކު މަންޒަރެއް ކުޅެވެމުން ކުލަވަމުން ދިޔަ އެވެ.\n"ލޯބި ހޯދުމަށް ކޮންމެ ފަދަ ޤުރުބާނީ އެއް ވާންޖެހުނަސް މިހުރީ އެކަމަށް ތައްޔާރަށް!" ފަނަރަ އަހަރުގެ ފިޔާޒު ވާހަކަދެއްކީ ހައްޖައާއި ސަވީތާގެ ކުރިމަތީ އިށީނދެ އިނދެ ފިނިފެންމަލަކުން ފިޔަތައް ނައްޓަމުންނެވެ.\n"ތިބުނާ ލޯބިވާ ކުއްޖާގެ ނަން ހިތަށް އަރުވަމުން މަލުން ފިޔަ ނައްޓަމުން ކިޔާބަ ލިބޭނެ، ނުލިބޭނެ. އޭރުން ހުއްޓޭ ގޮތެއްވާނެ!" އުމުރުން ދިހަ އަހަރުގެ ސަވީތާ ފިޔާޒަށް ޚިޔާލެއް ދިނެވެ.\n"އާދޭ! ހައްޖުގެ ކަނާއަތް، ސަވީގެ ވައަތް ގެނޭ. ހައްޖުއަތަށް މިލަނީ ނުލިބޭ ސަވީއަށް ލިބޭ! ފިޔަތައް ހުސްވާއިރު ނިމޭ މީހަކު އެއީ..." ފިޔާޒު މަލުން ފިޔަތައް ނައްޓަމުން ތުންތަޅުވަމުން ދިޔަ އެވެ. ހައްޖަގެ އަތަށްލާ ކޮންމެ ފިޔައަކާ އެއްވަރަށް ނުލިބޭނެ ކިޔަމުން، ސަވީތާގެ އަތަށްލާ ކޮންމެ ފިޔައަކަށް ލިބޭނެ ކިޔަމުން ދެމީހުން ވެސް ސަކަރާތުގެ ރާގުގައި ފިޔާޒަށް ދިމާކުރަމުން ދިޔަ އެވެ.\n"ލިބޭނެޔޯ!" މަލުގެ އެންމެ ފަހު ފިޔަ ސަވީތާގެ އަތަށް ލަމުން ހިނިތުން ވެލަމުން ފިޔާޒު އަޑުގަދަކޮށްލި އެވެ. އުފަލުން ފުންމާލި އެވެ. ބިންމަތީގައި ކުޑަކަކޫ ޖަހާލަމުންނެވެ. އުފާވެރިކަމުގެ ރާގުތައް ހިތުގައި ކުޅެމުން އެ ކަން ފާހަގަކުރަމުން ނެވެ.\n"އެހެންވީމަ ކަރުގަނޑު އޮންނާނީ ސަވީއަށް" ފިޔާޒުގެ އެޖުމުލަ ސަވީތާގެ ކަންފަތުގައި ތަކުރާރުވޭވޭ ހުއްޓެވެ. އެ ހަނދާންތައް ނުނިމެނީސް އެހެން މަންޒަރުތަކެއް ފެންނަން ފެށިކަހަލަ އެވެ. ކުލަނުވި ނަމަވެސް ސާފު ތަސްވީރުތަކެއް ފަދައިންނެވެ. ފުރާވަރު އުމުރުގައި ގޮނޑުދޮށުގައި ސަކަރާތްޖަހަމުން ދުވުނު ދުވަހެއްގެ ހަނދާނެވެ.\n"އޭ ބަލާބަ ލޯބިކަން..." ދިޔަރެސްމަތީ އޮތް ރިހާކުރު ބޮއްޔެއް ނަގަމުން ސަވީތާ ހައްޖައަށް އެބޮލި ދައްކާލި އެވެ.\n"ވާ...ވް" ހައްޖަ ވެސް އާޝޯހްވި އެވެ. އެއާއެކު ފަހަތް ބަލާލަމުން ފިޔާޒަށް ގޮވާލި އެވެ. ފިޔާޒު ބާރަށް ދުވެފައި އައުމުން ސަވީތާ އަތުގައިވާ ބޮލި ދައްކާލަމުން ރީތިތޯ ސުވާލުކޮށްލި އެވެ.\n"ބަލާބަ ތިއަށްވުރެ މާ ސަޅި އެއްޗެއް މިއޮތީ!" ފިޔާޒުގެ އަތުގައި އޮތް ހުދު އޮރެންޖު ކުލައާއި ރަތްކުލައިން ޖަރީވެފައިވާ ސަންގު އާއިލާގެ ބޮއްޔަށް އިޝާރާތްކޮށް ބުނެލި އެވެ.\n"ވާވް އަސްލު ވެސް ވަރަށް ސަޅި... ދީބަ ތި" ސަވީތާ ބޭނުންވީ ފިޔާޒު ގެން ގުޅުނު އެ ބޮއްޔެވެ.\n"އޯކޭ... މި މަގޭ ހިތް... ބަލައިގެން ގެންގުޅޭތި... މި އެއްލާލާނީ މަ ދެކެ ލޯބި ނުވަންޏާ... ލޯބިވަންޏާ ފޮރުވާފަ ބާއްވާތި!" ފިޔާޒު ސީރިއަސް ކަމާއެކު އެދުވަހު ބުނެލި ޖުމުލަ ކަންފަތުގައި ފަށްފަށްވަމުން އެހަނދާންތައް ގުގުމަމުން ދިޔަ އެވެ.


Trump Ge Supporterunaa Dhimaalah Badi Dhihkuri Kamah Bune Offset Hayyaru Koffi - Vaguthu\nޓްރަމްޕުގެ ސަޕޯޓަރުންނާ ދިމާލަށް ބަޑި ދިއްކުރި ކަމަށް ބުނެ އޮފްސެޓް ހައްޔަރުކޮށްފި\nއެމެރިކާގެ ރައީސް ޑޮނަލްޑް ޓްރަމްޕުގެ ސަޕޯޓަރުންނާ ދިމާލަށް ބަޑި ދިއްކުރި ކަމަށް ބުނެ މަޝްހޫރު ރެޕާ އޮފްސެޓް ހައްޔަރުކޮށްފިއެވެ.\nއުމުރުން 28 އަހަރުގެ އޮފްސެޓް ހައްޔަރުކޮށްފައި ވަނީ ލޮސް އެންޖަލިސްގައި ބޭއްވި ޓްރަމްޕް ރެލީއެއްގައި ބައިވެރިވި ސަޕޯޓަރުންނާ ދިމާލަށް ބަޑި ދިއްކުރި ކަމަށް ބުނެއެވެ. އޮފްސެޓް ހައްޔަރު ކުރި އިރު އޭނާ ހުރީ އިންސްޓަގްރާމުން ލައިވްކޮށްގެން ކާރު ދުއްވާށެވެ. އޭނާ ހައްޔަރުކުރި އިރު ލައިވް ސްޓްރީމުން އެ މަންޒަރު ރީއްޗަށް ފެނެއެވެ.\nހޮނިހިރު ދުވަހު ބެވާލީ ހިލްސް އިން އޮފްސެޓް ހައްޔަރުކުރި އިރު އޭނާ ވަނީ ފުލުހުންނަށް ނުކިޔަމަންތެރިވެފައެވެ.\nއެގޮތުން އޭނާ ކާރު ތެރެއިން ނުކުތުމަށް ބުނުމުން ފުލުހުންނަށް ދެކޮޅު ހަދާ ތަން ފެނެއެވެ. ފުލުހުން އޮފްސެޓް ހައްޔަރުކުރި އިރު ކާރު ތެރޭގައި އޮފްސެޓްގެ އަންހެނުން އަދި މަޝްހޫރު ރެޕާ ކާޑީ ބީގެ ކަޒިން އެއްވެސް އިނެވެ.\nފުލުހުން ބުނީ އޮފްސެޓް ހައްޔަރު ކުރީ ސަޕޯޓަރުންނާ ދިމާއަށް ބަޑި ދިއްކުރުމުން ކަމަށެވެ. އޮފްސެޓް ބުނީ ޓްރަމްޕުގެ ސަޕޯޓަރުން އޭނާގެ ކާރުގައި ދިދައިން ޖަހާފައިވާ ކަމަށެވެ. އޮފްސެޓް ހައްޔަރުކޮށްގެން ގެންދިޔައިރު އެތަނަށް އެއްވެފައި ތިބި މީހުންގެ ތެރޭގައި އޭނާގެ އަންހެނުން ކާޑީ ބީ ވެސް ފެންނަން ހުއްޓެވެ.\nބެވާލީ ހިލްސް ޕޮލިސް ޑިޕާޓްމެންޓުން ފަހުން ނެރުނު ސްޓޭޓްމަންޓް އެއްގައި ބުނީ ސަޕޯޓަރުންނާއި ދިމާއަށް ބަޑި ދިއްކޮށްފައި ވަނީ ކާޑީ ބީގެ ކަޒިން، މާސެލޯ އަލްމަންޒަރް ކަމަށެވެ. މިހާރު އަލްމަންޒް އަށް ވަނީ 35،000 ޑޮލަރުގެ ޖޫރީމައިނާއެއް ކޮށްފަވެ. އޭނާގެ މައްޗަށް އުފުލާފައިވާ ދަޢުވާ އަކީ ކޮންސީލްޑް ހަތިޔާރެއް ގެންގުޅުމުގެ ދަޢުވާ އާއި ލޯޑު ކޮށްފައި އޮތް ހަތިޔާރެއް އާންމުންގެ ތެރޭގައި ގެންގުޅުމުގެ ދައުވާއެވެ.\nދެހާސް ހަތް ވަނަ އަހަރު ކާޑީ ބީ އާއި އޮފްސެޓް ކައިވެނިކޮށްފައިވާ އިރު މިފަހުން އެ ދެމީހުންގެ ދެމެދުގައި މައްސަލަ ޖެހި ވަރިއާ ހިސާބަށް ގޮސްފައި ވެއެވެ. އެމީހުންގެ ދެ އަހަރު އަންހެން ކުއްޖަކުވެސް އެބަ ހުއްޓެވެ.\nއޮކްޓޯބަރ 25, 2020 15:58\nއޮކްޓޯބަރ 25, 2020 21:54\nތާކުން ތާކު ނުޖެހޭ


Messi ge hatrick aa eku Barcelona ah bodu lead eh | Mihaaru\n18 މާޗް 2019 - 09:06 10 comments\nލީގުގެ ދެ ވަނައިގައި އޮތް އެތުލެޓިކޯ މެޑްރިޑް މި ހަފްތާގައި ކުޅުނު މެޗުން އެތުލެޓިކް ބިލްބާއޯ އަތުން ވަނީ 2-0 އިން ބަލިވެފަ އެވެ. އެހެންވެ، ރޭގެ މެޗަށް ބާސެލޯނާ އިން ނުކުތީ މޮޅެއް ހޯދައި ލީޑުފުޅާކުރުމުގެ އަޒުމުގަ އެވެ.\nރޭގެ މޮޅާ އެކު ބާސެލޯނާ ލީގުގެ އެއް ވަނައިގައި އޮތީ 28 މެޗުން 66 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ އަށް އޮތީ 28 މެޗުން 56 ޕޮއިންޓެވެ. ތިން ވަަނައިގައި ރެއާލް މެޑްރިޑް އޮތީ 28 މެޗުން 54 ޕޮއިންޓާ އެކު އެވެ.\nމެޗުގެ 18 ވަނަ މިނިޓްގައި ބާސެލޯނާގެ ފުރަތަަ ލަނޑު މެސީ ޖެހީ ލިބުނު ހިލޭ ޖެހުމަކުންނެވެ. ފުރަތަމަ ހާފުގެ އިތުރު ވަގުތުގައި މެސީ ވަނީ ބާސެލޯނާ އަށް އިތުރު ލަނޑެއް ޖަހައިދީފަ އެވެ. އޭގެ ކުރިން ނަތީޖާ ހަމަހަމަ ކުރަން ބެޓިސް އިން ވަނީ ގިނަ ފުރުސަތުތަކެއް ތަނަވަސްކޮށްފަ އެވެ. އެ ހަމަލާތައް ބާސެލޯނާގެ ޖަރުމަނު ކީޕަރު މާކް އަންދްރޭ ސްޓެގެން ވަނީ މަތަކޮށްފަ އެވެ.\nބާސެލޯނާ އަށް މެޗުގެ ތިން ވަނަ ލަނޑު ކާމިޔާބުކޮށްދިނީ 63 ވަނަ މިނިޓްގައި ލުއިސް ސުއަރޭޒް އެވެ. ބެޓިސް އިން މެޗުގައި ޖެހި ހަމައެކަނި ލަނޑު މެޗުގެ 83 ވަނަ މިނިޓްގައި ކާމިޔާބުކުރީ ލޮރެން މޮރޯން އެވެ. މެސީ އޭނާގެ ހެޓްރިކް ފުރިހަމަކުރީ އޭގެ ތިން މިނިޓް ފަހުން އެވެ. މިއީ ސްޕެނިޝް ލީގުގައި މެސީ ހެދި 33 ވަނަ ހެޓްރިކް އެވެ.\nމެޗަށް ފަހު މެސީ ބުނީ މިއީ ހުރިހާ ކަމެއް ވެސް ވަރަށް ރަނގަޅަށް ދިޔަ މެޗެއް ކަމަށެވެ.\n"އަހަރެމެން މެޗަށް ނުކުތްއިރު އެތުލެޓިކޯއާ ދެމެދު އޮތް ފަރަގު ބޮޑުކުރަން މިއީ ރަނގަޅު ފުރުސަތެއްކަން އެނގުނު. އެހެންވެ ބޭނުންވީ މި މެޗުން މޮޅެއް. އެކަން ހާސިލްވެއްޖެ. މިއީ މުޅި ޓީމުން ދެއްކި ހިތްވަރު،" މެސީ ބުންޏެވެ.\nބާސެލޯނާގެ ކޯޗު އާނެސްޓޯ ވަލްވޭޑޭ ބުނީ ޗެމްޕިއަންސް ލީގުގައި ކުޅުމަށް ފަހު ދެން ކުރިމަތިލާ މެޗުތަކުގައި އަބަދުވެސް އުނދަގޫވާ ކަމަށާއި އެކަމަކު މި ފަހަރު ކަންތައް ދިޔައީ ވަރަށް ރަނގަޅަށް ކަމަށެވެ. އަދި މި މެޗަށް ފަހު އިންޓަނޭޝަނަލް ބްރޭކަށްދާއިރު ޓީމު ރަނގަޅު ލީޑެއްގައި އޮތުމަކީ ބޮޑު ހިތްހަމަޖެހުމެއްގެ ގޮތުގައި ދެކޭ ކަމަށް ބުންޏެވެ.


ތަފާސް ހިސާބުތަކުން ދައްކާގޮތުގައި ދުނިޔޭގެ ކޮންމެ 10 އަންހެނުންނުގެ ތެރެއިން އެކަކީ އެންޑޯމެޓްރިއޯސިސްގެ ބަލި ތަހައްމަލުކުރާ އަންހެނެކެވެ. ދުނިޔޭގެ އާބާދީއަށް ބަލާއިރު މިއީ 176 މިލިއަން އަންހެނުންނެވެ. އެހާ ގިނަ އަންހެނުންނަށް ދިމާވާ ކަމަކަށްވާއިރު މި ބަލި ހުންނަ ގިނަ މީހުން މި ބައްޔަށް ފަރުވާއެއް ނުހޯދައެވެ.\nމި ބަލި ހުންނަ މީހުންނަށް މި ބައްޔާ ބެހޭގޮތުން ނޭނގޭ މައިގަނޑު ސަބަބަކީ މައްސަރު ކަންތައް ނުވަތަ ޕީރިއަޑް ވުމަކީ އަދިވެސް މުޖުތަމައު ތެރޭގައި މީހުން ވާހަކަ ދައްކަން ފަސްޖެހޭ މަޢުޟޫޢުއެކެވެ.\nވާހަކަ ދައްކަން ޖެހިލުންވާ މަޢުޟޫއުއަކަށް ޢާއްމު ހޭލުންތެރިކަން ކުޑަ ވާނެ ކަމަކީ ޝައްކެއްވެސް އޮތް ކަމެއްނޫނެވެ. މުޖުތަމައުގައި މައްސަރުކަންތާ ގުޅިގެން ޒަމާނުއްސުރެ މި އޮންނަ ސަބަބު ނުހިފޭ ލަދުވެތިކަމުގެ ސަބަބުން ގިނަމި ކަމަށް ހައްލެއް ހޯދުމަށް އުޅުމުގެ ބަދަލުގައި މި ނުރައްކާތެރި ބަލީގެ ވޭނުގައި ތިބެނީއެވެ.\nއެންޑޯމެޓްރިއޯސިސް އަކީ ރަހިމުގެ އެތެރޭގައި އުފެދޭ ބާވަތުގެ ދިރު (ބޮޑީ ޓިޝޫ) ރަހިމުގެ ބޭރުގައި އުފެދުމުން ދިމާވާ ވޭންހުރި ބައްޔެކެވެ. ކޮންމެ މަހެއްގައިވެސް ވަކި އުމުރެއްގެ އަންހެނުންގެ ރަހިމު ދަރިމައިވުމަށް ތައްޔާރު ވެއެވެ. އެގޮތުން އެކަމަށް ރަހިމުގެ އެތެރޭގައި އުފެދޭ ދިރު (ބޮޑީ ޓިޝޫ) އަދި ލޭގެ ނިޒާމު، ދަރިމައި ނުވާނަމަ ހަލާކުވެ ލޭގެ ގޮތުގައި ގައިން ބޭރުވެއެވެ. މިއީ މައްސަރުވުން ނުވަތަ ޕީރިއަޑްވުމެވެ.\nއެންޑޯމެޓްރިއޯސިސް ހުންނަ މީހުންނަށް ވާގޮތަކީ ރަހިމުގެ އެތެރެއެކޭ އެއްފަދައިން ރަހިމުގެ ބޭރުގައިވެސް މި ދިރު (ބޮޑީ ޓިޝޫ) އުފެދުމެވެ. ނަމަވެސް ރަހިމުގެ އެތެރޭގައި އުފެދޭ ދިރު ބޭރުވާނެ ގުދުރަތީ ނިޒާމެއްފަދަ ނިޒާމެއް މިއަކަށް ނުވެއެވެ.\nމައްސަރު ދުވަސްވަރުގައި ދައްބަނޑުގައި ރިއްސުމަކީ ގިނަ އަންހެނުންނަށް ކުރިމަތިވާ ކަމެއް ކަމުގައި ވިޔަސް މި ބަލި ތަހައްމަލްނުކުރާ މީހުންނާ އަޅާބަލާއިރު އެންޑޯމެޓްރިއޯސިސް ހުންނަ މީހުންނަށް އާދަޔާ ޙިލާފަށް ވޭން ތަހައްމަލު ކުރަންޖެހެއެވެ. ކުޑަކަމުދިޔުމާއި ބޮޑުކަމުދިޔުމުގައި ތަދުވުންއެކަށީގެންވެއެވެ. މައްސަރު ދުވަސްވަރުގައި ތަހައްމަލު ކުރަންޖެހޭ ވޭނުގެ އިތުރުން ދަރިމައިވުމަށް ނުކުޅެދުންތެރިވުމަކީވެސް އެންޑޯމެޓްރިއޯސިސްގެ އަލާމާތެކެވެ. ލަފާކުރެވޭ ގޮތުގައި އެންޑޯމެޓްރިއޯސިސް ހުންނަ ތިން އަންހެނުން ކުރެ އެއް އަންހެނަކީ ދަރިމައިވުމުގެ މައްސަލަ ދިމާވާނެ އެކެކެވެ.\nމައިގަނޑު ގޮތެއްގައި އާއިލީ ގޮތުން ވާރުތަވެގެން ނުވަތަ ހަށިގަނޑުގައި އެސްޓްރޮޖެން ލެވެލްސް މަތިވުމުން މިބަލި ހުރުމުގެ ފުރުސަތު ބޮޑުވެގެންދެއެވެ. މިހާތަނަށް މިބައްޔަށް ފަރުވާއެއް ހޯދިފައިނެތަސް މިބަލި ހުރިތޯ އަވަހަށް ދެނެގަނެ ކޮންޓްރޯލް ކުރުމަށްމަސައްކަތް ކުރެވިދާނެއެވެ. ގަވާއިދުން ކަސްރަތުކުރުމާއި ހަށިގަނޑަށް ފައިދާ ހުރި ކެއުމުގެ އާދަތައް އިޙްތިޔާރުކޮށް ދުޅަހެޔޮ ސިއްޙަތެއްގައި ހުރުމަށް މަސައްކަތްކުރެވިދާނެއެވެ.


ސިފައިންގެ ޤާނޫނަށް އިޞްލާޙު ގެނައުމުގެ ބިލު މަޖިލީހުން ބަލައިގެންފި\nސިފައިންގެ ޤާނޫނަށް އިޞްލާޙު ގެނައުމުގެ ބިލް\nބިލް މަޖިލީހުން ބަލައިގަންނަ ކަމަށް ނިންމާފައިވަނީ ވޯޓުގައި ބައިވެރިވި 45 މެންބަރުންގެ އިއްތިފާގުން\n23 ފެބްރުއަރީ 2021 | އަންގާރަ 15:53\nމާފަންނު މެދު ދާއިރާގެ މެންބަރު އިބްރާހީމް ރަޝީދު\nސިފައިންގެ ޤާނޫނަށް އިޞްލާޙު ގެނައުމުގެ ބިލު މަޖިލީހުން ބަލައިގެންފިއެވެ.\nމާފަންނު މެދު ދާއިރާގެ މެންބަރު އިބްރާހީމް ރަޝީދު ހުށަހަޅުއްވާފައިވާ މި ބިލް މަޖިލީހުން ބަލައިގަންނަ ކަމަށް ނިންމާފައިވަނީ އަންގާރަ ދުވަހު ބޭއްވި ރައްޔިތުންގެ މަޖިލީހުގެ ޖަލްސާގައި ނެގުނު ވޯޓުގައި ބައިވެރިވި 45 މެންބަރުންގެ އިއްތިފާގުންނެވެ.\nސިފައިންގެ ޤާނޫނަށް އިޞްލާޙު ގެނައުމުގެ ބިލުގައި ވަނީ ސިފައިންގެ ޤާނޫނުގެ 30 ވަނަ މާއްދާގެ (ށ)ގެ (4) ވަނަ ނަންބަރުގެ ފަހަތަށް ސިފައިންގެ ފޯސް ސްޓްރަކްޗަރ ދެމެހެއްޓުމާއި ސިފައިންގެ ވަޒީފާގައި އެންމެ ޤާބިލު މީހުން ބޭތިއްބުމަށް އިސްކަންދިނުމަށެވެ.\nސިފައިންގެ ޤާނޫނުގެ 30 ވަނަ މާއްދާގެ (ށ)ގައި ސިފައިންގެ މީހަކު ރިޓަޔަރ ކުރެވޭނެ ގޮތްތައް ކަމުގައި މިހާރު ބަޔާން ކޮށްފައިވަނީ ހަތަރު ގޮތެކެވެ. އެއީ ރޭންކަށް ކަނޑައެޅިފައިވާ އުމުރު ހަމަވުމާއި، ކަނޑައެޅިފައިވާ ވަކި މުއްދަތަކަށް އެއްމަގާމެއްގައި ހުރުމާއި، ޞިއްޙީ ޙާލަތު ތަންނުދިނުމުގެ އިތުރަށް އަމިއްލައަށް އެދިގެން މަގާމުން ރިޓަޔަރ ވުން ހިމެނެއެވެ.\nރައްޔިތުންގެ މަޖިލިސް މަޖިލިސް


Buudget nei kamah Yameen vidhaalhuvee Meynaa Hassan ge lava akun | Mihaaru\nބަޖެޓް ނެތް ކަމަށް ޔާމީން ވިދާޅުވީ މޭނާ ހައްސާނުގެ ލަވައަކުން\n05 އޮކްޓޯބަރ 2019 - 23:58 41 comments\nއިދިކޮޅު ޕީޕީއެމް/ޕީއެންސީ އިން ކ. ހިންމަފުށީގައި ބޭއްވި ޖަލްސާގައި ޔާމީން އިޝާރާތް ކުރެއްވި ލަވައަކީ ދިވެހިންގެ ގިނަ ބަޔަކަށް ކަމުދިޔަ "ވަގުތު ނެތޭ، ވަގުތު ނެތޭ" މި ލަވަ އަށެވެ. އެކަމަކު، އެ ލަވައިގައި ބުނާ އެ އިބާރާތުގެ ބަދަލުގައި ޔާމީން ބޭނުން ކުރެއްވީ "ބަޖެޓު ނެތޭ، ބަޖެޓު ނެތޭ" މި އިބާރާތެވެ.\nޖަލްސާގައި ޔާމީން ވަނީ މޭނާ ހައްސާންގެ އެ ލަވައިގެ އިބާރާތް އެގޮތަށް ބަދަލުކޮށްގެން އެއް ކަޑި ކިޔުއްވައިފަ އެވެ. ބެލެވޭ ގޮތުގައި ޔާމީން އެ އިޝާރާތް ކުރެއްވި ވާހަކައަކީ މި އަހަރަށް ރައްޔިތުންގެ މަޖިލިހުން ފާސް ކުރި 30 ބިލިއަން ރުފިޔާގެ ބަޖެޓު ހުސްވި ކަމަށް ބުނެ ދައްކާ ވާހަކައަށެވެ. އަދި ތަރައްގީގެ މަޝްރޫއެއް ނުހިނގާ ކަމަށް ވިދާޅުވެ، އެކަމަށް ފާޑު ވިދާޅުވަމުންނެވެ.\n"ކެޔޮޅު ކިތަންމެ ދަތަސް، ފަޅުވެރިން ކިތަންމެ ގިނަޔަސް، ވަގުތު ނެތޭ ބުނާހެން، ބަޖެޓު ނެތޭ، މިއީ ނޫންތޯ މިކަން ވާ ގޮތަކީ؟" ޖަލްސާގެ ބައިވެރިންނަށް އިޝާރާތް ކުރައްވައި ޔާމީން ވިދާޅުވި އެވެ.\nބަޖެޓު ހުސްވީމަ، ކަމެއް ކުރާނީ ކިހިނެއްތޯ ޔާމީން ވަނީ ސުވާލު އުފައްދަވައިފަ އެވެ.\nމޭނާ ހައްސާނުގެ "ވަގުތު ނެތޭ، ވަގުތު ނެތޭ".\nޔާމީން ވިދާޅުވީ އެމަނިކުފާނު ވެރިކަމާ ހަވާލުވެވަޑައިގެންނެވިތާ ދެ އަހަރުގެ ތެރޭގައި ރާއްޖޭގެ ހުރިހާ ދިމާލަކަށް ތަރައްގީގެ މަޝްރޫއުތައް "ބަންޑުންވެގެން" ގޮސްފައި ނުވާ ކަމަށެވެ. އޭރުގައި ސަރުކާރުން ކުރީ ވަރަށް ބަލައިގެން ކޮންމެހެން ކުރަން ޖެހޭ ކަންކަން ކަމަށް ޔާމީން ވިދާޅުވި އެވެ. ރާއްޖޭގެ ރަށްތަކަށް ތަރައްގީގެ މަޝްރޫއުތައް ފެތުރިގެން ދިޔައީ ފަހު ތިން އަހަރު ކަމަށް އެމަނިކުފާނު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ބޮޑު ދަރަންޏެއް އޮތް ކަމަށްވާ ނަމަ، ސަރުކާރުން ކުރަން ޖެހޭނެ ކަމަކީ ދަރަނި އަދާކުރުމުގެ މަސައްކަތްކޮށް، "އަޑިގަޑުން" އަރައިގަނެވޭ ވަރަށް މާލިއްޔަތު ބިނާ ކުރެވުނީމަ، ތަރައްގީގެ މަޝްރޫއުތައް ހިންގުމަށެވެ. ވެރިކަމުގައި އެ ބުރަ އުފުލަން ޖެހުމާ ގުޅިގެން ފުރަތަމަ ވެސް މަސައްކަތް ކުރެއްވީ ރާއްޖޭގެ އިގްތިސާދު ވަރުގަދަ ކުރަން ކަމަށް ވެސް ޔާމީން ވިދާޅުވި އެވެ.\nޔާމީން ދިއްފުށީ ރައްޔިތުންނާ ބައްދަލު ކުރައްވަނީ. --- ފޮޓޯ: ޕީޕީއެމް\n"މުރުއްވަތްތެރިން، ބުއްދިވެރިން ކަންކަން ކުރާ ގޮތަކީ ދަރަނި އަދާކުރެވޭ މިންވަރަށް މާލިއްޔަތު ގެންގޮސްފައި ދެން އެ ހިސާބުން އޭގެ ފަހުން ތަރައްގީގެ މަޝްރޫއުތައް ހިނގާނީ،" ޔާމީން ވިދާޅުވި އެވެ.\nޔާމީން ވިދާޅުވީ ރާއްޖެއަކީ އިގްތިސާދީ ގޮތުން މި ސަރަހައްދުގައި އޮތް އެންމެ ވަރުގަދަ ގައުމަށް ހަދަން ވޭތުވެދިޔަ ފަސް އަހަރު ދުވަހު މަސައްކަތްޕުޅު ކުރެއްވި ކަމަށެވެ. އަދި ސިއްހީ ދާއިރާ އާއި ތައުލީމީ ދާއިރާ މި ސަރަހައްދުގައި އޮތް ވަރަށް ތަރައްގީކޮށްފައިވާ ކަމަށް ވެސް އެމަނިކުފާނު ވިދާޅުވި އެވެ.\nސަރުކާރު ޖަވާބުދާރީ ކުރުވުމަށާއި އިދިކޮޅު ޕީޕީއެމަށް މެމްބަރުން އިތުރުކުރަން އެ ޕާޓީން ސިލްސިލާކޮށް ކުރާ ދަތުރުތަކުގައި ކ. އަތޮޅުގެ ފަހު މަންޒިލެއްގެ ގޮތުގައި ހިންމަފުށީގައި ހުންނަވައި ޔާމީން ވިދާޅުވީ ތަރައްގީގެ މަޝްރޫއުތައް ސަރުކާރަށް ހިންގޭނީ މަސައްކަތްތަކެއް ކުރީމަ ކަމަށެވެ. ވަސީލަތެއް ނުލިބޭނެއޭ ކިއާފައި ތިއްބަސް، އެއްވެސް ކަމެއް ނުވާނެ ކަމަށް ވެސް އެމަނިކުފާނު ވިދާޅުވި އެވެ.\n"ވަސީލަތަކީ ހޯދަން މަސައްކަތް ކުރީމަ ﷲ ތަނަވަސްކޮށް ދެއްވާ އެއްޗެއް،" ޔާމީން ވިދާޅުވި އެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު އިދިކޮޅު ފަރާތްތައް ދައުލަތުގެ ބަޖެޓް ރައީސް އިބްރާހިމް މުހައްމަދު ސޯލިހް ޕީޕީއެމް ރައީސް އަބްދުﷲ ޔާމީން\nހުރިހާ ކަމަކަށް އަތްބާނައި ނިޒާމް ފުނޑާލައިފި: ޔާމީން


#Covid19 ah Rajjein positive vi meehunge therein 8 meehaku rangalhu vejje - AO News #Covid19 ah Rajjein positive vi meehunge therein 8 meehaku rangalhu vejje\nކޮވިޑް-19 އަށް ރާއްޖެއިން ޕޮޒިޓީވް ވި މީހުންގެ ތެރެއިން 8 މީހަކު ރަނގަޅުވެފައިވާކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރާއްޖެއިން މިހާތަނަށް ކޮވިޑް-19 އަށް ޕޮޒިޓިވްވީ 13 މީހުންނެވެ. އެއީ މުޅިން ވެސް ބިދޭސީންނެވެ.\nކޮވިޑް-19 އިން އަލަށް ރަނގަޅުވެފައިވާ ތިން މީހުންނަކީ ކޮން ބައެއްކަން ސަރުކާރުން އަދި ހާމައެއް ނުކުރެއެވެ. ނަމަވެސް މިހާރު ކުރިއަށްދާ ނޫސްވެރިންގެ ބައްދަލްވުމުގައި ރައީސް ވަނީ މިހާރު ރާއްޖޭގައި ކޮވިޑް19 އަށް ފަރުވާ ދެމުންދަނީ ފަސް މީހުންނަށްކަން ހާމަކުރައްވާފައެވެ. އަދި ކޮވިޑް ޖެހުނު މީހުންގެ ތެރެއިން އަށް މީހަކު ރަނގަޅުވެފައިވާ ކަމަށް ވިދާޅުވިއެވެ.\nރައީސް ވިދާޅުވީ ރާއްޖެއިން ޕޮޒިޓިވްވި މީހުން ރަގަޅުވަމުން އައިނަމަވެސް ފަރުވާ ކުޑަކޮށްލައިގެން ނުތިބެވޭނެ ކަަމަށެވެ. ރާއްޖެއިން އަޅާފައިވާ ފިޔަވަޅުތަކާއި ރާއްޖެ އޮތްގޮތުން މިކަމުން އައިރައގަތުމަށް އެހެން ގައުމުތަކަށްވުރެ ފަސޭހަވާނެ ކަމަށާއި ނަމަވެސް ދުނިޔޭގެ އެހެން ހިސާބުތަކުން މިބަލި މުޅިން ފިލައިގެންނުދާނަމަ، އެއީ ކަންބޮޑުވުމެއް ކަމަށެވެ.\nރާއްޖޭގައި ކޮވިޑް-19އަށް ޕޮޒިޓިވްވީ 13 މީހެކެވެ. އެއީ ކުރެއްދޫ ރިސޯޓްގެ ފަސް މީހަކާއި ބަތަލާ ރިސޯޓްގެ ދެ މީހުންނާއި ކުރަމަތި ރިސޯޓްގެ ދެ މީހުންނާއި އައިލެންޑް ސަފާރީގެ ދެ މީހުންނާއި އަނަންތާރާ ދިގު ރިސޯޓްގެ ދެ މީހުންނެވެ.


Bodu molhakaa eku Sevilla dhe vana ah | Mihaaru\nމަލާގާގެ ރެޝިއޯ (ވ) ކައިރިން ސެވިއްޔާގެ ވިއޭޓޯ ބޯޅަ ހިފައިގެންދަނީ.-- ފޮޓޯ: އޭއެފްޕީ\nބޮޑު މޮޅަކާ އެކު ސެވިއްޔާ ދެ ވަނަ އަށް\n18 ޑިސެމްބަރ 2016 - 11:13\nބާސެލޯނާ (ޑިސެމްބަރު 18) - ސްޕެނިޝް ލީގުގައި ރޭ މަލާގާ އަތުން 4-1 އިން ހޯދި ބޮޑު މޮޅާ އެކު ސެވިއްޔާ ލީގުގެ ދެ ވަނަ އަށް ޖެހިލައިފި އެވެ.\nލީގުގެ އެއް ވަނައިގައި ރެއާލް މެޑްރިޑް އޮތީ 15 މެޗުން 37 ޕޮއިންޓާ އެކު އެވެ. ރެއާލް މިއަދު ހަވީރު ކްލަބް ވޯލްޑް ކަޕް ފައިނަލުގައި ކުޅޭނީ ކަޝިމާ އެންޓްލާސްއާ އެވެ.\nސެވިއްޔާ ދެ ވަނަ އަށް އެރީ 16 މެޗުން 33 ޕޮއިންޓާ އެކު އެވެ. ބާސެލޯނާ ތިން ވަނައިގައި އޮތީ 15 މެޗުން 31 ޕޮއިންޓް ހޯދައިގެންނެވެ. މިރޭ އެސްޕަންޔޯލާ ދެކޮޅަށް ކުޅޭ މެޗުން ބާސެލޯނާ މޮޅުވެއްޖެނަމަ އަލުން ދެ ވަނަ އެ ޓީމަށް ލިބޭނެ އެވެ.\nރޭގެ މެޗުން ސެވިއްޔާ މޮޅުވީ 11 މިނިޓް ތެރޭ ޖެހި ހަތަރު ލަނޑާ އެކު އެވެ. އެ ޓީމުން ލަނޑުތައް ޖެހީ ފުރަތަމަ ހާފްގެ 25 ވަނަ މިނިޓުން ފެށިގެން 36 ވަނަ މިނިޓާ ދެމެދު އެވެ. ލަނޑުތައް ކާމިޔާބުކުރީ ލޫޝިއާނޯ ވިއޭޓޯ ދެ ލަނޑާއި ބެން ޔާޑާ އާއި މާޗިން ޕެރޭޒް ކޮންމެ ކުޅުންތެރިޔަކު އެއް ލަނޑެވެ.\nމެޗުގެ ފަހު 30 މިނިޓް ސެވިއްޔާ އިން ކުޅުނީ އެއް ކުޅުންތެރިޔަކު މަދުކޮށެވެ. އެއީ މެޗުގެ 60 ވަނަ މިނިޓްގައި ސެވިއްޔާގެ އާދިލް ރަމީ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ. މަލާގާ އިން ޖެހި ހަމައެކަނި ލަނޑު މެޗުގެ 64 ވަނަ މިނިޓްގައި ކާމިޔާބުކުރީ ސަންޑްރޯ ރަމިރޭޒް އެވެ.\nރޭ އެތުލެޓިކޯ މެޑްރިޑް ކުޅުނު މެޗުން ލަސް ޕަލްމާސްއާ ވާދަކޮށް މޮޅުވީ 1-0 އިންނެވެ. އެތުލެޓިކޯގެ ލަނޑު ކާމިޔާބުކުރީ ސައުލް ނިގޭޒް އެވެ.\nއިތުރު ލިޔުންތައް ސްޕެނިޝް ލީގް


ހުޅުމާލޭގައި ކަރަންޓު ކެނޑިފައިވާ މަގުތަކަށް3ދުވަސްތެރޭ ކަރަންޓުދެވޭނެ - އެޗްޑީސީ ހުޅުމާލޭގައި ކަރަންޓު ކެނޑިފައިވާ މަގުތަކަށް3ދުވަސްތެރޭ ކަރަންޓުދެވޭނެ - އެޗްޑީސީ\nހުޅުމާލޭގައި ކަރަންޓު ކެނޑިފައިވާ މަގުތަކަށް3ދުވަސްތެރޭ ކަރަންޓުދެވޭނެ - އެޗްޑީސީ\nހުޅުމާލެ މަގުތައް އަލިކުރުމުގެ މަސައްކަތް ކުރިއަށްދަނީ. ފޮޓޯ:އެޗްޑީސީ\nހުޅުމާލޭގެ ބައެއް މަގުތަކުން ކަރަންޓު ކެނޑިފައިވާ މައްސަލަ ޙައްލުކޮށް،3ދުވަސް ތެރޭގައި އެސަރަޙައްދުތަކަށް އަލުން ކަރަންޓު ފޯރުކޮށްދޭނެ ކަމަށް އެޗްޑީސީން ވިދާޅުވެއްޖެއެވެ. އެޗްޑީސީން ވިދާޅުވީ ބައެއް ސަރަޙައްދުތަކުގެ މަގު ބައްތިތައް ނިންވާފައިވަނީ، މަގު ބައްތިތަކާގުޅޭ ކަރަންޓުގެ މަސައްކަތެއް ކުރިއަށްގެންދާތީކަމަށެވެ.\nހައުސިންގ ޑިވެލޮޕްމަންޓް ކޯޕަރޭޝަން އެޗްޑީސީންވަނީ ހުޅުމާލޭގައި އަދިރިކޮށް ހުރި މަގުތަކާ، އާއްމުކޮށް މީހުން ބޭނުންކުރާ ސަރަޙައްދުތައް ދެނެގަނެ އެފަދަ ސަރަޙައްދުތައް އަލިކުރުމަށް ޚާއްސަ މަސައްކަތްތަކެއް ފަށާފައެވެ.\n"ސްޓްރީޓް ލައިޓް ޕްރޮޖެކްޓް"ގެ ދަށުން ހުޅުމާލޭގެ 14 ސަރަޙައްދެއް އަލިކުރުމުގެ މަސައްކަތް ފަށާފައިވަނީ ޖެނުއަރީމަހުގެ ކުރީކޮޅުއެވެ. އެޗްޑީސީން ވިދާޅުވީ މި މަސައްކަތުގެ ދަށުން ހުޅުމާލޭގެ މި 14 ސަރަޙައްދުގައި 1330 ލައިޓް ހަރުކުރާނެކަމަށެވެ.\nމި މަސައްކަތް ފަށައިގެން ކުރިއަށްދާއިރު މިހާރުވެސްވަނީ، ކުރިން އަނދިރި ބައެއް ސަރަޙައްދުތަކުގައި މަގު ބައްތިޖަހާ އަލިކޮށްފައެވެ.\nމި ޕްރޮޖެކްޓްގެ މަސައްކަތްތައް ކުރިއަށްގެންދިއުމަށް އެޗްޑީސީންދަނީ އާއްމުކޮށް ބޭނުންކުރާ ބައެއް ސަރަޙައްދުތަކުން ވަގުތީގޮތުން ކަރަންޓު ކަނޑަމުންނެވެ. އެޗްޑީސީން ވިދާޅުވީ ބައެއް ސަރަޙައްދުގެ މަގު ބައްތިތައް ނިއްވައިގެން މަސައްކަތް ކުރަން ޖެހެނީ އެ ސަރަހައްދުތަކުގެ ކަރަންޓާ ގުޅޭ ބައެއް މަރާމާތުގެ މަސައްކަތްތައް ކުރިއަށްދާތީކަމަށެވެ.\nމަގުތައް އަލިކުރުމަށް ހިންގާ ޕްރޮޖެކްޓްގައި އާ މަގުބައްތިތައް ހަރުކުރުމުގެ އިތުރަށް މީހުން ދިރިއުޅޭ ސަރަޙައްދުތަކުގެ މަގުތަކުގައި މައްސަލަޖެހިފައިވާ މަގު ބައްތިތައް މަރާމާތުކުރުމުގެ މަސައްކަތްތައްވެސް ހިމެނެއެވެ. އެޗްޑީސީން ވިދާޅުވީ ކަރަންޓު ކަނޑައިގެން ކުރިއަށްގެންދާ މަސައްކަތްތައް ނިންމައި، ކުރިއަށް އޮތް3ދުވަސްތެރޭ އަލުން އެ ސަރަޙައްދުތަކުގެ މަގުތަކަށް ކަރަންޓު ފޯރުކޮށްދޭނެކަމަށެވެ.\nހުޅުމާލޭގެ އާއްމުކޮށް ބޭނުންކުރާ ގިނަ މަގުތަކެއް އަނދިރިވުމާ މަގުތަކުގައި ޖަހާފައިވާ މަގު ބައްތިތައް މަދުވެ އަނދިރިވުމަކީ ހުޅުމާލޭގައި ދިރިއުޅޭ މީހުންނާ އެ ސިޓީއަށް ޒިޔާރަތްކުރާ މީހުންގެވެސް ޝަކުވާއެކެވެ. މި މައްސަލައަށް ޙައްލު ހޯދާދިނުމަށް ފަށާފައިވާ "ސްޓްރީޓް ލައިޓް ޕްރޮޖެކްޓް"ގެ މަސައްކަތް ޖޫން މަހު ނިންމާނެކަމަށް އެޗްޑީސީން ވަނީ ވިދާޅުވެފައެވެ.\nހުޅުމާލެއަކީ ރައްކާތެރި ތަނަކަށް ހެދުމަށް މިދިޔަ އަހަރުވަނީ މަގުތަކުގައި ކެމެރާ ހަރުކުރުމުގެ މަސައްކަތެއްވެސް ފުލުހުންނާ ގުޅިގެން ކުރިއަށް ގެންގޮސްފައެވެ. މި މަސައްކަތުގައި ހުޅުމާލޭގެ އެކި ސަރަޙައްދުތަކުގައި 48ކެމެރާ ހަރުކޮށްފައިވެއެވެ.


SunOnline: Lahore ge hospital akah dhin hamalaa aa gulhigen Imran Khan ge thimaage meehaku hoadhany\nލާހޯރުގެ ހޮސްޕިޓަލަކަށް ދިން ހަމަލާއާ ގުޅިގެން އިމްރާން ޚާންގެ ތިމާގެ މީހަކު ހޯދަނީ\nރުގިއްޔާ މުހައްމަދު މޫސާ 14 Dec 2019, 10:38\nލާހޯރުގެ ހޮސްޕިޓަލަށް ހަމަލާދޭ މަންޒަރު ފެންނަ ވީޑިއޯއިން ބޮޑުވަޒީރަށް ބޮޑުބޭބެ ވިދާޅުވާ ހަސަން ނިއާޒީ ފެނިގެންދޭ -- ފޮޓޯ: އަރީނިއުސް\nލާހޯރު (ޑިސެމްބަރު 14): ޕާކިސްތާނުގެ ލާހޯރުގައި މިދިޔަ ބުދަ ދުވަހު ހޮސްޕިޓަލަކަށް ދިން ހަމަލާއާ ގުޅިގެން އެގައުމުގެ ފުލުހުން، ބޮޑުވަޒީރު އިމްރާން ޚާންގެ އާއިލާގެ މެމްބަރަކު ހޯދަން ފަށައިފި އެވެ.\nޕާކިސްތާނުގެ ފުލުހުން ބުނި ގޮތުގައި ޕަންޖާބް އިންސްޓިޓިއުޓް އޮފް ކާޑިއޮލޮޖީ (ޕީއައިސީ)އަށް ދިން ހަމަލާގެ ތަހުގީގަށް ހޯދަމުން ދަނީ ބޮޑުވަޒީރަށް ބޮޑުބޭބެ ވިދާޅުވާ ވަކީލެއް ކަމަށްވާ ހަސަން ނިއާޒީ އެވެ. އަދި އޭނާގެ ގެ ބަލައި ފާސް ކުރުމުން އޭނާ ފެނިފައި ނުވާ ކަމަށާއި، ނިއާޒީ ފިލާފައިވާ ކަމަށް ބެލެވޭ ކަމަށް ފުލުހުން ބުންޏެވެ.\nމިދިޔަ ބުދަ ދުވަހު ޕީއައިސީއަށް ވަދެ، ހޮސްޕިޓަލުގެ މުވައްޒަފުންނާއި ތަކެއްޗަށް ހަމަލާ ދިނީ 200 ވަރަކަށް ވަކީލުން ވެގެންނެވެ.\nއެ ހަމަނުޖެހުމަށް މަގުފަހިވީ މިދިޔަ މަހުގެ 20ގައި ވަކީލަކާއި އޭނާގެ އެކުވެރިން ޕީއައިސީއަށް ފަރުވާ ހޯދަން ދިޔުމުން، ހޮސްޕިޓަލުގެ މުވައްޒަފުންނާއި އެމީހުންނާ ދެމެދު އަރާރުމެއް ހިނގައި ދެ ފަރާތުން ތަޅާފޮޅުމުންނެވެ.\nލާހޯރުގެ ހޮސްޕިޓަލަކަށް ވަކީލުން ދިން ހަމަލާ ހުއްޓުވަން ޖެހުނީ ފުލުހުން ގޮސްގެން -- ފޮޓޯ: އޭއެފްޕީ\nއެ މައްސަލަ ހޮސްޕިޓަލުންނާއި ވަކީލުންގެ ޓީމުން ޕަންޖާބުގެ ސަރުކާރުގެ ކަމާ ބެހޭ ފަރާތްތަކަށް ހުށަހެޅި އެވެ. އަދި ހޮސްޕިޓަލުގެ މުވައްޒަފުން މާފަށް އެދުމުން، ވަކީލުން ޝަކުވާ އަނބުރާ ގެންދަން އެއްބަސްވި އެވެ.\nނަމަވެސް މައްސަލަ އިތުރަށް ގޯސްވީ، ޕީއައިސީގެ ޑޮކްޓަރަކު އެ ވަކީލުންނަށް މަލާމަތްކޮށް އެމީހުން ލަދުގަންނަވާލި ކަމަށް ބުނާ ވީޑިއޯއެއް ސޯޝަލް މީޑިއާގައި އާއްމުވުމުންނެވެ. އޭގެ ސަބަބުން ވަކީލުންގެ ޓީމުން ނިންމީ ހޮސްޕިޓަލަށް ދާށެވެ.\nއެ ހާދިސާގެ ވީޑިއޯއިން ފެންނަ ގޮތުގައި ސޫޓާއި ޓައި އަޅައިގެން ތިބި ވަކީލުން ހޮސްޕިޓަލުގެ މުވައްޒަފުންނާއި ފަރުވާ ދޭން ބޭނުން ކުރާ ސާމާނާއި އުޅަނދުތަކަށް ވެސް ގެއްލުންދިނެވެ. އަދި ހަމަނުޖެހުން ކޮންޓްރޯލް ކުރަން ދިޔަ ފުލުހުންގެ ވޭނެއްގައި ވެސް ރޯކުރި އެވެ.\nއެ ވޭނުގައި ރޯ ކުރާ މަންޒަރު ފެންނަ ވީޑިއޯއިން ނިއާޒީ ވެސް ފެނިގެންދެ އެވެ. އަދި އެ އެ ދުވަހު ފުލުހުން އޭނާ ހައްޔަރު ކުރި ނަމަވެސް ފަހުން ވަނީ ދޫކޮށްލާފަ އެވެ.\nއޭގެ ސަބަބުން އިދިކޮޅު ފަރާތްތަކުގެ ފާޑު ކިޔުން ވަނީ ފުލުހުންނަށް އަމާޒުވެފަ އެވެ. އަދި އޭނާ ދޫކޮށްލީ އެއީ ބޮޑުވަޒީރުގެ އާއިލާގެ މެމްބަރެއްކަން އެނގުމުންތޯ ސުވާލުކޮށްފަ އެވެ.\nޕީއައިސީން ބުނި ގޮތުގައި ވަކީލުން ދިން ހަމަލާގެ ސަބަބުން، ޑޮކްޓަރުންނާއި ނަރުހުންނަށް ބަލި މީހުންނަށް ފަރުވާ ނުދެވި، ތިން މީހަކު މަރުވި އެވެ. އަދި އެ ހާދިސާއާ ގުޅިގެން މިހާތަނަށް 80 ވަކީލުން ހައްޔަރުކޮށް، 46 މީހަކަށް މުއްދަތު ޖަހާފައިވާ ކަމަށް ފުލުހުން ބުންޏެވެ.\nހޫބެއިގައި ތިބި ޕާކިސްތާން ދަރިވަރުން ގެނޭ: ބެލެނިވެރިން\nތުރުކީގެ ރައީސް ޕާކިސްތާނަށް ވަޑައިގެންފި\nކަޝްމީރާމެދު އިސްލާމީސަމިޓް ބާއްވަން ސައޫދީ ދެކޮޅުހަދައިފި


ފަށުވި ލިބާސް - ވިކިޕީޑިއާ\nފަށުވި ލިބާސް(ސައިންޓިފިކް ނަން: Acanthurus lineatus)ނުވަތަ (އިނގިރޭސި ބަހުން: Lined Surgeonfish)އަކީ ރާއްޖޭގެ ފަރުފަޅުތަކުގެ ތިލަ ހިސާބުތަކުގައި ގިނައިންއުޅޭ ރީތި މަހެކެވެ. މިއީ ފަތިކޮށް ފުޅާކޮށް ހުންނަ މަހެކެވެ. މަހުގެ އަނގަ ކުޑަވެފައި ބޯކޮޅު ހުންނަނީ ވަށްކޮށެވެ. މިއީ ދިވެހިން އާންމުކޮށް ކެއުމަށް ބޭނުންކޮށް އުޅޭ މަހެއް ނޫން ކަމުގައިވިޔަސް ފަޅުގައި ދާއަޅައިގެން ކުރާ ފަރުމަހުގެ މަސްވެރިކަމުގައި ހިފުނީމާ މަދުމަދުން ކައިއުޅެއެވެ. މަހުގެ ކާނާއަކީ ގަލުފެއްސާއި މޫދުފެއްސެވެ. މިބާވަތުގެ މަސް ކުދި އައިން ހަދައިގެން އަދި ޖޯޑްޖޯޑަށާއި އެކަހެރިކޮށް ވެސް އުޅޭތަން ފެނެއެވެ.\nމަހުގެ ބުރަކަށިމަތީ ކޮތަރީގައި9ހަރުކައްޓާއެކު 27 އާއި 29 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރީގައި3ހަރުކައްޓާއެކު 25 އާއި 28 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ނިގޫފަތް ހުންނަނީ ހަނދުފަޅިބުރަށް ކަފިކޮށެވެ. މަހުގެ ދެފަރާތުން ނިގޫކޮޅުގައި ތޫނު ދެކަށި ހުރެއެވެ.\nމަހުގެ ކަންފަތުން ފެށިގެން މަތީބަޔާއި ބުރަކަށިމަތީ ކޮތަރިބައިގައި ނުލާއި ރީނދޫ އަދި ކަޅުކުލައިގެ ރޮނގުތަކަކުން ކުރެހުން އަޅާފައި ހުރެއެވެ. މަހުގެ ބޮލުގައި ހުންނަ ރޮނގުތައް ހުންނަނީ ކަތިކޮށެވެ. ބަނޑުދަށް ފަރާތު ކޮތަރިބައިގެ ކުލައަކީ އަޅިކުލައެވެ. އަދި މިކޮތަރިބައިގެ ބުޑުދަށް ހުންނަނީ ރީނދޫ ކުލައިގައެވެ. އަދި ކައިރިފަށް ހުންނަނީ ނޫކުލައިގައެވެ. ނިގޫފަތުގެ ބޮޑުބައެއް ހުންނަނީ ކަޅުކުލައިގައެވެ. މިމަސް އެންމެ ބޮޑުވަނީ 38 ސެންޓި މީޓަރަށެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ޖެނުއަރީ 2008، 17:05 ގައެވެ.


Funadhoo ge kuda kujjaku athunuvaan vegen Dhiraagu antenna araa, adhi ves nufaibaa! | Mihaaru\nޚަބަރު / ށ. ފުނަދޫ\nފުނަދޫގައި ކުޑަ ކުއްޖަކު އަތުނުވާންވެގެން ދިރާގު އެއްޓަނާގެ މައްޗަށް އަރައިފި، އަދިވެސް ނުފައިބައި!\nށ. ފުނަދޫގައި ހުރި ދިރާގު އެއްޓަނާގެ މެދުގައި 12 އަހަރުގެ ކުއްޖާ އިށީދެ: އެންޓަނާ އަށް އަރައި، ނުފައިބައި އިންނަތާ ތިން ގަޑިއިރު ވެއްޖެ --ފޮޓޯ/ކޮމްބައިން ޕްރިންޓާ\n15 ޑިސެމްބަރ 2016 - 21:06\nށ. ފުނަދޫގައި 12 އަހަރުގެ ފިރިހެން ކުއްޖަކު ބަޔަކަށް އަތުނުވާން ވެގެން އެ ރަށުގައި ހުންނަ ދިރާގުގެ 280 ފޫޓުގެ ދިގު އެންޓަނާގެ އެންމެ މައްޗަށް އަރައިފި އެވެ. އެންޓަނާ އިން އޭނާ އަދިވެސް ނުފައިބައި ކަމަށް އެ ރަށު މީހުން ބުނެ އެވެ.\nއެ ރަށުގެ ވާހަކަ ދެއްކި މީހަކު ބުނީ ސިކުނޑީގެ އުނިކަމެއް ހުންނަ އެ ކުއްޖާ އެންޓަނާ އަށް އެރީ މިއަދު ހަވީރު ހައެއް ޖަހާކަން ހާއިރު ބަނދަރުމަތީގައި ހުރެ ޕެޓްރޯލް ފުޅިއަކުން ވަސް ބަލަން ފެށުމުން އެކަން ފުލުހުންނަށް އަންގާނެ ކަމަށް ބަޔަކު ބުނުމުން ކަމަށެވެ.\n"ބަނދަރުމަތީގައި ތިބި ބަޔަކު ބުނީ އެކަން ޕޮލިހަށް އަންގާނެ ކަމަށް. އެހެން ބުނުމާ އެކު ދުވެފައި ގޮސް އެންޓަނާ އަށް އެރީ. އަދި ވެސް އޭނާ ހުރީ އެންޓަނާގެ މެދަށް ވުރެ މަތީގައި،" އެ މީހާ ބުންޏެވެ.\nއޭނާ ބުނީ އެ ކުއްޖާއަށް އެ އެންޓަނާއަށް އެރުނީ އެންޓަނާގެ ބައުންޑަރީ ވޯލްގެ ގޭޓް ހުޅުވާފައި ހުރުމުން ކަމަށެވެ.\nށ. ފުނަދޫގައި ހުންނަ ދިރާގުގެ 280 ފޫޓުގެ އެންޓަނާ\nއެ ކުއްޖާ އެންޓަނާއަށް އެރުމުން އެ ސަރަހައްދަށް އެ ރަށުގެ ގިނަ ބަޔަކު ޖަމާވެފައި އެބަތިބި ކަމަށް ވެސް އޭނާ ބުންޏެވެ.\n"އެންޓަނާ ހުރި ސަރަހައްދު އަނދިރިވުމުން އެ ކުއްޖާ އެހާ ރަނގަޅަކަށް ނުފެނޭ. ދޭތެރެ ދޭތެރެއިން ތަންކޮޅެއް ތިރިއަށް ފޭބުމަށް ފަހު މައްޗަށް އަރާ ތަން ވެސް ފެނޭ،" އެ މީހާ ބުންޏެވެ.\nފުލުހުން ވެސް އެތަނުގައި އެބަ ތިބި ކަމަށް އޭނާ ބުންޏެވެ.\nއޭނާ ބުނީ އެންޓަނާ އަށް އެހެން މީހަކު އަރަން އުޅެފި ނަމަ އެ ކުއްޖާ ފުންމާލާފާނެކަމުގެ ބިރު ވެސް އޮތް ކަމަށެވެ.\nޑިސެމްބަރު 15، 2016: ށ. ފުނަދޫގައި ހުންނަ ދިރާގުގެ 280 ފޫޓު އުސް އެންޓަނާގެ މައްޗަށް 12 އަހަރުގެ ފިރިހެން ކުއްޖަކު އަރާ: އޭނާ އެންޓަނާ އަށް އެރީ ބަޔަކަށް އަތުނުވާންވެގެން ކަމަށް ވޭ. ފޮޓޯ/ކޮމްބައިން ޕްރިންޓާ\n"އެންމެ ތިބީ ބިރުން. މީހަކަށް އަރާކަށް ވެސް ނުކެރޭ، އެ ކުއްޖާ ހަދާނެ ގޮތް ނޭނގޭތީ،" އޭނާ ބުންޏެވެ.\nފުލުހުންގެ މީޑިއާ އޮފިޝަލަކު ވިދާޅުވީ ފުނަދޫގައި އެކަހަލަ ހާދިސާއެއް ހިނގައިގެން އުޅޭކަމުގެ ރިޕޯޓް ފުލުހުންނަށް ލިބިގެން އެތަނުގައި ހަރަކާތްތެރިވަމުން އަންނަ ކަމަށެވެ.\nފުލުހުން ށ. ފުނަދޫ ށ. އަތޮޅު ކުޑަކުދިން ކުޑަކުދިންގެ ހައްގުތައް\n20 ކޮމެންޓް, 250 ރިއެކްޝަންސް\nފުލުހުން ޔުނިފޯމް ގަ ތި ސަރަހައްދުގަ ހަރަކާތްތެރި ވުމުގެ ބަދަލުގައި ކުލަ ހެދުމުގަ ތިބުން މުހިއްމު. އަދި އެކުއްޖާގެ ގާތް އަދި އާއިލާ މީހުން ނުވަތަ އެކުއްޖާ އިތުބާރު ކުރާ ބަޔަކު ފެންނަން ތިބުން މުހިއްމު.\nޢެމްއެންޑީއެފް ގެ ހެލިކަޕްޓަރުގެ ބޭނުން ހިފަން ފެނޭ.\nހުޔޮނުވާނެ އެބާ ހުލިކަޕްޓަރުން އެކަންކުރާކަށް.\nވަރަށް ގިނަ މައިންބަފައިން ވަރަށް ގިނައިން ބުނޭ ކަމެއް ވާއިރަށް ފުލުހުންނަށް ގުޅާނަމޭ. ގިނަ މައިންބަފައިންނަށް ވިސްނިފައި އޮންނަނީ ފުލުހުންނަކީ ބިރުދައްކާ ބައެއްގެ ގޮތުގައި. އޭގެ ބަދަލުގައި ފުލުހުންނަކީ ކީއްކުރާ ބައެއްކަން އެކުދިންނަށް ވިސްނައިދީ، ފުލުހުންނަކީ ހިމާޔަތް ދީ، އަޅާލާ އޯގަތެރި ބައެއްކަން ވިސްނައިދެނީ ކިތައް މައިންބަފައިން ތޯ؟\nހުރިހާ އެންމެން ގެއަށްދޭ. މަޑުމަޑުން މޮނިޓަރ ކުރާނެގޮތް ފުލުންނަށް އެނގޭނެ. ތިރިއަށް ފައިބާފަވެސް މައްޗަށް އޭނާ އެދަނީ މީހުން ތިބީމަ.\nދިރާގު އިޝްތިހާރުވީ ވަރަށް ބޮޑަށް، އުރީދޫގެ ސަބްނެރިން ކޭބަލަށްވުރެ ތިމާވައިގަހިފައިފި.\nމިރަށުގެވެސް އެންޓެނާގެ ފެންސް ހުންނަނީ ހަލާކުވެފައި. ޢެކަމާ އަޅާލާނެބަޔަކުނެތް. މިކަހަލަ ކިތައްމެ ތަނެއް ހުންނާނެ. މިފަހަރު ރަނގަޅު އަދަދަކުން ޖޫރީމަނާ ކުރަންފެނޭ.\nފަހުގެ ތަފްސީލު ގެނެސްދެއްވާ\nފުލުހުންނަކީ އޭނައަށްވެސް ބޮޑު ބިރެއްގެެ ގޮތުގަ ބިރުދެއްކީމަ ވީގޮތްތީ\nދެން ތިބިހާބަޔަކު ކުޅިބަލަން ދިޔައީމަ އެކުއްޖާ ނުފައިބާނެ...


BREAKING: PSG Balikoh Bayern In6Vana Champions League Kaamiyaabu Kohffi - Vaguthu\nޕީއެސްޖީ ބަލިކޮށް ބަޔާންއިން ހަވަނަ ފަހަރަށް ޗެމްޕިއަންސް ލީގު ކާމިޔާބުކޮށްފި\n2 މަސް ކުރިން ( އޮގަސްޓް 24, 2020 )\nފްރާންސްގެ ޕީއެސްޖީ ބަލިކޮށް ބަޔާން މިއުނިކް އިން ޗެމްޕިއަންސް ލީގު ކާމިޔާބު ކޮށްފިއެވެ. މިރޭ ލިސްބަން ގައި ކުޅުނު ޗެމްޕިއަންސް ލީގުގެ ފައިނަލް މެޗު ބަޔާން ކާމިޔާބު ކުރީ 1-0 ގެ ނަތީޖާ އަކުންނެވެ. މި މޮޅާއިއެކު މިއީ ބަޔާންއިން ޗެމްޕިއަންސް ލީގު އުފުލާލި ހަވަނަ ފަހަރެވެ.\nދެ ޓީމުގެ ފަރާތުންވެސް ފޯރި ގަދަ ކުޅުމެއް ފެނިގެން ދިޔަަ މި މެޗުގެ ފުރަތަމަ ހާފް ގައި ދެ ޓީމަށްވެސް ވަނީ ލަނޑު ޖަހާނޭ ގިނަ ފުރުސަތު ތަކެއް ލިބިފައެވެ. އެގޮތުން ޕީއެސްޖީގެ ނޭމާއަށް ލަނޑު ޖަހަން ރަނުގެ ފުރުސަތެއް ލިބިގެންދިޔަ އިރު ބަޔާންގެ ލެވަންޑޮސްކީ ފޮނުވާލި ނުރައްކާތެރި ހަމަލާއެއް ވަނީ ދަނޑީގަ ޖެހިފައެވެ. މީގެ އިތުރުން ފުރަތަމަ ހާފްގައި ޕީއެސްޖީގެ އެމްބާޕޭ އަށްވެސް ވަނީ ގޯލުގެ ކުރިމަތިން ލަނޑު ޖަހާނޭ ހުސް ފުރުސަތެއް ލިބި ބޭނުން ނުހިފިފައެވެ.\nމެޗުގެ ފުރަތަމަ ހާަފް 0-0 ގެ ނަތީޖާ އަކުން ނިމިގެން ދިޔައިރު ދެވަނަ ހާފްއަށް ނިކުމެ 59 ވަނަ މިނަޓް ގައި ބަޔާން އިން ވަނީ މެޗުގެ ހަމަ އެކަނި ލަނޑު ކާމިޔާބު ކޮށްފައެވެ. ޖޯޝުއާ ކިމިޗް ނަގައިިދިން ހުރަހަކުން ކުރިން ޕީއެސްޖީއަށް ކުޅެދީފައިވާ ކިންގްސްލޭ ކޯމަން މި ލަނޑު ކާމިޔާބު ކުރީ ބޮލުން ގޯލުގެ ތެރެއަށް ފޮނުވާލައިގެންނެވެ.މި ލަނޑަކީ ބަޔާން އިން ޗެމްޕިއަންސް ލީގުގައު ކާޟިޔާބު ކުރި 500 ވަނަ ލަނޑެވެ.\nމިމެޗުން ބަލިވެ ޕީއެސްޖީ އެ ޓީމުގެ ފުރަތަމަ ޗެމްޕިއަންސް ލީގު ހޯދުމުގެ ފުރުސަތު ގެއްލުވައިލި އިރު ބަޔާން އިން ވަނީ އެ ޓީމުގެ ހަވަނަ ޗެމްޕިއަންސް ލީގު ކާމިޔާބުކޮށް މި ސީޒަންގައި ޓްރެބަލް ހަމަކޮށްފައެވެ.\nއޮގަސްޓް 24, 2020 02:16\nއަހަރެން ހަ މަ ދެން މެ މެޗު ބަލާ މި ނި މުނާ\nއޮގަސްޓް 24, 2020 07:19\nސާބަހޭ ތިޔަކުރި ހިއްވަރައް


Trump ge video message eh hospitalun - vNews.mv\nވޯލްޓަރ ރީޑް ނޭޝަނަލް މިލިޓަރީ މެޑިކަލް ސެންޓަރުގެ ކޮޓަރިކޮޅެއްގައި ޓްރަމްޕް ގިނިކަންޏާ މަސައްކަތް ކުރައްވަނީ:\nއެމެރިކާގެ ރައީސް ޑޮނަލްޑް ޓްރަމްޕްގެ ވީޑިއޯ މެސެޖެއް ހޮސްޕިޓަލުން\nސައިފް އަޒްހަރު 04 October 2020, 17:00\nއެމެރިކާގެ ރައީސް ޑޮނަލްޑް ޓްރަމްޕް ކޮވިޑް-19 އަށް ޕޮޒިޓިވްވެ ހޮސްޕިޓަލުގައި އެޑްމިޓް ކުރެވުމާ ގުޅިގެން، ޓްރަމްޕްގެ ސިއްހީ ހާޅުކޮޅާ ގުޅޭގޮތުން ތަފާތު ވާހަކަތަކެއް މީޑިއާގައި ފެތުރެމުންދަނިކޮށް، ހޮސްޕިޓަލުގައި އޮންނަވައި ޓްރަމްޕް ވީޑިއޯ މެސެޖެއް އާންމު ކުރައްވައިފިއެވެ.\nޓްރަމްޕްގެ ޓްވިޓަރ އެކައުންޓުން އާންމު ކުރެއްވި ވީޑިއޯ މެސެޖުގައި ވިދާޅުވެފައިވަނީ، އޭނާގެ ސިއްހީ ހާލު މިހާރު "ވަރަށް ރަނގަޅު" ކަމަށެވެ.\nއޭގެފަހުން ޓްރަމްޕް ވިދާޅުވެފައިވަނީ، މިހާރު ތައްޔާރުވެވަޑައި ގަންނަވަނީ އިތުރު ޓެސްޓެއް ހެއްދެވުމަށް ކަމަށެވެ.\nޓްރަމްޕް ވީޑިއޯ މެސެޖް ރެކޯޑު ކުރައްވާފައިވަނީ، ވޯލްޓަރ ރީޑް ނޭޝަނަލް މިލިޓަރީ މެޑިކަލް ސެންޓަރުގައި އޭނާއަށް ފަރުވާދެމުންގެންދާ ކޮޓަރިކޮޅުގައި އޮންނަވައިގެންނެވެ.\nކޮވިޑަށް ޕޮޒިޓިވްވުމާ ގުޅިގެން ޓްރަމްޕް ހޮސްޕިޓަލުގައި އެޑްމިޓްކޮށްފައިވަނީ މިދިޔަ ހުކުރު ދުވަހުއެވެ.\n"އަޅުގަނޑު މިތަނަށް އައީ ސިއްހީހާލު އެހާ ރަނގަޅު ނޫންވީމާ. އެކަމަކު، މިހާރު ވަރަށް ބޮޑަށް ރަނގަޅު. އަޅުގަނޑު އެނބުރި ދިއުމަށް ވަރަށް ބުރަކޮށް މިގެންދަނީ މަސައްކަތް ކުރަމުން. އަޅުގަނޑު އެނބުރި ދާން އެބަޖެހޭ، ސަބަބަކީ އެމެރިކާ އަލުން ވަރުގަދަ ކުރަން އެބަޖެހޭ"\nޓްރަމްޕް ވިދާޅުވީ، ވަރަށް އަވަހަށް އެނބުރި ވަޑައިގަންނަވާނޭ ކަމަށާއި، ކެމްޕެއިން ކަންތައްތަވެސް އަލުން ފަށްޓަވާނޭ ކަމަށެވެ.\nޓްރަމްޕް ވިދާޅުވީ، ކޮރޯނާވައިރަސް ބަލިކުރައްވާނޭ ކަމަށާއި، އޭނާ މަސައްކަތް ކުރައްވަނީ އެމެރިކާގެ ރައްޔިތުންގެ ހައްގުގައި އެކަނި ނޫން ކަމަށާއި، މަސައްކަތް ކުރައްވަނީ މުޅި ދުނިޔޭގެ ހައްގުގައި ކަމަށެވެ.\nޓްރަމްޕް ހޮސްޕިޓަލުގައި އޮންނަވައި ވީޑިއޯ މެސެޖެއް މި އާންމުކުރެއްވީ، ޓްރަމްޕްގެ ސިއްހީ ހާލުކޮޅާ ގުޅޭގޮތުން ވައިޓްހައުސްއިންވެސް އޮޅުން އަރާކަހަލަ ބަޔާންތައް ނެރެފައި ވަނިކޮށެވެ.\nވައިޓްހައުސްގެ ޗީފް އޮފް ސްޓާފް މާރކް މެޑޯސް ވިދާޅުވެފައިވަނީ، ޓްރަމްޕްގެ ފަރާތްޕުޅުން ފެންނަނީ "ވަރަށް ކަންބޮޑުވާންޖެހޭފަދަ" އަލާމާތްތަކެއް ކަމަށެވެ. ޓްރަމްޕް ވީޑިއޯ މެސެޖް ނެރުއްވީ އޭގެ މަދު ގަޑިއިރުތަކެއް ފަހުންނެވެ.\nކޮވިޑަށް ޕޮޒިޓިވްވުމާ ގުޅިގެން ޓްރަމްޕް ވަގުތީގޮތުން ނަމަވެސް މިހާރުވަނީ ކެމްޕެއިން ހުރިހާ ކަމަކުން އެއްފަރާތްވެވަޑައި ގެންފައެވެ. ނޮވެމްބަރުމަހުގެ3ވަނަ ދުވަހު އޮންނަ ރިޔާސީ އިންތިޚާބަށް މިކަމުން ކޮށްފާނެ އަސަރަކާމެދު ގިނަ ސުވާލުތަކެއްވެސް އުފެދިފައި ވެއެވެ.


Faisaa dhekkeyne gotheh nethi, libunu flat gellenee! | Mihaaru\nފައިސާ ދެއްކޭނެ ގޮތެއް ނެތި، ލިބުނު ފްލެޓް ގެއްލެނީ!\n04 ޑިސެމްބަރ 2016 - 18:26 91 comments\nފްލެޓް ލިބުނު މީހުންނަށް ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން މިދިޔަ ބުރާސްފަތި ދުވަހު އަންގާފައިވަނީ ލޯނުގެ ކަންކަން ހަމަޖެއްސިކަމުގެ ލިޔުން އަންނަ މަހުގެ 26ގެ ކުރިން ހުށަހެޅުމަށެވެ. އަދި ފްލެޓް ހަވާލުކުރާނީ ލޯނަށް ދައްކަން ޖެހޭ ޑައުންޕޭމަންޓް ހަލާސްކުރުމަށް ފަހު، އެޗްޑީސީ އާއި ލޯނު ދޭ ފަރާތް އަދި ފްލެޓްގެ ވެރިފަރާތާ ދެމެދު ކުރާ އެއްބަސްވުމަކަށް ފަހުގައި ކަމަށް އެޗްޑީސީން ބުނެފައި ވެ އެވެ.\nދެ އިމާރާތުން ދޭ ފްލެޓެއްގެ އަގު އުޅެނީ2މިލިއަން ރުފިޔާގަ އެވެ. ރާއްޖޭގެ ބޭންކްތަކާއި ގެދޮރަށް ލޯނު ދޫކުރާ އެހެން ފަރާތްތަކުން ޑައުންޕޭމަންޓްގެ ގޮތުގައި 20 ޕަސެންޓް ނަގަ އެވެ. އެހެންކަމުން ދެ އިމާރާތުން ފްލެޓް ލިބުނު މީހުން ޑައުންޕޭމަންޓްގެ ގޮތުގައި 400،000ރ ދައްކަން ޖެހެ އެވެ.\nފްލެޓް ލިބުނު މީހުން އެ މީހުންގެ ޝަކުވާތައް މިއަދު އެޗްޑީސީއާ ހިއްސާ ކުރަނީ: މަސް ދުވަހުގެ ތެރޭގައި 400،000 ރުފިޔާ ދައްކައި، ލޯނު ހޯދުމަކީ ފަސޭހަކަމެއް ނޫން ކަމަށް ބުނި\nމިހާ ކުރު މުއްދަތެއްގެ ތެރޭގައި ހަތަރު ލައްކަ ރުފިޔާ ހޯދުމަކީ އުނދަގޫ ކަމެއް ކަމަށް ބުނެ، ފްލެޓް ލިބުނު ބައެއް މީހުން ދަނީ ކަންބޮޑުވުން ފާޅު ކުރަމުންނެވެ. އަދި މިއަދު އެޗްޑީސީ އާއި ހައުސިން މިނިސްޓްރީއާ ވެސް އެ މީހުން ބައްދަލުކުރީ މި ކަމުގައި ފަސޭހަ އުސޫލެއް ހަމަޖެއްސުމަށް އެދި އެވެ.\nއެކަމަކު އެކަމުގައި އެއްވެސް ކުރިމަގެއް ނުލިބުނު ކަމަށް އެ މީހުން ބުންޏެވެ.\n"އެޗްޑީސީން ބުނީ އާއިލާގެ އެންމެންގެ އަތުން ފައިސާ ހޯދައިގެން، ޑައުންޕޭމަންޓް ދެއްކިދާނެ ނޫންހޭ. އެކަމަކު އަޅުގަނޑުގެ އާއިލާގައި ތިބެނީ ކުޑަ ތިން ކުދިން. އަޅުގަނޑުމެންނަށް އެހީވާނެ އާއިލާގެ މީހަކު ނެތް،" އަރަބިއްޔާ ހުރި ބިމުގައި އެޅި އިމާރާތުން ފްލެޓް ލިބުނު އަންހެނަކު ބުންޏެވެ.\nއޭނާ ބުނީ ޕެންޝަން ފަންޑުން ފައިސާ ނެގުނު ކަމުގައި ވިޔަސް، ދެމަފިރިންގެ ފައިސާ އެއްކޮށްލައިގެން ވެސް ޑައުންޕޭމަންޓަށް ވާ ވަރަށް ފައިސާ ހަމަ ނުވާ ކަމަށެވެ. އެހެންވެ، އެ މުއްދަތުގެ ތެރޭގައި ލޯނު ލިބުމަކީ ނާދިރު ކަމެއް ކަމަށް ބުންޏެވެ.\nމިކަމާ ގުޅޭ ގޮތުން ކަންބޮޑުވުން ފާޅު ކުރުމަށް ބާވީހަކަށް މީހުން މިއަދު އެޗްޑީސީ އަށް ދިޔަ އެވެ.\nއެކަމަކު އެ މީހުން ގާތު އެޗްޑީސީން ބުނީ އެގޮތަށް އަމަލު ކުރުމުން "ފައިސާ ދެއްކޭނެ މީހުންނާއި ނުދެއްކޭނެ މީހުން ފުރާނާލެވޭނެ" ކަމަށާއި ދެ މިލިޔަން ރުފިޔާ އެއްފަހަރާ ދެއްކޭނެ މީހުން ވެސް އެބަ ތިބި ކަމަށެވެ. އަދި ފައިސާ ނުދެއްކޭނެ މީހުން، ހައުސިން މިނިސްޓްރީ މެދުވެރިކޮށް އެހެން ހައުސިިން ސްކީމެއްގައި ހިމެނިދާނެ ކަމަށް ވެސް އެޗްޑީސީން ބުންޏެވެ.\nފްލެޓް ލިބުނު މީހުން ހައުސިން މިނިސްޓްރީގެ ބޭފުޅުންނާ ބައްދަލު ކުރަނީ\n"އެ މީހުން ބުނަނީ ފްލެޓްތައް ހުރީ ޕްރައިމް ލޭންޑެއްގައޭ އެ ތަނުގައި އަގު ހުންނާނެ ކަމަށް. އަދި އެއްފަހަރާ ދެ މިލިޔަން ރުފިޔާ ދެއްކޭނެ މީހުން ވެސް އެބަތިބި ކަމަށް ބުނި. އެކަމަކު އަޅުގަނޑުމެން އެ ތަނަށް އެޕްލައި ކުރި އިރު އެއީ ޕްރައިމް ލޭންޑެއް ކަމެއް ނޭނގޭ. އެ ވާހަކަ އެއްވެސް ބަޔަކު އަންގާފައެއް ވެސް ނެތް،" ފްލެޓު ލިބުނު އެހެން މީހަކު ބުންޏެވެ.\nއޭނާ ބުނި ގޮތުގައި ފްލެޓްތަކަށް އިއުލާނު ކުރި އިރު ސަރުކާރުން ފްލެޓުގެ އަގުގެ ގޮތުގައި ކަނޑައަޅާފައި އޮތީ 1.2 މިލިޔަން ރުފިޔާ އެވެ. އަދި 19،000 ރުފިޔާ އެޑްވާންސްގެ ގޮތުގައި ދައްކާފައި، މަހަކު 9،725 ރުފިޔާގެ މަގުން، ފައިސާ ދައްކައި ހަލާސް ކުރާ ގޮތަށް އޭރު ހަމަޖައްސާފައިވާ ކަމަށް ބުންޏެވެ.\nއަދި ފަހުން ފްލެޓްގެ އަގު ދެ މިލިޔަން ރުފިޔާ އަށް ބަދަލު ކުރި ފަހުން ވެސް އެޗްޑީސީން ބުނެފައި އޮތީ، އެ ފައިސާ ދައްކައި ހަލާސް ކުރާނީ 20 އަހަރަށް ބަހާލައިގެން މަހަކު އަށް ހާސް ރުފިޔާގެ މަގުން ކަމަށް އޭނާ ބުންޏެވެ. އެހެންވެ، ފްލެޓް ލިބުނު މީހުން ގަބޫލު ކުރަނީ ސަރުކާރުން މިކަމުގައި އެ މީހުންނަށް އޮޅުވާލާފައިވާ ކަމަށެވެ.\n"މިހާރު އެ ބޭފުޅުން އަޅުގަނޑުމެންނަށް މަޖުބޫރު އެ ކުރަނީ ފްލެޓް ދޫކޮށްލަން،" ފަސް އަހަރު ދުވަހުގެ އިންތިޒާރަށް ފަހު ލިބުނު ފްލެޓާ ގުޅޭ ގޮތުން، ކުރިން ވާހަކަ ދެއްކި އަންހެން މީހާ ބުންޏެވެ.\nއޭނާ ބުނީ މިކަމާ ގުޅޭ ގޮތުން ހައުސިން މިނިސްޓްރީއާ ބައްދަލުކުރުމުން، މިކަމުގައި އެ މީހުންނަށް ކުރެވޭނެ ކަމެއް ނެތް ކަމަށާއި ހުރިހާ ކަމެއް، އެޗްޑީސީ އަށް ދޫކޮށްލާފައިވާ ކަމަށް ބުނެފައިވާ ކަމަށެވެ.\nކުރިން އަރަބިއްޔާ ހުރި ބިމުގައި 90 ފްލެޓް އަދި ގާކޮށީގައި 190 ފްލެޓް ތަރައްގީކޮށްފައިވެ އެވެ. އޭގެ އަގުގެ ގޮތުގައި ސަރުކާރުން ވަނީ، އިންޑިއާގެ ޓާޓާ ކުންފުނީގެ ހިއްސާ އޮންނަ އެޕެކްސް ރިއަލިޓީ އަށް 277 މިލިއަން ރުފިޔާ އެއްފަހަރާ ދައްކައިފަ އެވެ.\nއެޗްޑީސީން ބުނީ އެ ފްލެޓްތަކަށް ބޭންކް އޮފް މޯލްޑިވްސް (ބީއެމްއެލް) އާއި މޯލްޑިވްސް އިސްލާމިކް ބޭންކާއި ހައުސިން ޑިވޮލޮޕްމެންޓް ފައިނޭންސް ކޯޕަރޭޝަން (އެޗްޑީއެފްސީ) އިން ލޯނު ލިބޭނެ ގޮތް ހަމަޖައްސާފައިވާނެ ކަމަށެވެ.\nއިތުރު ލިޔުންތައް ފްލެޓް ހައުސިން މިނިސްޓްރީ އެޗްޑީސީ ހައުސިން ޔުނިޓް ގާކޮށި


Flat thakuge update hoadhan kunfunithakaa bahdhalu kuranee\nމަޖިލީހުގެ އެސްއޯއީ ކޮމިޓީގެ މިއަދުގެ ބައްދަލުވުން: ފްލެޓްތަކުގެ އަޕްޑޭޓް ހޯދަން ކުންފުނިތަކާ ބައްދަލުކުރަން ވަނީ ނިންމާފައި --- ފޮޓޯ: މަޖިލިސް\nސަރުކާރު ހިއްސާވާ ކުންފުނިތަކުން އަޅަން ފަށާފައިވާ ފްލެޓްތަކުގެ މަސައްކަތްތަކާ ގުޅޭ މައުލޫމާތު ހޯދަން އެ ކުންފުނިތައް މަޖިލީހުގެ އެސްއޯއީ ކޮމިޓީއަށް ހާޒިރުކުރަން ނިންމައިފި އެވެ.\nމަޖިލީހުގެ ހުޅުދޫ ދާއިރާގެ މެމްބަރު އަދި އެސްއޯއީ ކޮމިޓީގެ މުގައްރިރު އިލްޔާސް ލަބީބު ވަނީ މިއަދުގެ ކޮމިޓީ ބައްދަލުވުމުގައި ސަރުކާރުގެ ހިއްސާ އޮންނަ ކުންފުނިތަކުން ހަދަމުންދާ ފްލެޓްތަކުގެ މަސައްކަތް މިހާރު ކުރިއަށް ގޮސްފައިވާ ހިސާބު ވިދާޅުވެ ދެއްވާފަ އެވެ.\nއެގޮތުން ފްލެޓްތަކުން މަސައްކަތް ފަށާފައިވަނީ ހަ ކުންފުންޏަކުން ކަމަށް ވިދާޅުވި އެވެ. އެއީ އެމްއޭސީއެލް، އެމްޕީއެލް، އެމްޓީސީސީ، އެމްޑަބްލިއުއެސްސީ، ސްޓެލްކޯ އަދި އެސްޓީއޯ އެވެ.\nއެމްއޭސީއެލްގެ ފްލެޓްތަކުގެ 80 ޕަސަންޓް މަސައްކަތް ނިމިފައިވާއިރު އެމްޕީއެލް ފްލެޓްތަކުގެ 68 ޕަސަންޓް މަސައްކަތް ހުރީ ނިންމާފަ އެވެ. އެމްޓީސީސީ ފްލެޓްތަކުގެ 7.51 ޕަސެންޓް ނިމިފައިވާއިރު އެމްޑަބުލިއުއެސްސީގެ ފްލެޓްތައް ހުރީ 59.59 ޕަސެންޓް ނިންމާފަ އެވެ. ސްޓެލްކޯ ފްލެޓްތަކުގެ 85.68 ޕަސެންޓް ނިންމާފައިވާއިރު އެސްޓީއޯ ފްލެޓްތަކުގެ 15 ޕަސެންޓް މަސައްކަތް ވަނީ ނިންމާފަ އެވެ.\nއެ ހަ ކުންފުނީގެ ތެރެއިން މިހާރު މަސައްކަތް ފްލެޓްތަކުގެ މަސައްކަތް ކުރަނީ ހަތަރު ކުންފުންޏަކުން ކަމަށްވެސް އިލްޔާސް ވިދާޅުވި އެވެ. މަސައްކަތް ހުއްޓިފައިވަނީ އެސްޓީއޯ އަދި އެމްޓީސީސީގެ ފްލެޓް ތަކުގަ އެވެ. އެ މަސައްކަތްތައް ދެން އިތުރަށް ހިނގާނެ ކަމަށް ގަބޫލު ނުކުރެވޭ ކަމަށް އެޗްޑީސީން ބުނެފައިވާ ކަމަށްވެސް އިލްޔާސް ވިދާޅުވި އެވެ.\nއިލްޔާސް އިތުރަށް ވިދާޅުވީ ފްލެޓްތަކުގެ މަސައްކަތްތަކާ ގުޅޭގޮތުން ހަ ކުންފުނި ކޮމިޓީއަށް ހާޒިރު ކުރާނެ ކަމަށެވެ. އެއީ ދެ ދުވަހަކަށް ބަހާލައިގެން ކޮންމެ ދުވަހަކު ތިން ކުންފުނި ކޮމިޓީ އަށް ހާޒިރުކުރާ ގޮތަށެވެ. ފްލެޓްތަކުގެ މަސައްކަތް ހިނގާ ގޮތް ބެލުމަށް މާދަމާ ހުޅުމާލެ އަށް ދިއުމަށް ވެސް ކޮމިޓީން ނިންމާފައިވެ އެވެ.\nއެސްޓީއޯ އެމްޑަބްލިއުއެސްސީ އެމްޓީސީސީ + ސްޓެލްކޯ މޯލްޑިވްސް ޕޯޓްސް ލިމިޓެޑް ރައްޔިތުންގެ މަޖިލިސް އެމްއޭސީއެލް އެސްއޯއީ ކޮމެޓީ\nސްޓެލްކޯ އިންޖީނުގެ މައްސަލައިގައި ރައްޔިތުންނާ ބައްދަލުކޮށްފި